༄༅། ། བོད་མི་མང་སྤྱི་འཐུས་བསྟན་པ་ཡར་འཕེལ་མཆོག་དང་། སྤྱི་འཐུས་ཀུན་དགའ་བསོད་སྟོབས་མཆོག་རྣམ་གཉིས་ནས་རྒྱ་གར་བྱང་ཤར་ཤིས་ལོངས་དང་། ཨ་རུ་ན་ཅལ་མངའ་ཁོངས་ཀྱི་བོད་མིའི་སྡོད་གནས་བསྟན་འཛིན་སྒང་གཞིས་ཆགས་དང་། འབུམ་སྡེ་ལ། བྱང་། རྟ་དབང་བཅས་ལ་གཞུང་འབྲེལ་ཕྱོགས་བསྐྱོད་གྲུབ་མཚམས། ཕྱི་ལོ་ ༢༠༢༢ ཟླ་ ༡༠ ཚེས་ ༨ ནས་ ༩ བར་ན་གྷ་ལན་ཌི་མངའ་ཁོངས་དྷི་མ་པུར་དང་། ཀོ་ཧི་མ་བཅས་ས་གནས་གཉིས་ཀྱི་བོད་རིགས་མང་ཚོགས་ཐུག་འཕྲད་དང་། ས་གནས་བོད་མིའི་ཚོང་ར་དང་། བོད་ཀྱི་སྐད་ཡིག་འཛིན་གྲྭ། ས་གནས་རང་བདེན་ཚོགས་ཆུང་གི་ལས་ཁུངས་སོགས་ལ་གཟིགས་སྐོར་གནང་སྟེ། ཐེངས་འདིའི་གཞུང་འབྲེལ་ཕྱོགས་བསྐྱོད་ཀྱི་ལས་རིམ་ཡོངས་སུ་ལེགས་གྲུབ་བྱུང་ཡོད།
དེ་ཡང་ཕྱི་ཚེས་ ༨ ཉིན་སྤྱི་འཐུས་རྣམ་པ་གཉིས་རྒྱ་གར་བྱང་ཤར་ཨ་སམ་མངའ་ཁོངས་ཏེ་ཛུ་པུར་ནས་ཕེབས་ཐོན་གནང་སྟེ། ཉིན་གུང་ན་གྷ་ལན་ཌི་མངའ་ཁོངས་དྷི་མ་པུར་དུ་ཕེབས་འབྱོར་མཚམས། དྷི་མ་པུར་ས་གནས་རང་བདེན་ཚོགས་གཙོ་དང་རྒྱུན་ལས། དྷི་མ་པུར་བོད་མིའི་སྐྱིད་སྡུག་ཚོགས་པའི་ཚོགས་གཙོ། ཕ་མའི་ལྷན་ཚོགས་ཀྱི་རྒྱུན་ལས་རྣམས་ནས་སྣེ་ལེན་ཞུས། ཉིན་རྒྱབ་སྤྱི་འཐུས་རྣམ་པ་གཉིས་དྷི་མ་པུར་བོད་མིའི་ཕྲུ་གུ་རྣམས་ཀྱི་བོད་ཡིག་འཛིན་གྲྭར་ཆེད་བཅར་གྱིས་བོད་ཀྱི་སྐད་ཡིག་ཤེས་དགོས་པའི་གལ་གནད་སྐོར་གསུང་བཤད་གནང་བ་དང་། དེ་རྗེས་དྷི་མ་པུར་ས་གནས་རང་བདེན་ཚོགས་ཆུང་གི་ལས་ཁུངས་དང་། སྐྱིད་སྡུག་ཚོགས་པ། ས་གནས་བོད་མིའི་ཚོང་ར་བཅས་ལ་གཟིགས་སྐོར་གནང་ཡོད་འདུག
ཕྱི་ཚེས་ ༩ ཉིན་གྱི་སྔ་དྲོ་སྤྱི་འཐུས་རྣམ་པ་གཉིས་དྷི་མ་པུར་ས་གནས་རང་བདེན་ཚོགས་ཆུང་དང་། ས་གནས་བོད་མིའི་སྐྱིད་སྡུག་གི་རྒྱུན་ལས་རྣམས་དང་ལྷན་ཀོ་ཧི་མར་ཕེབས་ཐོན་གྱིས་ས་གནས་སུ་འབྱོར་མཚམས། ས་གནས་བོད་མིའི་སྐྱིད་སྡུག་གི་གཉེར་པ་དང་འཐུས་མི་བཅས་ནས་སྣེ་ལེན་ཞུས། དེ་རྗེས་སྤྱི་འཐུས་རྣམ་པ་གཉིས་ནས་ཀོ་ཧི་མར་ས་གནས་བོད་མི་རྣམས་ལ་བོད་མི་རིགས་ཀྱི་ངོ་བོ་མ་བརླག་པའི་ཐོག་ནས་བོད་དོན་བདེན་མཐའ་གསལ་ཐབས་སུ་བོད་མི་ཡོད་དོ་ཅོག་གིས་འགན་འཁུར་བཞེས་ཕྱོགས་སྐོར་ལ་གསུང་བཤད་གནང་བ་མ་ཟད། མི་མང་གི་དོགས་འདྲི་ཁག་ལ་ལན་འདེབས་གསལ་བཤད་གནང་ཡོད་འདུག ས་གནས་བོད་མིའི་སྐྱིད་སྡུག་ཚོགས་པ་ནས་འགན་འཁུར་ཆེ་བཞེས་ཀྱིས་བོད་ཕྲུག་ཚོར་བོད་ཡིག་འཛིན་འཛིན་གྲྭ་ཚུགས་ཐབས་དང་། རེས་གཟའ་ལྷག་པ་ནམ་ཡིན་ལ་ལྷག་དཀར་སྲུང་བརྩི་ཞུ་མུས་ཡིན་པ་མ་ཟད། རྣམ་ཀུན་བོད་མིའི་སྒྲིག་འཛུགས་ནས་བཀོད་མངགས་གང་གནང་སྒྲུབ་བཞིན་པ་ཡིན་འདུག
ཉིན་རྒྱབ་ཀོ་ཧི་མ་ནས་ཕེབས་ཐོན་གནང་སྟེ། དགོང་དྲོ་ས་གནས་དྷི་མ་པུར་ལ་འབྱོར་རྗེས། ས་གནས་མི་མང་དང་ལྷན་ཚོགས་འདུ་ཚོགས་པའི་ཐོག སྤྱི་འཐུས་རྣམ་གཉིས་ནས་བོད་ནང་གི་ཛ་དྲག་གནས་སྟངས་དང་། བོད་དོན་བདེན་མཐའ་གསལ་ཐབས་སུ་བོད་མི་མི་རེ་ངོ་རེ་ནས་འགན་འཁུར་བཞེས་ཕྱོགས། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་མཛད་འཕྲིན། རྒྱལ་སྤྱིའི་ནང་བོད་ཀྱི་ཆབ་སྲིད་ཀྱི་གནས་བབ་བཅས་ཀྱི་ཐོག་གསུང་བཤད་དང་། དེ་བཞིན་མང་ཚོགས་ཀྱི་དྲི་བ་དང་། དགོངས་འཆར་ཁག་ལ་ལན་འདེབས་གསལ་བཤད་གནང་ཡོད། གཞན་ཡང་དྷི་མ་པུར་ས་གནས་རང་བདེན་ཚོགས་ཆུང་རིམ་བྱོན་ནས་ད་བར་ལས་དོད་ཉིན་དོད་རྩ་བ་ནས་ཞུས་མྱོང་མེད་པར་དང་བླངས་ཐོག་ཕྱག་ལས་གནང་བཞིན་ཡོད་པ་དང་། ས་གནས་རང་བདེན་ཚོགས་ཆུང་གི་ཁང་གླ་ཡང་ས་གནས་མི་མང་ནས་གནང་བཞིན་འདུག་པ་མ་ཟད། དྷི་མ་པུར་ས་གནས་སུ་གཞུང་འབྲེལ་ཐོག་བོད་མིའི་སྒྲིག་འཛུགས་ཀྱི་མཛད་གཙོ་རྣམ་པ་སུ་ཕེབས་ལ་བཞུགས་གནས་མགྲོན་ཁང་དང་ཞལ་ལག་ནར་གཏོང་གིས་འགྲོ་སོང་ཆ་ཚང་མི་མང་ནས་གནང་དང་གནང་མུས་ཀྱི་ལམ་སྲོལ་བཟང་པོ་ཡོད་པ་དེར། བོད་མི་མང་སྤྱི་འཐུས་རྣམ་པ་གཉིས་ནས་དྷི་མ་པུར་ས་གནས་བོད་མི་ཚང་མར་བསྔགས་བརྗོད་དང་ཐུགས་རྗེ་ཆེ་ཞུས་གནང་ཡོད་འདུག་པ་བཅས། །


བོད་པའི་བུད་མེད་རྐང་རྩེད་སྤོ་ལོའི་རྩེད་འགྲན་སྐབས་གཉིས་པའི་ཁྲོད་བོད་པའི་བུད་མེད་རུ་ཁག་གཉིས་ཞུགས་གནང་ཡོད་ཀྱང་མཐའ་མའི་ཨང་དང་པོ་གཉིས་པ་རྒྱ་གར་མེད་རྐང་རྩེད་སྤོ་ལོའི་རུ་ཁག་ལ་ཐོབ་སོང་།
དེ་རིང་ཉིན་རྒྱབ་དྷ་སྟེང་བོད་ཁྱིམ་སློབ་གྲྭའི་རྩེད་ཐང་དུ་བོད་རྒྱལ་ཡོངས་རྩེད་རིག་ཚོགས་པ་དང་དབུས་བོད་ཀྱི་བུད་མེད་ལྷན་ཚོགས་གཉིས་ཀྱིས་གོ་སྒྲིག་ཞུས་པའི་བུད་མེད་རྐང་རྩེད་སྤོ་ལོ་འགྲན་བསྡུར་གྱི་ཉིན་མཐའ་མའི་རྩེད་འགྲན་མཛད་སྒོ་ཚོགས་ཡོད་དང་། མཛད་སྒོའི་སྐུ་མགྲོན་གཙོ་བོར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་དང་བོད་མི་མང་སྤྱི་འཐུས་རྒྱུན་ལས་ཁག་ཅིག དྷ་རམ་ས་ལའི་ས་གནས་མགོ་འཛིན་ཟླ་བ་རིན་ཆེན་ལགས་དང་། དྷ་ས་ཁུལ་གྱི་མི་མང་བཅས་ཕེབས་འདུག
ད་ལོ་ནི་བུད་མེད་རྐང་རྩེད་སྤོ་ལོའི་འགྲན་བསྡུར་ཐེངས་ ༢ པ་དེ་ཡིན་པ་དང་། འགྲན་བསྡུར་ཁྲོད་བོད་ཀྱི་བུད་མེད་རུ་ཁག་གཉིས་དང་རྒྱ་གར་གྱི་སློབ་ཕྲུག་རུ་ཁག་གཉིས་བཅས་ཁྱོན་རུ་ཁག་ ༤ གིས་འགྲན་བསྡུར་བྱས་ཏེ། མཐའ་མའི་འགྲན་བསྡུར་ཁྲོད་བོད་པའི་བུད་མེད་རུ་ཁག་བསླེབས་ཐུབ་མེད་པར། རྒྱ་གར་གྱི་ས་གནས་ཨཱམ་རིཊ་སཱར་(Amritsar) རུ་ཁག་དང་། ཇཱ་ལེཎ་དྷར་(Jalandhar)རུ་ཁག་གཉིས་ཀྱིས་འགྲན་བསྡུར་བྱས་ཏེ། ཇཱ་ལེཎ་དྷར་རུ་ཁག་ལ་རྒྱལ་ཁ་ཐོབ་སོང་།
བོད་རྒྱལ་ཡོངས་རྩེད་རིག་ཚོགས་པའི་དྲུང་ཆེ་པ་སངས་ལགས་སུ་བཅར་འདྲི་ཞུས་པར་ཁོང་གིས་ “བོད་ཀྱི་བུད་མེད་ཚོར་རྒྱལ་ཡུམ་ཆེན་མོ་ལྟ་བུའི་རྐང་རྩེད་སྤོ་ལོ་འགྲན་བསྡུར་མེད་སྟབས། བོད་རྒྱལ་ཡོངས་རྩེད་རིག་ཚོགས་པའི་ངོས་ནས་བོད་ཀྱི་བུད་མེད་རྐང་རྩེད་སྤོ་ལོ་འགྲན་བསྡུར་འདི་གོ་སྒྲིག་ཞུས་པ་རེད། སྤྱིར་བོད་ཀྱི་བུད་མེད་ཚོས་ཕྱི་ལོ་ ༡༩༨༠ དང་ ༡༩༩༠ ཙམ་ནས་སློབ་གྲྭ་ཁག་ཏུ་རུ་ཁག་བཟོས་ཏེ་རྐང་རྩེད་སྤོ་ལོ་རྩེས་ཡོད་ཀྱང་། བོད་ཀྱི་བུད་མེད་རྐང་རྩེད་སྤོ་ལོ་རུ་ཁག་ཅེས་པ་ཞིག་ལོགས་སུ་ཡོད་པ་མ་རེད། ༢༠༡༢ ལོ་ནས་བོད་ཀྱི་བུད་མེད་རྐང་རྩེད་སྤོ་ལོའི་རུ་ཁག་གསར་དུ་བཙུགས་པ་མ་ཟད། སློབ་གྲྭ་ཁག་དགུ་ལ་བུད་མེད་རྩེད་མོའི་སྐྱིད་སྡུག་ཅེས་པ་ཞིག་ཀྱང་བཙུགས་ཏེ། ན་ནིང་ནས་སློབ་གྲྭ་དེ་དག་ལ་རྩེད་མོའི་ཅ་ལག་ཉོ་རྒྱུར་ཧིན་སྒོར་ ༡༢༠༠༠ རེ་གནང་གི་ཡོད་པ་རེད། ད་ལྟ་བུད་མེད་རྩེད་མོའི་རུ་ཁག་ཡོད་པའི་སློབ་གྲྭ་ ༡༥ ཡོད། ཐེངས་འདིའི་བུད་མེད་རྐང་རྩེད་སྤོ་ལོའི་འགྲན་བསྡུར་འདི་ནི་ཐེངས་ ༢ པ་ཆགས་ཡོད་པ་དང་། མཐའ་མའི་འགྲན་བསྡུར་གྱི་རྒྱལ་ཁ་ཐོབ་མཁན་ལ་དམིགས་བསལ་དངུལ་གྱི་བྱ་དགའ་སོགས་མེད་པར། མཐའ་མའི་ཨང་དང་པོ་གཉིས་པ་གཉིས་ལ་གཟེངས་རྟགས་རེ་དང་། རྩེད་འགྲན་པ་རེར་དྲན་རྟེན་དང་ལག་ཁྱེར་རེ་འབུལ་བཞིན་ཡོད།”ཅེས་བརྗོད་སོང་།
མ་འོངས་པར་བོད་ཀྱི་བུད་མེད་རྐང་རྩེད་སྤོ་ལོ་འགྲན་བསྡུར་དེ་ས་གནས་གང་དུ་གོ་སྒྲིག་གནང་འཆར་ཡོད་སྐོར་དྲིས་པར་ཁོང་གིས། “ ད་ལོ་དྷ་སྟེང་གི་རྐང་རྩེད་སྤོ་ལོའི་ཐང་དེ་སྟོང་པ་ཡིན་སྟབས་དེར་གོ་སྒྲིག་ཞུས་པ་རེད། གཅིག་བྱས་ན་ལོ་རྗེས་མ་རྐང་རྩེད་སྤོ་ལོའི་འགྲན་བསྡུར་དེ་ཕར་འགྱང་བྱས་ཏེ། རྒྱལ་ཡུམ་ཆེན་མོའི་རྐང་རྩེད་སྤོ་ལོ་འགྲན་བསྡུར་དང་མཉམ་དུ་གོ་སྒྲིག་བྱ་སྲིད་པ་རེད། འོན་ཀྱང་། དེ་ནི་འཆར་གཞི་ཙམ་ལས་གཏན་འཁེལ་མ་རེད།”ཅེས་བརྗོད་སོང་།
ཐེངས་འདིའི་བོད་པའི་བུད་མེད་ཀྱི་རྐང་རྩེད་སྤོ་ལོའི་འགྲན་བསྡུར་ཁྲོད་མཐའ་མའི་རྒྱལ་ཁ་ཐོབ་མཁན་རྒྱ་གར་བུད་མེད་རྩེད་འགྲན་པ་ཤཱ་ལི་མཱ་དང་ཇཱོ་ཏཱི་ཟེར་བ་གཉིས་ལ་འཚོར་སྣང་ཅི་བྱུང་བཅར་འདྲི་ཞུས་པར་ཁོང་གཉིས་ཀྱིས། ཐེངས་འདིར་དྷ་རམ་སར་བསླེབས་ཏེ་བོད་ཀྱི་བུད་མེད་རུ་ཁག་ཚོ་དང་མཉམ་དུ་རྐང་རྩེད་སྤོ་ལོ་རྩེ་རྒྱུ་བྱུང་བར་ཧ་ཅང་དགའ་བོ་བྱུང་ཚུལ་དང་། དྷ་རམ་ས་ལ་ནི་ཁོང་ཚོ་གནས་སྡོད་བྱེད་སའི་ལུང་པ་དང་མ་འདྲ་བར་ཡུལ་ལྗོངས་མཛེས་ཤིང་། ཁ་དབུགས་ཧ་ཅང་གཙང་མ་ཡིན་སྟབས་ཧ་ཅང་སྐྱིད་པོ་བྱུང་སོང་བས་བོད་པའི་བུད་མེད་རྩེད་འགྲན་རུ་ཁག་དང་གོ་སྒྲིག་གནང་མཁན་ཚོར་ཐུགས་རྗེ་ཆེ་ཞུ་བཞིན་ཡོད་སྐོར་སོགས་བརྗོད་སོང་། ཐེངས་འདིའི་རྩེད་འགྲན་ཁྲོད་བོད་ཀྱི་བུད་མེད་རུ་ཁག་གཉིས་དང་རྒྱ་གར་གྱི་སློབ་ཕྲུག་རུ་ཁག་གཉིས་འདུག་ལ། བོད་ཀྱི་བུད་མེད་རུ་ཁག་ནང་འཛིན་རིམ་བཅུ་གཉིས་ཐོན་པའི་བུ་མོ་ ༡༢ དང་། བོད་པའི་སློབ་གྲྭ་ཁག་གི་འཛིན་རིམ་བཅུ་གཉིས་མན་གྱི་བུ་མོ་ ༢༥ ། དམིགས་བསལ་གྱི་བོད་ཁྱིམ་དུ་དགེ་རྒན་བྱེད་བཞིན་པའི་བུད་མེད་གཅིག་བཅས་ཀྱིས་མཉམ་ཞུགས་གནང་སྟེ། ཁྱོན་སྡོམ་ད་ལོའི་བུད་མེད་རྐང་རྩེད་སྤོ་ལོ་འགྲན་བསྡུར་ཁྲོད་བོད་པའི་བུ་མོ་ ༣༧ ཡོད་འདུག
གསར་འགོད་པ། ཉི་མ་ཚེ་རིང་།


Terdzo-GI-005
Tibetan Text
༄༅། །སེང་གདོང་མའི་སྒྲུབ་ཐབས་བཞུགས་སོ། ། དཀོན་མཆོག་གསུམ་ལ་སྐྱབས་མཆི་ཞིང་། །འགྲོ་བའི་དོན་དུ་བྱང་ཆུབ་བསྒྲུབ། ཨོཾ་སྭ་བྷཱ་བ༴ རང་སེམས་ཧཱུྃ་གི་འཕྲོ་འདུ་ལས། །སྟེང་འོག་ཕྱོགས་མཚམས་ཐམས་ཅད་ཀུན། །གནམ་ལྕགས་འཁོར་ལོ་རྩིབས་སྟོང་དང་། །རྒྱ་གྲམ་མཁའ་འགྲོ་གྲི་གུག་དང་། །ཕུར་པ་དགྲ་སཏྭ་ཁ་ཊྭཱཾ་དང་། །རལ་གྲི་མེ་དཔུང་འབར་བའི་གུར། །བར་མཚམས་ལས་བྱེད་མཁའ་འགྲོས་གང་། །བར་ཆད་དགྲ་བགེགས་ཐལ་བར་བརླག །དེ་དབུས་གནམ་ལྕགས་སྒོ་མེད་མཁར། །གྲུ་བཞི་མེ་དཔུང་ཚྭ་ཚྭ་འཕྲོ། །དེ་ནང་གནམ་ལྕགས་མཆོད་རྟེན་དབུས། །གསེར་གྱི་རྡོ་རྗེའི་ལྟེ་བ་རུ། །ཉི་ཟླའི་ནང་དུ་འོད་ལྔའི་གུར། །དེ་དབུས་ཆོས་འབྱུང་པད་ཉི་རོ་ཡི་སྟེང་། །རང་ཉིད་ཡེ་ཤེས་མཁའ་འགྲོ་སྐུ་མདོག་མཐིང་། །སེང་ཞལ་དཀར་ཁྲོ་སྤྱན་གསུམ་གཡུ་རལ་སྔོ། །གྲི་ཐོད་ཁ་ཊྭཱཾ་བསྣམས་ཤིང་གར་སྟབས་འགྱིང་། །རྡོར་ཁྲབ་དུར་ཁྲོད་ཆས་བརྒྱད་དར་ནག་གསོལ། །ཕུང་ཁམས་སྐྱེ་མཆེད་བ་སྤུ་མཁའ་འགྲོས་གཏམས། །གནས་གསུམ་འབྲུ་གསུམ་ཧཱུྃ་ལས་འོད་འཕྲོས་པས། །ཡེ་ཤེས་པ་དང་དབང་ལྷ་སྤྱན་དྲངས་ཏེ། །ཛཿཧཱུྃ་བཾ་ཧོཿགཉིས་སུ་མེད་པར་གྱུར། །དབང་ལྷས་དབང་བསྐུར་མི་བསྐྱོད་རྒྱས་གདབ་པའི། །ཐུགས་ཀར་ཉི་སྟེང་འཁོར་ལོའི་ལྟེ་བར་ཧཱུྃ། །བཅུ་བཞིའི་རྩིབས་སྟེང་སྔགས་ཕྲེང་གཡོན་དུ་འཁོར། །ཨཿཀཿསཿམཿརཿཙཿཤཿདཿརཿསཿམཿརཿཡཿཕཊཿ ཨརྒྷཾ་སོགས། དཔལ་ལྡན་རྡོ་རྗེ་ལྷ་མོ་ནི། །སོགས་བསྟོད་པ་གང་རུང་བྱ། རྩིབས་ནང་དཀར་མོ་སྟོང་གིས་ནང་གཟིགས་སྲུང་། །གནས་གསུམ་འོད་ཀྱིས་འཁོར་འདས་མཐུ་བྱིན་བསྡུས། །བསྲུང་བྱ་ལ་ཐིམ་གཟི་བརྗིད་ནུས་མཐུ་རྒྱས། །ཨཿཀཿསཿམཿརཿཙཿཤཿཕཊཿ རྩིབས་ནང་ནག་མོ་སྟོང་གིས་ཕྱིར་གཟིགས་ཟློག །གཟུགས་སྣང་མཁའ་འགྲོ་སྒྲ་གྲགས་བཅུ་བཞི་པ། །སྲིད་གསུམ་གཡོ་འགུལ་དྲེགས་པ་སྔངས་ཤིང་བརྒྱལ། །ལས་བྱེད་མཁའ་འགྲོས་བྱད་མ་ལྷ་སྲུང་བཀུག །མཚོན་ཆའི་བར་བསྐྱུར་མཚོན་ཆ་གཡོན་དུ་འཁོར། །ཤ་ཁྲག་ཕྱེ་མར་སོང་བ་མཁའ་འགྲོས་གསོལ། །མཐེ་བོང་ཟངས་གྲི་མཛུབ་མོ་གཏན་པའི་བར། །དགྲ་མགོ་བྲེགས་པ་ཧོམ་ནང་གཤིན་རྗེས་མིད། །ལག་གཡས་ཉི་མ་རྩིབས་སྟོང་མེ་དཔུང་འབར། །གཡོན་པས་ཟླ་བ་རྩིབས་སྟོང་ཆུ་བོ་འབྲུབ། །བརྡབས་པས་བཅིར་བསྲེགས་བཀྲུས་ཐལ་གཤིན་རྗེས་ཟོས། །སྔགས་བཅུ་བཞི་སོགས། འོག་ཕྱོགས་བསད་ཁང་གྲུ་གསུམ་མེ་འབར་ནང་། །མཁའ་འགྲོས་དགྲ་བགེགས་བཀུག་ཅིང་མཚོན་ཆར་ཕབ། །རྣམ་ཤེས་ནག་ཐུམ་བསད་ཅིང་ལུས་སྲོག་གཏུབ། །ཡཿམཿརུཿཊཿཤཿདཿརཿསཿམཿརཿཡཿཕཊཿསོདཿསོདཿ རང་ལུས་རྩ་གསུམ་འཁོར་ལོ་བཞི་ལྡན་པའི། །སུམ་མདོར་ཉི་སྟེང་མཁའ་འགྲོ་སོར་གང་དམར། །དེ་ལས་མེ་བྱུང་སྤྱི་བོའི་དཀར་མོར་ཕོག །དེ་ལས་བདུད་རྩིའི་རྒྱུན་བབས་དགའ་བཞི་མྱོང་། །སྣོད་བཅུད་ཧཱུྃ་ཐིམ་དེ་ཡང་མི་དམིགས་པ། །སྟོང་གསལ་ཡེ་དྭངས་ཉིད་དེ་ནམ་མཁའ་འདྲ། །དགེ་བས་འགྲོ་ཀུན་རྡོ་རྗེ་འཆང་འགྲུབ་ཤོག །ཅེས་པ་འདིའི་གཞུང་ལུགས་མན་ངག་ཡུན་རིང་དུ་གོམས་པར་བྱས་པ་ཀརྨ་ཨ་རཱ་གས་སྦྱར་ཞིང་རང་གིས་ཀྱང་ཉམས་སུ་མྱོང་བར་བྱས་སོ།། །ྀཨཚ། ཧྲཱིཿཧཱུྃ་བྷྱོ་ཟློག་ཕཊཿཡཿརཿམཿསཿརཿདཿཤཿཙཿརཿམཿསཿཀཿཨཿ ཡ་མ་རུ་ཊ་ཤ་ད་ར་ས་མ་ར་ཡ་ཕཊཿསོད་སོདཿ ཨེ་ཀ་དུ་ན་རཀྵ། མ་ཧཱ་དུ་ན་རཀྵ། ཙ་དུར་སྙིང་ན་རཀྵ། ཙ་ར་དུ་ན་རཀྵ། སུ་ཏྲི་དུ་ན་རཀྵ། མ་ར་དུ་ན་རཀྵ། ཨེ་ཀ་དུ་ན་ཟློག །མ་ཧཱ་དུ་ན་ཟློག །ཙ་དུར་སྙིང་ན་ཟློག །ར་ཙ་དུ་ན་ཟློག །སུ་ཏྲི་དུ་ན་ཟློག །མ་ར་དུ་ན་ཟློག། །།


Degé Kangyur volume 51, F.68.b
རྣམ་པར་ཤེས་པའི་རྐྱེན་གྱིས་མིང་དང་གཟུགས། མིང་དང་གཟུགས་ཀྱི་རྐྱེན་གྱིས་སྐྱེ་མཆེད་དྲུག །སྐྱེ་མཆེད་དྲུག་གི་རྐྱེན་གྱིས་རེག་པ། རེག་པའི་རྐྱེན་གྱིས་ཚོར་བ། ཚོར་བའི་རྐྱེན་གྱིས་སྲེད་པ། སྲེད་པའི་རྐྱེན་གྱིས་ལེན་པ། ལེན་པའི་རྐྱེན་གྱིས་སྲིད་པ། སྲིད་པའི་རྐྱེན་གྱིས་སྐྱེ་བ། སྐྱེ་བའི་རྐྱེན་གྱིས་རྒ་ཤི་དང་མྱ་ངན་དང་སྨྲེ་སྔགས་འདོན་པ་དང་སྡུག་བསྔལ་བ་དང་ཡིད་མི་བདེ་བ་དང་འཁྲུག་པ་རྣམས་འབྱུང་སྟེ། དེ་ལྟར་སྡུག་བསྔལ་གྱི་ཕུང་པོ་ཆེན་པོ་འབའ་ཞིག་པོ་འདི་འབྱུང་བར་འགྱུར་རོ། །མ་རིག་པ་འགགས་པས་འདུ་བྱེད་འགག །འདུ་བྱེད་འགགས་པས་རྣམ་པར་ཤེས་པ་འགག །རྣམ་པར་ཤེས་པ་འགགས་པས་མིང་དང་གཟུགས་འགག །མིང་དང་གཟུགས་འགགས་པས་སྐྱེ་མཆེད་དྲུག་འགག །སྐྱེ་མཆེད་དྲུག་འགགས་པས་རེག་པ་འགག །རེག་པ་འགགས་པས་ཚོར་བ་འགག །ཚོར་བ་འགགས་པས་སྲེད་པ་འགག །སྲེད་པ་འགགས་པས་ལེན་པ་འགག །ལེན་པ་འགགས་པས་སྲིད་པ་འགག །སྲིད་པ་འགགས་པས་སྐྱེ་བ་འགག །སྐྱེ་བ་འགགས་པས་རྒ་ཤི་དང་མྱ་ངན་དང་སྨྲེ་སྔགས་འདོན་པ་དང་སྡུག་བསྔལ་བ་དང་ཡིད་མི་བདེ་བ་དང་འཁྲུག་པ་རྣམས་འགག་སྟེ། དེ་ལྟར་སྡུག་བསྔལ་གྱི་ཕུང་པོ་ཆེན་པོ་འབའ་ཞིག་པོ་འདི་འགག་པར་འགྱུར་རོ། །ཞེས་བྱ་བ་རྟེན་ཅིང་འབྲེལ་པར་འབྱུང་བ་ལ་འཇུག་པ་ཡང་རྒྱ་ཆེར་རབ་ཏུ་སྟོན་ཏོ། །དགེ་སློང་དག་དེ་ལྟར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མངོན་པར་ཤེས་པའི་ཡེ་ཤེས་ཆེན་པོས་ཟིལ་གྱིས་གནོན་པ་དེས། ཆོས་ཀྱི་འཁོར་ལོ་འདི་ལྷ་དང་བཅས་བདུད་དང་བཅས་ཚངས་པ་དང་བཅས་པའི་འཇིག་རྟེན་དང་དགེ་སྦྱོང་དང་བྲམ་ཟེར་བཅས་པའི་འཁོར་གྱིས་མདུན་དུ་བསྐོར་ནས། སྐད་ཅིག་ཐང་ཅིག་ཡུད་ཙམ་དེ་ཉིད་ལ་སྲོག་ཆགས་བྱེ་བ་ཁྲག་ཁྲིག་བརྒྱ་སྟོང་ཕྲག་དྲུག་ཅུ་ལེན་པ་མེད་པར་ཟག་པ་རྣམས་ལས་སེམས་རྣམ་པར་གྲོལ་ནས། དེ་དག་ཐམས་ཅད་ཀྱང་རིག་པ་གསུམ་དང་ལྡན་པ་དང་མངོན་པར་ཤེས་པ་དྲུག་དང་ལྡན་པ་དང་རྣམ་པར་ཐར་པ་བརྒྱད་ལ་བསམ་གཏན་པར་གྱུར་ཏོ། །དགེ་སློང་དག་དེ་ནས་ཡང་མཐར་གྱིས། བཅོམ་ལྡན་འདས་དེ་ཆོས་བསྟན་པ་ལན་གཉིས་སུ་མཛད་དེ། དེ་བཞིན་ལན་གསུམ་ལན་བཞིའི་བར་དུ་ཆོས་བསྟན་པ་མཛད་དོ།


བོད་སྐད་སྡེ་ཚན།
| འཛམ་གླིང༌།
༄༅།།མི་རབས་གསར་པའི་ལེ་ཚན་ནང་ ཧོང་ཀོང་གི་གནད་དོན་དང་འབྲེལ་དེ་རྒྱ་ནག་དང་ NBA ཞེས་ཨ་རིའི་རྒྱལ་ཡོངས་སིལ་པོལ་མཐུན་ཚོགས་དབར་རྙོག་གླེང་འབྱུང་བཞིན་པའི་ཞིབ་ཕྲའི་གནས་ཚུལ་སྐོར། འདི་གའི་ལས་བྱེད་དོན་གྲུབ་རྣམ་རྒྱལ་ལགས་ཀྱིས་ཕྱོགས་བསྒྲིགས་ཞུས་པ་ཞིག་གསན་རོགས་གནང་༎
ཏོག་དབྱིབས་ནད་ཡམས་གསར་བ་དང་འབྲེལ་ནས་རྒྱ་ནག་གི་རོགས་དངོས་ལེན་རྒྱུ་མིན་ཟེར།
ཐུབ་བསྟན་དབང་ཆེན་ལགས་བོད་མི་མང་སྤྱི་འཐུས་ནས་རང་བཞིན་གྱིས་འཕོས་དགོས་བྱུང་འདུག
སེར་ཤུལ་དུ་ས་འགུལ་རྒྱབ་ནས་ཁྱིམ་ཚང་བརྒྱད་བརྒྱ་ལྷག་གི་ཁང་པར་གནོན་སྐྱོན་བྱུང་།


སྤྱི་ལོ་ ༢༠༠༨ ལོའི་ཡུ་རོབ་གྲོས་ཚོགས་ཀྱི་ས་ཁ་རོ་ཧྥུ་ Sakharov གཟེངས་རྟགས་འབུལ་འོས་པའི་མི་སྣ་ ༨ ཀྱི་མིང་ཐོ་ཁོངས་སུ་༧གོང་ས་མཆོག་ཀྱང་ཡོད་འདུག
ད་ལོའི་Sakharovགཟེངས་རྟགས་ཁོངས་སུ་འདེམས་ཐོན་བྱུང་བའི་ཁྲོད་དུ་མི་སྣ་བརྒྱད་ཡོད་པ་དང༌། དེ་ཡང་ྋགོང་ས་མཆོག་དང༌། ཛིམ་དྷབ་ཝེ་ཡིའི་ཁ་གཏད་མགོ་ཁྲིད་མོར་གྷན་ཚི་ཝན་གྷི་རའེ་ Morgan Tsvangirai དང༌། ཧྥུ་རན་ཀོ་ཀོ་ལིམ་བྷི་ཡའི་གཏའ་མི་ཟུར་བ་ལྕམ་ཨེན་གྷི་རེ་ཌི་བྷི་ཌན་ཁོར་ཐི་ Ingrid Betancour ། རྒྱ་ནག་གི་འགྲོ་བ་མིའི་ཐོབ་ཐང་རྩོད་ལེན་པ་ཧོའུ་ཅ། ཡུ་རོབ་རོ་མ་ཐོབ་ཐང་ཚོགས་པ། བྷེ་ལ་རུ་སུའི་ཆབ་སྲིད་བཙོན་པ་ཨ་ལི་ཛན་ཌར་ཁའོ་ཛའུ་ལེན་ Alexandr Kozuli། ཨུ་རུ་སུ་འགྲོ་བ་མིའི་ཐོབ་ཐང་ལས་འགུལ་བ་མཱེག་ཧལ་ཐི་རའི་པ་སི་ཁེན་ Mikhail Trepashkin ། ཀོང་གྷོ་དམངས་གཙོ་ཚོགས་པའི་མགོ་ཁྲིད་ཨ་བྷོ་ཊི་ཨ་པོལ་ལི་ནའེ་རའི་མའ་ལོའུ་མཱ་ལོའུ་ Abbot Apollinaire Malu Malu བཅས་རེད།
གཟེངས་རྟགས་འདི་ནི་ཡུ་རོབ་གྲོས་ཚོགས་ཀྱིས་ལོ་རེ་རེར་འགྲོ་བ་མིའི་ཐོབ་ཐང་དང༌། དམངས་གཙོ་རྩོད་ལེན་པའི་མི་སྣ་གྲགས་ཅན་ཞིག་ལ་འབུལ་བཞིན་ཡོད་པ་རེད་ལ། ད་ལྟའི་བར་ལས་གཞི་འདི་མགོ་བཙུགས་ནས་མི་ལོ་ ༢༠ ལྷག་ཟིན་ཡོད། ཐོག་མར་ཨུ་རུ་སུའི་འགྲོ་བ་མིའི་ཐོབ་ཐང་དང་དམངས་གཙོ་རྩོད་ལེན་པ་ཨན་ཌ་རའི་སཱག་ཧ་རའོ་ Andrei Sakharov ཡིས་ ༡༩༨༨ ལོའི་ཟླ་ ༡༢ བའི་ནང་རང་དབང་བསམ་བློ་བའི་ཆེད་དུ་གསར་གཏོད་བྱས་པ་ཞིག་རེད་འདུག དེ་བས་གཟེངས་རྟགས་འདི་ལོ་རེའི་ཟླ་ ༡༢ བའི་ནང་འབུལ་གྱིན་ཡོད་པ་དང༌། སྔོན་གཟེངས་རྟགས་འདི་ཐོབ་ཡོད་པའི་སྐྱེས་ཆེན་ཚོ་མཉམ་འཛོམས་ཐོག་དུས་དྲན་འདི་སྲུང་གཙི་བྱེད་བཞིན་ཡོད་པ་རེད། སྤྱི་ཟླ་ ༩ བའི་ཚེས་ ༢༢ བར་ཡུ་རོབ་གྲོས་ཚོགས་ཀྱིས་སྔོན་འགྲོའི་འོས་མི་གསུམ་འདེམས་རྒྱུ་དང༌། ཟླ་ ༡༡ གི་ཟླ་དཀྱིལ་དུ་དངོས་གཞིའི་འོས་འདེམས་བྱེད་དགོས་པ་རེད།
སྔོན་གཟེངས་རྟགས་འདི་གཞེས་མཁན་ལྷོ་ཨ་ཧཕེ་རི་ཁའི་མགོ་ཁྲིད་ཟུར་བ་ནེལ་སོན་མཱན་ཌེ་ལ་ Nelson Mandela། འབར་མའི་ཁ་གཏད་ཚོགས་པའི་མགོ་ཁྲིད་ཨན་སང་སོན་སྐྱིད། མཉམ་འབྲེལ་རྒྱལ་ཚོགས་ཀྱི་མགོ་ཁྲིད་ཟུར་བ་ཁོ་ཧཕིས་ཨ་ནན་ Kofi Annanབཅས་ཡིན་པ་རེད།


༄༅།།ཐེངས་འདིའི་བཙན་བྱོལ་བོད་མིའི་དཔལ་འབྱོར་གྱི་བྱ་གཞག་ཅེས་པའི་ལེ་ཚན་ནང་རྒྱ་གར་བྱང་ཤར་Kohima་དང་Dimapur སོགས་སུ་ཚོང་ལས་ཁོ་ནའི་ཐོག་ནས་འཚོ་བ་སྐྱེལ་མཁན་བོད་མིིའི་ཚོང་པ་ཚོ་མུ་མཐུད་ཁྱིམ་སྡོད་བཀའ་རྒྱའི་འོག་གནས་བཞིན་འདུག་ཀྱང་ ཕྱི་ཟླ་༨ཟླ་མཇུག་ནས་ཚོང་ཁང་སྒོ་འཕྱེ་ཐུབ་པའི་རེ་བ་གནང་བཞིན་འདུག་པ་འདི་ཐད་ཚོང་པ་ཁག་ཅིག་ལ་ཚེ་དབང་དངོས་གྲུབ་ལགས་ཀྱིས་བཀའ་འདྲི་ཞུས་ནས་ཕྱོགས་སྒྲིག་ཞུས་པ་ཞིག་གསན་རོགས་གནང་།།
གསར་འགོད་པ་ཚེ་དབང་དངོས་གྲུབ།


Degé Kangyur volume 64, F.12.b
དེ་བས་ན་བདག་གིས་དེ་བཞིན་གཤེགས་པའི་རྗེས་སུ་བསླབ་ཅིང་སྦྱིན་པ་སྦྱིན་པར་བྱའོ་སྙམ་སྟེ། དེ་སྦྱིན་པ་ཡང་སྦྱིན་ཞིང་སྦྱིན་པ་དེས་ཁེངས་པར་ཡང་མི་འགྱུར་ཏེ། དེ་ལྟར་ན་བྱང་ཆུབ་སེམས་དཔའ་ཟང་ཟིང་གི་སྦྱིན་པ་ཕུན་སུམ་ཚོགས་པ་ཡིན་ནོ། །ཇི་ལྟར་ན་བྱང་ཆུབ་སེམས་དཔའ་ལན་དུ་ཕན་འདོགས་པ་ལ་མི་རེ་བའི་སྦྱིན་པ་ཕུན་སུམ་ཚོགས་པ་ཡིན་ཞེ་ན། བྱང་ཆུབ་སེམས་དཔའ་སྦྱིན་པ་སྦྱིན་པ་ཡང་འདོད་པའི་ཕྱིར་སྦྱིན་པ་མི་སྦྱིན། ཕན་འདོགས་སུ་རེ་བའི་ཕྱིར་མ་ཡིན། དོན་གྱི་ཕྱིར་མ་ཡིན། གཡོག་གི་ཕྱིར་མ་ཡིན། འཇིག་རྟེན་གྱི་ཚུལ་གྱི་ཕྱིར་མ་ཡིན་གྱི། གཞན་དུ་ན་འདི་སྙམ་དུ་སེམས་ཏེ། གང་བྱང་ཆུབ་སེམས་དཔའ་སྦྱིན་པའི་ངང་ཚུལ་ཅན་དུ་འགྱུར་བ་འདི་ནི་ཆོས་ཉིད་ཡིན་ནོ་སྙམ་སྟེ། དེ་རྒྱུ་དེ་དང་རྐྱེན་དེ་དང་གཞིས་ཕན་བཏགས་པའི་ལན་དུ་ཕན་འདོགས་པ་ཐམས་ཅད་ལ་མི་རེ་བར་སྦྱིན་པ་སྦྱིན་པར་བྱེད་དེ། དེ་ལྟར་ན་བྱང་ཆུབ་སེམས་དཔའ་ལན་དུ་ཕན་འདོགས་པ་ལ་མི་རེ་བའི་སྦྱིན་པ་ཕུན་སུམ་ཚོགས་པ་ཡིན་ནོ། །ཇི་ལྟར་ན་བྱང་ཆུབ་སེམས་དཔའ་སྙིང་རྗེ་བའི་སྦྱིན་པ་ཕུན་སུམ་ཚོགས་པ་ཡིན་ཞེ་ན། འདི་ལ་བྱང་ཆུབ་སེམས་དཔའ་སེམས་ཅན་སྡུག་བསྔལ་བ་དང་། བཀྲེས་པ་དང་། སྐོམ་པ་དང་། གཅེར་བུ་དང་། གོས་ངན་པ་དང་། བགོ་བ་ངན་པ་དང་། མགོན་མེད་པ་དང་། དཔུང་གཉེན་མེད་པ་དང་། སྐྱབས་མེད་པ་དང་། གནས་མེད་པ་དང་། རྟེན་མེད་པ་ལྟ་བུ་བསོད་ནམས་མེད་པ་དག་མཐོང་ན། དེ་དག་ལ་སྙིང་རྗེ་བའི་སེམས་རབ་ཏུ་སྐྱེད་ཅིང་། དེ་འདི་སྙམ་དུ་སེམས་ཏེ་སེམས་ཅན་གང་དག་གི་ཕྱིར་བདག་གིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པའི་སེམས་ཅན་དེ་དག་ནི་སྡུག་བསྔལ་བ། མགོན་མེད་པ། དཔུང་གཉེན་མེད་པ། སྐྱབས་མེད་པ། གནས་མེད་པ། རྟེན་མེད་པ་འདི་དག་ཡིན་ཏེ། ཀུན་ཏུ་འཁྱམ་ན་ནམ་ཞིག་བདག་སེམས་ཅན་དེ་དག་གི་མགོན་དང་། དཔུང་གཉེན་དང་། སྐྱབས་དང་། གནས་དང་། རྟེན་དུ་འགྱུར་སྙམ་ནས། དེ་སྙིང་རྗེས་རབ་ཏུ་མི་བཟད་དེ། བདོག་ཅིང་ཡོད་པའི་དངོས་པོས་སེམས་ཅན་དེ་དག་ལ་ཕན་འདོགས་སོ། །ཕན་བཏགས་པའི་མོད་ལ་སྐྱེས་པའི་དགེ་བའི་རྩ་བ་དེས་ཀྱང་ཁེངས་པར་མི་འགྱུར་ཏེ། དེ་ལྟར་ན་བྱང་ཆུབ་སེམས་དཔའ་སྙིང་རྗེ་བའི་སྦྱིན་པ་ཕུན་སུམ་ཚོགས་པ་ཡིན་ནོ།


བདེ་སྐྱིད་མེད་པའི་དཔོན་པོ།
སྔ་མོ་སྔ་མོ་ཞིག་ལ། ཨ་ཧྥེ་རི་ཁའི་ནང་དུ་རྒྱུ་ནོར་ལོངས་སྤྱོད་འཛོམས་པའི་དཔོན་པོ་ཞིག་ཡོད་པ་དང་། དཔོན་པོ་དེ་ལ་བཙུན་མོ་དང་བུ་ཕྲུག་ཡང་མང་པོ་ཡོད། ཡིན་ནའང་། དཔོན་པོའི་སེམས་ནང་བདེ་སྐྱིད་ཁྱོན་ནས་མེད་པས། སེམས་ལ་ང་ལ་མེད་པའི་དངོས་པོ་གཅིག་ཀྱང་མི་འདུག་མོད། འོན་ཏེ་བདག་གི་སེམས་འདི་འདྲ་སྡུག་དགོས་པ་ག་རེ་ལན་པ་ཡིན་ནམ། སེམས་ལ་བདེ་སྐྱིད་བསྐྲུན་བའི་ཐབས་ལམ་ག་རེ་ཡོད་ན་སྙམ་ནས་བསམ་བློ་མང་བོ་བཏང་།
ཐེངས་ཤིག་ལ་དཔོན་པོ་དེས་སྐད་ཤུགས་ཆེན་པོས་གཡོག་འཁོར་རྣམས་བོས་ཏེ། བདག་གི་སེམས་སུ་བདེ་སྐྱིད་ཅུང་ཟད་ཀྱང་མེད་པ་འདི་ག་རེ་ལན་པ་ཡིན་ནམ། བདེ་སྐྱིད་འབྱུང་བའི་ཐབས་ལམ་འདྲ་ཡོད་པ་རེད་དམ། ཞེས་དྲིས་པ་ན། གཡོག་པོ་ཞིག་ཡར་ལངས་ཏེ། དཔོན་ཆེན་ལགས། ཡར་ནམ་མཁའ་ལ་གཟིགས་དང་། ཉི་ཟླ་སྐར་གསུམ་འཛོམས་འདུག ཉི་ཟླ་སྐར་གསུམ་ནི་ཇི་འདྲའི་མཛེས་ཤིང་ཡིད་དུ་འོང་བ་ཞིག་རེད། ཉི་ཟླ་སྐར་གསུམ་གྱི་མཛེས་སྡུག་ལ་གཟིགས་ཐུབ་པ་འདི་མི་ཚེའི་ནང་གི་བདེ་སྐྱིད་ཞིག་ལ་ངོས་བཟུང་ན་མི་ཆོག་གམ་ཞེས་བཤད་པ་ན། དཔོན་པོ་ཁོང་ཁྲོ་རབ་ཏུ་ལངས་ཏེ། དེ་ག་ལ་ཆོག ཆོག་གི་མ་རེད། ཉི་ཟླ་སྐར་གསུམ་མཐོང་དུས། ང་ལྷག་པར་ཁོང་ཁྲོ་ལངས་ཀྱིན་འདུག ཉི་ཟླ་སྐར་གསུམ་ང་ལ་མི་དབང་བ་ཁྱོད་ཀྱིས་མི་ཤེས་སམ་ཞེས་གཤེ་གཤེ་བཏང་།
དེ་ནས་གཡོག་པོ་གཞན་ཞིག་ཡར་ལངས་ཏེ། དཔོན་ཆེན་ལགས། རོལ་དབྱངས་ཀྱི་ནུས་པས་མིའི་སེམས་ལ་བདེ་སྐྱིད་བསྐྲུན་ཐུབ་པས། ཁྱོད་ཀྱིས་ཉོན་དང་ང་ཚོས་ཉིན་རྟག་པར་ཞོགས་པ་སྔ་བོ་ནས་དགོང་མོ་མ་ཉལ་པར་དུ་རོལ་མོ་འབུད་དཀྲོལ་རྡུང་གསུམ་བྱེད་ཆོག་ཅེས་བཤད་པ་ན། དཔོན་པོ་དེའི་གདོང་དམར་པོར་གྱུར་བ་དང་། དེ་བས་ཀྱང་ཁོང་ཁྲོ་ཆེན་པོས། སྤྱིར་ང་རོལ་དབྱངས་ལ་དགའ་བོ་ཡོད། འོན་ཀྱང་ཉིན་རྟག་པར། ཞོགས་པ་སྔ་བོ་ནས་དགོང་མོའི་བར་རོལ་དབྱངས་ལ་སུ་ཞིག་གིས་ཉན་ཐུབ་བམ། འདི་ནི་བསམ་བློ་གཏོང་མ་ཤེས་པ་དང་། ཆོ་མེད་པའི་ཐབས་ཤེས་ཤིག་ཡིན་པ་ཁྱོད་ཀྱིས་མི་ཤེས་སམ། ཉིན་གང་བོར་རོལ་དབྱངས་ལ་ཉན་ནས་བདེ་སྐྱིད་འཚོལ་མཁན་ཞིག་སུ་ཡོད་པ་རེད་ཅེས་གཡོག་པོ་དེ་ལ་གཤེ་གཤེ་ཡག་ཐག་ཆོད་ཞིག་བཏང་སྟེ། གཡོག་འཁོར་རྣམས་ཕྱིར་གཟིམ་ཆུང་ལས་ཕུད།
དེ་ནས་དཔོན་པོ་དེ་གཅིག་པུ་གཟིམ་ཆུང་ནང་དུ་ཉལ་ནས་བསྡད་ཡོད་དུས། གཡོག་པོ་གཞན་ཞིག་ནང་དུ་སོང་སྟེ། མགོ་བོ་མར་སྒུར་སྒུར་བྱས་ནས། དཔོན་ཆེན་ལགས། ཁྱེད་ཀྱི་སེམས་ལ་བདེ་སྐྱིད་བསྐྲུན་ཐུབ་པའི་ཐབས་ལམ་ལེགས་པོ་རྙེད་བྱུང་བས། ཞུ་ཆོག་པར་ཞུ་ཞེས་བཤད།དཔོན་པོ་དེ་ན་རེ། ཐབས་ལམ་ཡག་པོ་ཞིག་རྙེད་ཡོད་ན། མགྱོགས་པོར་ཤོད་དང་། ཤོད་དང་ཞེས་བཀའ་གནང་། གཡོག་པོ་ན་རེ། དཔོན་ཆེན་ལགས། ཁྱེད་ཀྱིས་ས་ཕྱོགས་གར་སར་མི་མངགས་ཏེ། སེམས་ལ་བདེ་སྐྱིད་ཕུན་སུམ་ཚོགས་པ་ཡོད་པའི་མི་ཞིག་བཙལ་དགོས། མི་དེ་རྙེད་རྗེས། མི་དེས་གྱོན་ཡོད་པའི་སྟོད་གོས་དེ་ཁྱེད་ཀྱིས་གྱོན་པ་ཡིན་ན། མི་དེས་ལོངས་སུ་སྤྱོད་བཞིན་པའི་བདེ་སྐྱིད་དེ་སྐུ་ཉིད་ཀྱི་ལུས་ལ་འཐིམ་འགྲོ་བས། དེ་ནས་ཁྱེད་ཀྱིས་བདེ་སྐྱིད་ཕུན་སུམ་ཚོགས་པ་ཞིག་ལ་ལོངས་སྤྱོད་ཐུབ་ཅེས་ཞུས་པ་ན། དཔོན་དེ་རབ་ཏུ་དགའ་ནས། ཐབས་ལམ་འདི་ནི་ཧ་ཅང་ལེགས་ཞེས། དམག་མི་མང་པོ་རང་གི་མངའ་ཁོངས་ཀྱི་ས་ཕྱོགས་ག་ས་གར་མི་སེམས་ལ་བདེ་སྐྱིད་ཡོད་མཁན་ཞིག་བཙལ་དུ་མངགས།
དམག་མི་རྣམས་གང་ས་གང་དུ་སོང་སོང་བའི་མཐར། གྲོང་གསེབ་ཞིག་གི་ནང་དུ་གདོང་ལ་འཛུམ་གྱིས་ཁེངས་པ་དང་། ངག་ལས་གླུ་ལེན་བཞིན་པའི་མི་སྐྱོ་བོ་ཞིག་ལ་ཐུག་པ་དང་། མི་དེས་ཀྱང་ཁོང་ནི་འཇིག་རྟེན་སྟེང་གི་མི་ཆེས་སྐྱིད་ཤོས་དེ་ཡིན་ཞེས་བཤད་པ་རེད། དེ་ནས་དམག་མི་ཚོས་མི་དེ་དཔོན་པོའི་ཕོ་བྲང་དུ་ཁྲིད་ནས་ཕྱིན་སོང་།
དཔོན་པོ་དེ་དགའ་ཐག་ཆོད་དེ། གཡོག་པོ་རྣམས་ལ། མི་དེ་གཟིམ་ཆུང་དུ་ཁྲིད་ཤོག་ཅེས་བཀའ་ཕབ། ཅུང་མ་འགོར་པར་གཡོག་པོ་ཚོས་མི་ཆུང་ཆུང་ནག་རིལ་ཞིག་ཁྲིད་ནས་བསླེབས་སོང་། དཔོན་པོ་དེས་མིག་གིས་མི་དེར་བལྟ་ཞོར་དུ། ཡ་གྲོགས་པོ་འདིར་ཤོག ངའི་མདུན་དུ་ཤོག རྒྱབ་གྱི་སྟོད་ཐུང་མར་འཕུད་རོགས་ཞེས་བཤད། མི་དེ་ཡར་དཔོན་པོའི་མདུན་ལ་སོང་དུས། དཔོན་པོས་མི་དེའི་རྒྱབ་ལ་སྟོད་གོས་གྱོན་མེད་པ་མཐོང་བ་དང་། སེམས་སུ་འཇིག་རྟེན་འདིར་སེམས་ལ་བདེ་སྐྱིད་ཆེས་མང་པོ་ཡོད་མཁན་དེ་ལ་སྟོད་གོས་ཙམ་ཡང་གྱོན་རྒྱུ་མི་འདུག་བསམ་སྟེ་ཧང་སང་བ་རེད།
མཁས་གྲུབ་གྱིས་བསྒྱུར། ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག


༄༅།།ཨ་རིའི་སྲིད་འཛིན་ཌོ་ནལ་ཊོམ་དང་བྱང་ཀོ་རི་ཡའི་འགོ་ཁྲིད་ཀིམ་ཇུང་ཨུན་གཉིས་ཐུག་འཕྲད་གྲོས་མོལ་བྱས་ནས་ཕྱོགས་གཉིས་ཀས་བྱང་ཀོ་རི་ཡའི་རྡུལ་ཕྲན་མཚོན་ཆ་མེད་པར་གཏོང་རྒྱུ་དང་ཨ་མི་རི་ཀས་བྱང་ཀོ་རི་ཡའི་བདེ་འཇགས་ལ་འགན་ལེན་བྱ་རྒྱུ། ཨ་མི་རི་ཀ་དང་བྱང་ཀོ་རི་ཡ་གཉིས་ཀྱིས་འབྲེལ་བ་གསར་པ་ཞིག་འཛུགས་ཕྱོགས་བཅས་ལ་འབད་བརྩོན་བྱ་རྒྱུ་ཡིན་ཞེས་འཁོད་པའི་གྲོས་མཐུན་ཞིག་ལ་ཌོ་ནལ་ཊོམ་དང་ཀིམ་ཇུང་ཨུན་གཉིས་ཀྱིས་མིང་རྟགས་བཀོད་འདུག ཨ་རིའི་སྲིད་འཛིན་ཌོ་ནལ་ཊོམ་གྱིས་ཨ་མི་རི་ཀ་དང་ལྷོ་ཀོ་རི་ཡའི་མཉམ་འབྲེལ་དམག་སྦྱོང་མཚམས་འཇོག་བྱ་རྒྱུའི་ཁྱབ་བསྒྲགས་བྱས་ཀྱང་གྲོས་མཐུན་དེར་བྱང་ཀོ་རི་ཡའི་རྡུལ་ཕྲན་མཚོན་ཆ་མེད་པར་གཏོང་དགོས་པ་དང་རྡུལ་ཕྲན་མཚོན་ཆ་མེད་པར་བཏང་བ་མཉམ་འབྲེལ་རྒྱལ་ཚོགས་ཀྱིས་ངེས་གཏན་ཐུབ་པ། བྱང་ཀོ་རི་ཡ་བསྐྱར་དུ་རྡུལ་ཕྲན་མཚོན་ཆ་བཟོ་ཕྱོགས་སུ་ནམ་ཡང་ཕྱིར་ལོག་བྱེད་མི་ཐུབ་པ་ཞིག་ཏུ་བསྒྱུར་དགོས་ཞེས་པའི་རྗོད་ཚིག་རྣམས་འཁོད་མེད་པ་རེད།
བྱང་ཀོ་རི་ཡར་མཚོན་ན་ཀིམ་ཇུང་ཨུན་དང་ཌོ་ནལ་ཊོམ་གཉིས་ལྷོ་ཤར་ཨེ་ཤི་ཡའི་རྒྱལ་ཁབ་སིང་ག་པུར་དུ་ཐུག་འཕྲད་གྲོས་མོལ་བྱས་པ་ཁོ་ན་རྒྱལ་ཁ་ཆེན་པོ་ཞིག་ཡིན་པ་སྟེ། ཀིམ་ཇུང་ཨུན་གྱི་ཕ་མེས་གཉིས་ཀས་མི་ཚེ་ཧྲིལ་བོར་བྱང་ཀོ་རི་ཡ་ཨ་མི་རི་ཀ་དང་འཛམ་གླིང་གི་སྟོབས་ཆེན་རྒྱལ་ཁབ་ཁག་གིས་ངོས་ལེན་བྱས་ནས་འདྲ་མཉམ་དུ་བརྩི་རྒྱུ། བྱང་ཀོ་རི་ཡར་འོས་ཤིང་འཚམས་པའི་ཆེ་མཐོང་ཞིག་འཐོབ་རྒྱུའི་རེ་སྨོན་བཅངས་པ་ཀིམ་ཇུང་ཨུན་གྱི་དུས་སུ་མངོན་དུ་གྱུར་པ་སྟེ། ཀིམ་ཇུང་ཨུན་དང་ཨ་རིའི་སྲིད་འཛིན་ཌོ་ནལ་ཊོམ་གཉིས་མཉམ་དུ་ལངས་ནས་གསར་འགོད་པའི་མདུན་དུ་འདྲ་པར་བསྐྱོན་ཐུབ་པ་དང་ཕྱོགས་གཉིས་ཀྱི་འགོ་ཁྲིད་རྣམ་པས་འདྲ་མཉམ་གྱི་གནས་བབ་ཐོག་ཏུ་ཐུག་འཕྲད་གྲོས་མོལ་བྱས་ཐུབ་པ། ཨ་རིའི་རྒྱལ་དར་དང་བྱང་ཀོ་རི་ཡའི་རྒྱལ་དར་གཉིས་མཉམ་དུ་བསྒྲེངས་པ་ཁོ་ན་བྱང་ཀོ་རི་ཡའི་གཟི་བརྗིད་དང་བྱང་ཀོ་རི་ཡར་ལོ་རྒྱུས་ཀྱི་དོན་སྙིང་ལྡན་པ། སིང་གུ་པུར་གྱི་ཐུག་འཕྲད་གྲོས་མོལ་འདི་བྱང་ཀོ་རི་ཡའི་འགོ་ཁྲིད་ཀིམ་ཇུང་ཨུན་གྱི་ངོས་ནས་གྲུབ་འབྲས་ཆེན་པོ་ཞིག་ལ་བརྩི་ཆོག
ཨ་རིའི་སྲིད་འཛིན་ཌོ་ནལ་ཊོམ་གྱིས་གསར་འགོད་ལྷན་ཚོགས་སུ་ཨ་མི་རི་ཀ་དང་ལྷོ་ཀོ་རི་ཡའི་མཉམ་འབྲེལ་དམག་སྦྱོང་མཚམས་འཇོག་བྱ་རྒྱུ་ཡིན། མཉམ་འབྲེལ་དམག་སྦྱོང་དེར་འགྲོ་གྲོན་ཆེན་པོ་དང་བྱང་ཀོ་རི་ཡར་འཁྲུག་རྩོད་སློང་སྤྱད་ཅིག་རེད་ཅེས་གླེང་སློང་བྱས་ཏེ། ད་སྔ་ཕན་ཆད་ཨ་མི་རི་ཀ་དང་ལྷོ་ཀོ་རི་ཡའི་སྲིད་གཞུང་རིམ་པ་ཞིག་གིས་ཨ་མི་རི་ཀ་དང་ལྷོ་ཀོ་རི་ཡའི་མཉམ་འབྲེལ་དམག་སྦྱོང་བྱང་ཀོ་རི་ཡའི་བཙན་དྲག་འགོག་པའི་ཆེད་དུ་ཡིན་ཞེས་འགྲེལ་བཤད་རྒྱག་སྲོལ་ཡོད་པ་དེར་རྒྱབ་འགལ་བྱས་ཡོད་ཅིང་། ད་ལྟ་ལྷོ་ཀོ་རི་ཡའི་སྲིད་འཛིན་ལས་ཁུངས་ཀྱིས་ཨ་རིའི་སྲིད་འཛིན་ཌོ་ནལ་ཊོམ་གྱིས་ལྷོ་ཀོ་རི་ཡ་དང་ཨ་མི་རི་ཀའི་མཉམ་འབྲེལ་དམག་སྦྱོང་མཚམས་འཇོག་བྱ་རྒྱུའི་ཁྱབ་བསྒྲགས་བྱ་རྒྱུ་ཡིན་ཞེས་བཤད་པའི་སྐད་ཆ་དེའི་གོ་དོན་ངོ་མ་ཅི་ཞིག་ཡིན་ནམ་ཞེས་དོགས་འདྲི་བྱས་ཡོད་པ་དེ་ལ་བལྟས་ཚེ། སྲིད་འཛིན་ཌོ་ནལ་ཊོམ་གྱིས་ལྷོ་ཀོ་རི་ཡའི་སྲིད་འཛིན་མུན་ཅེ་དབྱིན་ལ་གྲོས་བསྡུར་མ་བྱས་པར་ལྷོ་ཀོ་རི་ཡ་དང་ཨ་མི་རི་ཀའི་དམག་སྦྱོང་མཚམས་འཇོག་བྱ་རྒྱུའི་ཐག་བཅོད་བྱས་པ་མཚོན་ཐུབ། མདོར་ན་ཌོ་ནལ་ཊོམ་དང་ཀིམ་ཇུང་ཨུན་གཉིས་ཀྱི་ཐུག་འཕྲད་གྲོས་མོལ་སྐབས་སུ་བྱང་ཀོ་རི་ཡ་དང་རྒྱ་ནག ཨུ་རུ་སུ་བཅས་ཀྱིས་ཀོ་རི་ཡའི་གླིང་ཟུར་ཧྲིལ་བོ་ཞི་བའི་བསྟི་གནས་ཤིག་ཏུ་བསྒྱུར་དགོས་ཞེས་ཨ་མི་རི་ཀའི་དམག་རྣམས་ལྷོ་ཀོ་རི་ཡ་ནས་ཕྱིར་འཐེན་བྱ་དགོས་པའི་ལངས་ཕྱོགས་བཟུང་བར་ཨ་རིའི་སྲིད་འཛིན་ཌོ་ནལ་ཊོམ་གྱིས་ཁས་ལེན་བྱས་པའི་རྣམ་པ་ཞིག་འཐོན་འདུག


ཨ་མྱེས་རྨ་ཆེན།
བཀྲ་ཤིས་པའི་ཉིན་ཞིག་ལ
ཨ་མྱེས ངལ་བ་དང་དུབ་པ་མེད་པར
འཇིག་རྟེན་གྱི་བདེན་ལུགས་ཞེ་ལ་བཅགས་རྗེས
སྟེང་ཕྱོགས་ལྷ་ཡུལ་ནས་ཆས་ཏེ མྱུར་བ་མྱུར་བར
མདོ་སྨད་སྤྱིའི་ཆགས་འཇིག་སྐྱོང་བའི་ལྷ་གཙོར་བྱོན
སྐབས་འདི་དག་ཏུ ཨ་མྱེས
རྨ་ཆུ་འབྱུང་ས་ནས གེགས་མེད་བདེ་ཐང་ངང
རྨ་རིགས་སུམ་བརྒྱ་དྲུག་ཅུ
རྨ་འཁོར་སྟོང་དང་ལྔ་བརྒྱ་ལས་བརྒལ་ཏེ
མཚོ་ངོས་ལས་ཆེས་མཐོ་བའི་ས་ན
དར་རྒུད་ཀྱི་སེམས་བསྐྱེད་དྲག་ཏུ་སྦྱོང་ཞོར
ཧ་ཅང་གཞུང་དྲང་གིས་དཀར་ལྷམ་མེར་བཞུགས
ཨ་མྱེས ཁྱོད་ཉིད་འཚོ་ཞིང་གཞེས་པས
ངའི་ཉམས་སྣང་ལ
ཡངས་པ་ནམ་མཁའ་ནས་མཐོ་བ་རི་རབ
ཁྱེད་ཀྱི་མཁྱེན་པས་མ་ཤོང་བ་མེད་ལ
འགྲོ་བ་མིའི་རིགས་ནས་མ་རུང་འདྲེ་སྲིན་ཚོགས
ཁྱེད་ཀྱི་མཐུ་ཡིས་མ་བཏུལ་བའང་མེད་དེ
ཁྱོད་ནི་ནམ་ཡང བདེ་བ་ནས་བདེ་བར་བགྲོད་པའི་རྐང་སྟེགས་ལ་གྲུབ་པས
སྔ་མོ་ཞིག་ནས ང་ཚོར་མཁོ་བ་དེ་གཞན་ནས་འཚོལ་མི་དགོས་སྙམ
གང་ལྟར ཨ་མྱེས ཁྱེད་ཉིད་བཞུགས་པས
ང་ཚོས་རྨི་ལམ་སྐྱིད་པོ་རེ་རྨི་བཞིན་བསྡད་ཆོག་པ་ལ་ཨང
བསྔགས་བརྗོད་ཡིད་ཀྱི་མེ་ཏོག
རྩོམ་ཁུངས། ༢༠༠༣ལོའི་གངས་རྒྱན་མེ་ཏོག་དེབ་གཉིས་པ།


སྟག་རྩེ་སྒྲུབ་མཆོད་ནི་རྗེ་ཙོང་ཁ་པ་ཆེན་པོའི་མཛད་ཆེན་བཞིའི་ཡ་གྱལ་དགའ་ལྡན་སྒྲུབ་མཆོད་ཀྱི་ཕྱག་ལེན་ལ་བརྟེན་ནས་གསང་སྔགས་རྒྱུད་སྡེ་བཞིའི་སྒྲུབ་ཐབས་བཞིན་གསང་བདེ་འཇིགས་གསུམ་དང་། དུས་འཁོར། ཕྱག་རྡོར་འཁོར་ཆེན་སོགས་ཀྱི་ཡང་དག་ཆོ་ག་ཉམས་བཞེས་ཀྱིས་རྒྱུན་འཁྱོངས་བྱེད་པའི་དུས་བཟང་སྒྲུབ་མཆོད་ཅིག་ཡིན། དུས་ཆེན་ཉིན། བོད་ཟླ2པའི་ཚེས3-15ཉིན། ཐོག་མའི་སྲོལ་བཏོད་མཁན། རྗེ་ཙོང་ཁ་པ་བློ་བཟང་གྲགས་པ། ས་ཆ། བོད་རང་སྐྱོང་ལྗོངས་ལྷ་ས་གྲོང་ཁྱེར། རྣམ་པ། ཆོས་ལུགས་ཀྱི་བྱེད་སྒོ། སྟག་རྩེ་སྒྲུབ་མཆོད་ཇི་ལྟར་བྱུང་ཚུལ།
སེ་ར་ཕུར་མཇལ་དུས་ཆེན་ནི་ཡུལ་དབུས་ཀྱི་གྲྭ་ས་ཆེན་པོ་སེ་ར་དགོན་པའི་བྱེས་པ་གྲྭ་ཚང་དུ་ཡོད་པའི་རྟེན་རྫས་འགངས་ཆེན་དཔལ་ཆེན་རྡོ་རྗེ་གཞོན་ནུའི་ཕུར་བ་ལ་ལོ་རེ་རེའི་བོད་ཟླ་བཅུ་གཉིས་པའི་ཚེས་ཉེར་བདུན་ཉིན་མཆོད་མཇལ་བྱེད་པའི་དུས་བཟང་ཞིག་ཡིན། དུས་ཆེན་ཉིན། བོད་ཟླ12པའི་ཚེས27ཉིན། ས་ཆ། བོད་རང་སྐྱོང་ལྗོངས་སེ་ར་ཐེག་ཆེན་གླིང་། རྣམ་པ། ཆོས་ལུགས་ཀྱི་བྱེད་སྒོ། ངག་རྒྱུན་གྱི་བཤད་ལུགས། སེ་ར་ཕུར་མཇལ་ཞེས་པའི་ཕུར་བ་དེ་ནི་ངག་རྒྱུན་གྱི་བཤད་ལུགས་ལྟར་ན། སྔར་སློབ་དཔོན་ཆེན་པོ་པདྨ་འབྱུང་གནས་ཀྱིས་བོད་རྒྱལ་བཙན་པོ་ལ་དབང་རྒྱུད་གདམས་པ་དང་བཅས་པ་གནང་ནས་དཔལ་རྟ་མགྲིན་ཡང་གསང་གི་ཆོས་སྐོར་དང་ལྷན་ཅིག་ཡེར་བ་སེ་བ་ལུང་གི་བྲག་ལ་མཏེར་དུ་སྦས།
དགའ་ལྡན་སྒྲུབ་མཆོད་ནི་རྗེ་ཙོང་ཁ་པའི་མཛད་ཆེན་བཞིའི་ཡ་གྱལ་ཡིན། དཀྱིལ་འཁོར་སྒྲུབ་མཆོད་དེ་ལོ་རེ་རེའི་བོད་ཟླ་གཉིས་པའི་ཚེས་གསུམ་ནས་ཚེས་བཅོ་ལྔའི་བར་དགེ་ལུགས་པའི་མ་དགོན་དགའ་ལྡན་རྣམ་པར་རྒྱལ་བའི་གླིང་དུ་གསང་སྔགས་རྒྱུད་སྡེ་བཞིའི་སྒྲུབ་ཐབས་ཉམས་བཞེས་ཀྱི་སྒྲུབ་མཆོད་ཚུགས་པ་ལ་རྡུལ་ཚོན་གྱི་དཀྱིལ་འཁོར་ལ་བརྟེན་ནས་གསང་བདེ་འཇིགས་གསུམ་དང་། དུས་འཁོར། ཕྱག་རྡོར་འཁོར་ཆེན་སོགས་ཀྱི་ཆོ་ག་ཉམས་བཞེས་ཀྱིས་སྒྲུབ་མཆོད་ཧ་ཅང་གཟབ་རྒྱས་ངང་གནང་བ་ཞིག་ཡིན། དུས་ཆེན་ཉིན། བོད་ཟླ2པའི་ཚེས3-15ཉིན། ཐོག་མར་སྲོལ་བཏོད་མཁན། རྗེ་ཙོང་ཁ་པ་བློ་བཟང་གྲགས་པ། ས་གནས། དགའ་ལྡན་རྣམ་པར་རྒྱལ་བའི་གླིང་།
གཙང་ཁུལ་ལ་ལོ་གསར་དེ་བོད་ཟླ་བཅུ་གཉིས་པའི་ཚེས་གཅིག་ལ་གཏོང་སྲོལ་ཡོད། དེའི་རྒྱུ་མཚན་གཙོ་བོ་ནི་གཙང་ཁུལ་ཞིང་ལས་ཀྱི་དུས་ཚིགས་དང་བསྟུན་པས་སོ་ནམ་ལོ་གསར་ཞེས་བྱ། རྒྱ་ཡིག་གི་མིང་། 后藏地区新年 མིང་གཞན། སོ་ནམ་ལོ་གསར། ཡུལ་ཁོངས། གཞིས་ཀ་རྩེ་གྲོང་ཁྱེར་ལྟེ་བ་རུ་བྱས་པའི་གཙང་གི་ཡུལ་གྲུ་དག རྣམ་པ། སྲོལ་རྒྱུན་གྱི་དུས་ཆེན། དུས་ཡུན། བོད་ཟླ་བཅུ་གཉིས་པའི་ཚེས་གཅིག་ནས་ཉིན་འགར་རོལ་བ། ལོ་གསར་གྱི་གྲ་སྒྲིག བོད་ཟླ་བཅུ་གཅིག་པའི་ཚེས་ཉེར་དགུ་ནི་གཙང་ཁུལ་གྱི་སོ་ནམ་ཚོའི་ངོས་ནས་བརྗོད་ན་དོན་སྙིང་ལྡན་པའི་ཉིན་མོ་ཞིག་ཡིན། དེ་ཡང་ཉེར་དགུའི་ཉིན་ཞིང་པ་ཚོས་ལོ་གཅིག་གི་ནད་རིགས་དང་གཙོག་གྲིབ་གཙང་སེལ་ཡོང་བའི་བསམ་པའི་ཁྱེར་སོ་ཞིག་ངོས་འཛིན་ནས་ཁང་པ་ཚང་མར་གད་འཕྱིད་གཙང་མ་བྱེད་པ་དང་།
སྙན་རིའི་ལབ་ཙེ་ནི་རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་དམེ་ཤུལ་གྲོང་རྡལ་ལུང་བཟང་སྡེ་བའི་མངའ་ཁོངས་ཀྱི་སྙན་རིའི་དབུ་རྩེ་རུ་ཡོད་ཅིང་། མཚོ་ངོས་ལས་མཐོ་ཚད་སྨི4052ཡོད། དེའང་སྙན་རི་ཞེས་ཐོགས་དོན་ནི་རི་འདི་ནས་ཉན་ན་དབུས་གཙང་ཡུལ་གྱི་ཆོས་དུང་ཧ་ཅང་སྙན་པའི་རྒྱུ་མཚན་གྱིས་སྙན་རི་ཐོགས་ཞེས་ཟེར་སྲོལ་ཡོད། རྒྱ་ཡིག་གི་མིང་། 年热拉则 ལ་ཏིང་གི་མིང་། snyan rivi lab tse རིགས་དབྱེ། ལབ་ཙེ། མཚོ་འཕགས། སྨི4052 གནས་ཡུལ། རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་དམེ་ཤུལ་གྲོང་རྡལ་ལུང་བཟང་སྡེ་བའི་མངའ་ཁོངས་སུ་ཡོད།
དུང་རིའི་ལབ་ཙེ་ལ་ཁྲབ་ཆེན་དུང་རི་དཀར་པོའང་ཟེར་ཞིང་། རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་དམེ་ཤུལ་གྲོང་རྡལ་སྲས་ལུང་སྡེ་བའི་མངའ་ཁོངས་སུ་ཡོད་ལ། མཚོ་ངོས་ལས་མཐོ་ཚད་སྨི3711ཡོད། གསོལ་བསྡུས་ལྟར་ན་དམག་དཔོན་མཐོང་རྩེ་ཡི་མཛོད་བདག་ཡིན་པར་བཤད། རྒྱ་ཡིག་གི་མིང་། 东日拉则 ལ་ཏིང་གི་མིང་། dung rivi lab tse རིགས་དབྱེ། ལབ་ཙེ། མཚོ་འཕགས། སྨི3711 གནས་ཡུལ། རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་དམེ་ཤུལ་གྲོང་རྡལ་སྲས་ལུང་སྡེ་བའི་མངའ་ཁོངས་སུ་ཡོད།
རྡོ་འབུམ་རིང་བ་ནི་རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་རྡོ་དཀར་མོ་ཡུལ་ཚོ་ཆུ་ནག་ཁོག་ཏུ་ཡོད་ཅིང་། རྡོ་རྗེ་རྫོང་དགོན་པ་དང་ཁད་ཐག་ཉེ་བར་ཡོད། མཚོ་ངོས་ལས་མཐོ་ཚད་སྨི3412ཡོད། རྒྱ་ཡིག་གི་མིང་། 多本让哇 ལ་ཏིང་གི་མིང་། rdo vbum ring ba རིགས་དབྱེ། ལབ་ཙེ། མཚོ་འཕགས། སྨི3412 གནས་ཡུལ། རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་རྡོ་དཀར་མོ་ཡུལ་ཚོ་མངའ་ཁོངས་སུ་ཡོད། ངོ་སྤྲོད། རྡོ་འབུམ་རིང་བ་ནི་རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་རྡོ་དཀར་མོ་ཡུལ་ཚོ་ཆུ་ནག་ཁོག་ཏུ་ཡོད་ཅིང་། རྡོ་རྗེ་རྫོང་དགོན་པ་དང་ཁད་ཐག་ཉེ་བར་ཡོད།
རི་ཕྱོར་ལབ་ཙེ་ནི་རྨ་ལྷོ་བོད་རིགས་རང་སྐྱོང་ཁུལ་རྩེ་ཁོག་རྫོང་རྩེ་ཆུ་གྲོང་རྡལ་འབའ་རྩེ་སྡེ་བའི་མངའ་ཁོངས་ཀྱི་རི་ཕྱོར་ལྷུན་པོའི་དབུ་རྩེར་ཡོད་ལ། མཚོ་ངོས་ལས་མཐོ་ཚད་སྨི3863ཡོད་པ་དང་། ཐོག་མར་ཁམས་བླ་གྲུབ་དབང་ནམ་མཁའ་རྒྱལ་མཚན་གྱིས་བཀའ་བསྒོས་དམ་བཅའ་མཛད་ཅིང་། སོ་ནག་དཔོན་ཚང་གི་སྒོས་ཀྱི་སྲུང་མ་ནག་ཕྱོགས་པ་ཞིག་ཡིན་ཚོད་འདུག རྒྱ་ཡིག་གི་མིང་། 热旭日拉则 ལ་ཏིང་གི་མིང་། ri phyor lab tse རིགས་དབྱེ། ལབ་ཙེ།
བོད་ཀྱི་དམངས་གླུ་རུ། "ང་སེར་གྲོང་སྒང་ན་ཡོད་དཡོད་ལ།། འབྲུག་ཕོ་ཆུང་གན་གི་ངར་ལ་ལྟོས།། ང་སེར་གྲོང་སྒང་ན་མེད་ཀྱི་ན།། ཞིང་རི་མ་འགའ་རེ་རྡུང་འདང་རེད།།"ཅེས་པ་ལས་ཀྱང་སེར་སྲུང་གི་རིག་གནས་དེའི་ཕྱོགས་ཀྱི་བྱ་བྱེད་དང་དགོས་པ་སོགས་ཅུང་ཙམ་ཤེས་ཐུབ་ལ་སེར་གྲོང་གིས་སེར་བ་འགོག་ཐུབ་མིན་ལ་ཐེ་ཚོམ་མེད་པའི་བོད་མིའི་སེམས་ཁམས་དང་གོམས་སྲོལ་འདི་ནི་བོད་ཀྱི་ཞིང་ལས་ས་ཁུལ་དུ་རྩ་བ་ཟིན་ཅིང་ཡལ་འདབ་རྒྱས་པའི་རིག་གནས་ཤིག་ཏུ་གྱུར་ཡོད། ས་ཁུལ། ཞིང་ལས་ས་ཁུལ། ཡུལ། བོད་ཡུལ། དགོས་པ། ལོ་ཏོག་གི་གནོད་པ་སེལ་བ། ངོ་སྤྲོད། གཞུང་ལུགས་ཀྱི་ལམ་ནས་འཚོལ་བསྡུ་དང་སྔོག་འདོན་གྱི་བྱ་བྱེད་ལ་ཞུགས་ཏེ། 《རྟ་མགྲིན་ལས་ཚོགས》དང《དམིགས་བརྩེ་མའི་ལས་ཚོགས》སོགས་ལ་རང་བློས་དཔོག་ཚོད་ཀྱིས་བརྟགས་ན།
གཤོང་སྤ་སྡེ་བ་ལ་ལབ་ཙེ་གསུམ་ཡོད་དེ། མེ་ལུང་ཅོག་འདུས་ལབ་ཙེ། གཉེར་ཐེའུ་བཙན་སྐོར་ལབ་ཙེ་དང་མཁའ་བརྒྱའི་རྩེ་རིའི་ལབ་ཙེ་བཅས་ཡིན་ནོ། ། ངོ་སྤྲོད། མེ་ལུང་ཅོག་འདུས་ལབ་ཙེ། ལབ་ཙེ་འདི་ནི་གཤོང་སྤ་སྡེ་བའི་ཤར་ཕྱོགས་ཀྱི་སྲིན་པོ་རྫ་རྒན་གྱི་འདབས་སུ་མེ་ལུང་ཅོག་འདུས་ཟེར་བའི་གནས་སུ་བརྩིགས་ཡོད། ཕལ་ཆེར་ལོ་ངོ་ལྔ་བརྒྱ་ཙམ་གྱི་ལོ་རྒྱུས་ལྡན་ལ། ལབ་ཙེ་འདི་གཙོ་བོ་སྐུ་ཤོགས་མཚན་སྒྲོགས་རིན་པོ་ཆེ་སྐུ་ཕྲེང་བརྒྱད་པའི་སྤྲུལ་སྐུ་འཁྲུངས་ཆེད་དུ་བརྩིགས་པ་ཡིན། ལོ་རེའི་ཟླ་དྲུག་པའི་ནང་གཤོང་སྤ་ཚོ་བཞིའི་ནང་གི་བ་སེར་ཚོ་བའི་ད་ལྟའི་བར་མུ་མཐུད་དུ་བསྟོད་པའི་རྒྱུན་སྐྱོང་བཞིན་མཆིས་སོ།
བསྐོན་ཞེས་པ་ནི་ཨ་ཞང་ཚང་གི་ལག་ཁྱེར་མདུན་ཅོག་སྟེང་ལ་ཤ་དང་། ཕྲུག གོས། སྒོར་མོ་སོགས་ཅི་ཙམ་བཞག་ན་དེ་ལས་ལྡོག་སྟེ་ཕྱིར་ལ་ལྡབ་གཉིས་སྟེར་བའི་སྲོལ་ལ་ཟེར། གཏོང་ཚུལ། བསྐོན་ནི་ཨ་ཞང་ཚང་གིས་ལག་ཁྱེར་སྟེར་བ་ལས་གཉེན་ཚང་གིས་བསྐོན་གཏོང་སྲོལ་མི་འདུག སྤྱིར་གྲོས་ཤ་གྲོས་ཆང་སྟེང་གཏན་འཁེལ་བྱེད་པ་ལས་མི་བདའ། ཨ་ཞང་ཚང་མ་དགའ་ན་བསམ་གཟས་ནས་མང་བོ་གཏོང་ཚུལ་འདུག་པ་དེས་གཉེན་ཚང་ལ་དཀའ་ལས་ཆེན་པོ་གཏོད་པ་རེད། འབྲོག་ཕྱོགས་སུ་རྟ་ནོར་ལུག་གསུམ་གྱི་རྫོངས་པ་མི་ཉུང་བ་ཞིག་སྟེར་སྲོལ་ཡོད།
ཕན་པའི་ངག་གིས་བུ་མོ་ཁྱིམ་རྒྱུད་ཀྱི་རྒན་གཞོན་རྣམས་ལ་ངག་བཅོལ་བྱེད་པའི་བསླབ་བྱའི་ཆོ་ག་ཞིག་ཡིན། བཅོལ་གདམས་བྱེད་ཚུལ། ཡ། ང་མི་གསུམ་གོང་ནས་རྩོག་མ་མྱོང་། ཚིག་གསུམ་མདུད་པ་གྲོལ་མ་མྱོང་པ་ཞིག་ཡིན་འདྲ། ད་ཐེངས་བལྟས་ནས་སོང་ན་སྦྲ་ཡི་ཕུབ་ཕྱོགས་དང་། ཆོན་ཐག་གི་བརྡབས་ཕྱོགས་ཀྱིས་ངས་ཚིག་གསུམ་མི་བཤད་ཀ་མེད་རེད།（མགྲོན་ཤ་ལས་ལག་ཡས་གསིལ་ནས་སོག་པ་ཨ་ནེར་བྱིན་ཏེ་སོག་པ་མིན་ལ་གསོག་པ་ཡིན། གསོག་གིན་གསོག་གིན་རུམ་ལ་ཆུགས། དཔུང་རྟུ་མིན་ལ་དགྲ་དཔུང་ཡིན། དུམ་བུ་གཉིས་སུ་བཏང་ནས་སྡེར་མའི་ནང་ལ་བཞག
ཇ་ཐབ་ནི་བག་མ་སྐྱེལ་མཁན་ལ་གཉེན་ཡའི་ཕྱོགས་ན་རང་སྡེའི་བུ་མོ་གནས་མ་དང་གཉེན་ཉེ་འབྲེལ་འདྲ་ཡོད་ན། ལམ་ཁར་ཇ་བསྐོལ་ནས་ལམ་བྲོ་འཛིན་པའི་རྣམ་པ་དེ་ལ་ཟེར་བ་ཡིན། འཛིན་ཚུལ། ལམ་ཐག་ཤིན་ཏུ་རིང་ན་ཇ་ཐབ་ཉིན་ལམ་ནས་འཛིན་པ་དང་ཉིན་ཕྱེད་ལམ་ནས་འཛིན་པ། ཐག་ཉེ་ན་ཐབ་གཅིག་འཛིན་པ་ཡིན། ཐབ་གཉིས་གསུམ་ཙམ་ལ་འཛིན་པའང་ཡོད། གཉེན་ཚང་གིས་འཛིན་པའམ་རང་གི་ཉེ་དུ་ཡིས་འཛིན་པ་ཡིན། དགོས་པ། ལམ་ཐག་རིང་ན་མི་རྟ་གཉིས་ཐང་ཆད་པ་དེར་ངལ་གསོ་བའམ་བྲོ་ཆས་ཟ་བའི་ཕྱིར་བ་ཁ་བཏབ་ནས། ཇ་བསྐོལ་བ་དང་ཤ་བཙོས་ནས་ཨ་ཞང་རྣམས་ཀྱིས་ལྟོགས་སྐོམ་སེལ་བའི་དགོས་པ་ཡོད།
མག་པའི་རྣ་འབྱོག་བཏོག་ཚུལ་ལ་དུས་མི་འདྲ་བ་གཉིས་སྣང་སྟེ། བག་མ་ལེན་དུས་ཀྱི་དགོང་མོར་བཏོག་པ་ཞིག་དང་བག་མ་སྐྱེལ་ནས་ཕྱིར་ལོག་པའི་དགོང་མོར་བཏོག་ཚུལ་ཞིག་ཡོད། མང་ཤས་ཀྱིས་བག་མ་ལེན་དུས་ཀྱི་དགོང་མོ་དེར་བཏོག་བཞིན་འདུག གོ་དོན། ཨ་ཞང་ཚང་ནམ་ཡིན་ཡང་ཀླད་པའི་གཙིགས་ཡིན་ཁར་མག་པ་མི་ས་ནས་མར་ཕུད་པ་ཡིན་པས། བར་བ་དང་མག་པ་གཉིས་ཆམ་ལ་ཕབ་ཅིང་རང་གི་གཟི་དཔལ་ངོམ་པ་དང་། ཁོག་དཔུང་ལ་རྒྱ་འཛིན་པའི་ཀུ་རེ་རྩེད་མཚར་གྱི་ཆོ་ག་ཞིག་ཡིན། རྟེན་འབྲེལ་གྱིས་རྣ་བར་རེག་པ་ཙམ་བྱེད་པ་ལས་ཤུགས་ཀྱིས་འཐེན་སྲོལ་མེད།
དབྱར་ཟླ་དྲུག་པའི་རེབ་གོང་ཀླུ་རོལ་ནི་ཕ་མེས་ཡང་མེས་ནས་བརྒྱུད་ཡོང་བའི་ཤུལ་བཞག་རིག་གནས་ཀྱི་ཡ་གྱལ་ཡིན། བོད་ཀྱི་སྤྱི་ཚོགས་ཤེས་རིག་གི་གྲུབ་ཆ་གལ་ཆེན་ཞིག་ཡིན་པར་མ་ཟད། སྲོལ་རྒྱུན་རིག་གནས་ཀྱི་མ་ལག་ཅིག་དང་། རེབ་གོང་མི་དམངས་ཀྱི་འཚོ་བ་དངོས་དང་འབྲལ་ཐབས་མེད་པ་ཞིག་ཀྱང་ཡིན། དེ་ནི་དབྱར་ཟླ་དྲུག་པའི་ལྷ་ཟླ་དཀར་པོའི་ནང་དུ་རྒྱུན་སྲོལ་ལྟར་ཡུལ་ལྷའི་རྒྱལ་བོ་ཨ་མྱེས་བྱ་ཁྱུང་། གཉན་ཆེན། ཀོའུ་མོལ་རི་ལང་སོགས་ཡུལ་ལྷ་གཞི་བདག་རྣམས་ཐུགས་དགྱེས་པའི་ཀླུ་རོལ་གྱི་ཆོ་ག་སྣ་ཚོགས་སྤེལ་བ་ཞིག་ཡིན་ལ། ཀླུ་གར་གྱི་མཆོད་པ་སྣ་ཚོགས་འབུལ་བ་དེས་ལོ་གཅིག་གི་ནང་དུ་མི་ལ་ན་ཚ་དང་ཕྱུགས་ལ་གོད་ཁ། ལོ་ཏོག་ལ་སད་སེར་ཐན་སྐྱོན་སོགས་ཀྱི་གནོད་འཚེ་དང་། བགེགས་རིགས་བར་ཆད་མི་འབྱུང་བར་ཆར་ཆུ་དུས་སུ་འབབ་པ་དང་ཞིང་ལ་ལོ་ལེགས་འབྱུང་བ།
ཆ་རྡེའུ་འཕེན་པ་ལ་ཨ་མདོའི་ཁ་སྐད་དུ་འབའ་བཏབ་ཟེར། བོད་ཡུལ་གྱི་འབྲོག་སྡེ་ཆེན་པོ་དག་ལ་ཆ་རྡེའུ་འཕེན་པའི་སྲོལ་ཆེས་ཆེར་དར་ཁྱབ་བྱུང་ཡོད། དེ་མིག་མངས་དང་གཅིག་མཚུངས་ཡིན་ཏེ། གཡང་དཀར་ལུག་ཁྱུའི་རྗེས་དང་གནག་ཆུང་ནོར་གྱི་རྗེས་སུ་བྱིས་པ་རྣམས་སྐོར་སྐོར་བྱས་ནས་ཆ་རྡེའུ་རྩེ་བཞིན་ཡོད། དེ་ལ་རྡེའུ་ལྔ་ཅན་དང་བཅུ་ཅན་ཡོད། རྡེའུ་ལྔ་ཅན་འཕེན་པ་གཙོ་ཆེ་ཞིང་། དེ་ལ་ཁེར་ཆ། ཉིས་ཆ། སུམ་ཆ། བཞི་ཆ་བཅས་གོ་རིམ་བཞི་ཙམ་བརྒྱུད་མཐར་རྒྱབ་རྩོད་བྱ་དགོས་སོ།། རིགས་དབྱེ། བྱིས་པའི་རོལ་རྩེད། ངོ་སྤྲོད། ཆ་རྡེའུ་འཕེན་པ་ལ་ཨ་མདོའི་ཁ་སྐད་དུ་འབའ་བཏབ་ཟེར།
འདིར་བོད་ཀྱི་དམངས་ཁྲོད་དུ་དར་ཞིང་བརྒྱུད་པའི་བོད་ཀྱི་བྱིས་པའི་རོལ་རྩེད་ཐེ་གེ་ཡི་མཚོན་དོན་དང་ཐེ་གེ་རྩེ་ཐབས་བཅས་ངོ་སྤྲོད་རགས་ཙམ་བྱས་ཡོད། རིགས་དབྱེ། བྱིས་པའི་རོལ་རྩེད། ངོ་སྤྲོད། སྤྱིར་བོད་རིགས་ཀྱི་ཁ་ཟས་གཙོ་བོ་ཤ་མར་ཐུད་གསུམ་ཡིན་ཞིང་། དེའི་ནང་ནས་ཀྱང་གཙོ་ཆེ་བ་ཤ་ཡིན། འབྲོག་ཕྱོགས་ལ་ཆ་མཚོན་ན་ལུག་མང་པོ་བཤས་རྐྱེན་བྱིས་པ་ཁ་ཤས་ལ་ཐེ་གེ་རྩེད་ཆས་བརྒྱ་ཕྲག་དུ་མ་ཡོད། ཐེ་གེའི་ཕྱི་ཡི་རི་མོ་ལ། བོད་མི་རིགས་ཀྱིས་རང་གི་འདོད་མོས་ཇི་བཞིན་རང་བྱུང་ཁོར་ཡུག་སྟེང་རང་ལ་འབྲེལ་བ་དམ་ཟབ་ཡོད་པའི་བོད་རང་ནས་བྱུང་ཞིང་འབྲེལ་བ་ཡོད་པའི་སྲོག་ཆགས་འགའ་ལས་གྲུབ་འདུག
ཆའང་གི་ལོ་སར་ནི་ལོ་གཅིག་གི་ནང་ཆའང་རིགས་མི་དམངས་ཀྱི་ཆེས་གཟབ་རྒྱས་ཀྱི་དུས་ཆེན་ཞིག་ཡིན་པ་དང་། ལོ་རེའི་ཧོར་ཟླ10པའི་ཚེས1ཉིན་ཡིན། སྤྱིར་བཏང་དུ་ཉིན་གསུམ་མམ་ལྔ་ཙམ་དུ་ལོ་སར་རོལ་བ་དང་གྲོང་སྡེ་ལ་ལས་ཉིན་བདུན་ནམ་བརྒྱད་རིང་རྟེན་འབྲེལ་བྱེད། རྒྱ་ཡིག་གི་མིང་། 羌历年 ཆའང་སྐད་ཀྱི་མིང་། རི་མེ་ཅེ། ཁྱབ་པའི་ས་ཆ། སི་ཁྲོན་ཞིང་ཆེན་གྱི་མའོ་རྫོང་གཙོ་བོར་བྱས་པའི་ཆའང་རིགས་འདུས་སྡོད་ས་ཁུལ། གོ་གནས། སྤྱི་ལོ2008ལོའི་ཟླ6པར་རྒྱལ་ཁབ་རིམ་པའི་དངོས་མིན་རིག་གནས་ཤུལ་བཞག་སྐོར་གཉིས་པའི་དཀར་ཆག་ནང་དུ་བཀོད་ཡོད།
དེ་ནི་ས་གཞི་བརྟག་བསླང་སྦྱང་གསུམ་སོགས་ཀྱི་སྔོན་འགྲོ་བསྒྲུབས་རྗེས། མུ་མཐུད་དུ་ 《ས་བརྟག་བསླང་སྦྱང་གསུམ་བུམ་གཏེར་དང་བཅས་པའི་ལག་ལེན་མདོར་བསྡུས་ཨུཏྤལ་ཆུན་པོ》ཞེས་བྱ་བའི་ལག་ལེན་ལྟར། གཞི་བདག་སོགས་ལ་གཏོར་མ་དང་བསང་བཏང་ལ། དེ་ནས་རང་ལྷའི་ང་རྒྱལ་ལ་གནས་པས་བདུད་རྩི་འཁྱིལ་བའི་སྔགས་བཟླ་བཞིན་ཞེང་མཐོ་གང་ངམ་ཁྲི་གང་ཙམ་གྱི་ཁུང་བུ་བརྐོས་ཏེ། དེ་མ་ཐག་དེ་ཉིད་ཀྱིས་སླར་ཁུང་བུ་དེ་བཀབ་པས། ས་ལྷག་ན་མཆོག་ལ། མ་ཁེངས་ན་མི་རུང་བ་དང་། དེ་མིན་ཁུང་བུ་བཀང་བ་དེ་འཁྱིལ་བའི་སྔགས་བརྗོད་ཅིང་སླར་མཐོ་གང་བརྐོས་ནས་ཆུས་བཀང་ལ་འབྲུ་གསུམ་བཟླ་བཞིན་དུ་ཤར་དུ་མྱུར་ཙམ་གོམ་པ་བརྒྱད་སོང་ནས་ལོག་འོང་སྟེ་བལྟས་པས་ཆུས་བཀང་ཡོད་པའམ། ཕྱེད་ལྷག་ཙམ་ཡོད་ལ་གཡས་སུ་འཁོར་བའམ་མི་འཁོར་ནའང་རུང་།
རྒྱལ་ཁབ་མི་འདྲ་བ་དང་ས་ཁུལ་མི་འདྲ་བའི་ལོ་རྒྱུས་ཀྱི་འཕེལ་རིམ་མི་འདྲ་བའི་དབང་གིས་རིག་གནས་སྣ་མང་ཕུན་སུམ་ཚོགས་པ་བསྐྲུན་ཡོད་ཅིང་། བོད་མི་རིགས་ཀྱི་གཉེན་སྲོལ་ལྟ་བུར་མཚོན་ནས་བཤད་ནའང་གཉེན་བདམས་པ་དང་། གཉེན་སློང་བ། གཉེན་རྟགས་རྒྱག་པ། གཉེན་སྟོན་སོགས་མི་རིགས་གཞན་དང་མི་མཐུན་པའི་ཁྱད་ཆོས་ཡོད། བོད་ཡིག་གི་མིང་། བོད་ཀྱི་གཉེན་སྲོལ། རིགས། དམངས་སྲོལ། ནང་དོན་མདོར་བསྟན། རྒྱལ་ཁབ་མི་འདྲ་བ་དང་ས་ཁུལ་མི་འདྲ་བའི་ལོ་རྒྱུས་ཀྱི་འཕེལ་རིམ་མི་འདྲ་བའི་དབང་གིས་རིག་གནས་སྣ་མང་ཕུན་སུམ་ཚོགས་པ་བསྐྲུན་ཡོད་ཅིང་། གཉེན་སྲོལ་ནི་དེའི་ཁྲོད་ཀྱི་གཅིག་ཡིན། བོད་མི་རིགས་ནི་རང་ངོས་ཀྱི་ཐུན་མོང་མ་ཡིན་པའི་ཁྱད་ཆོས་
མཚོ་བྱང་ཁུལ་མདའ་བཞི་རྫོང་མཁར་ནས་ནུབ་ཕྱོགས་ཀྱི་སྤྱི་ལེ12ལྷག་གི་མཚམས་སུ་དངུལ་ཐང་ཡུལ་ཚོའི་བོན་རྒྱ་སྡེ་བའི་ནུབ་རྒྱུད་དུ་ཡོད་པའི་ཁིས་ཐུར་ཉག་གའི་ལ་བཙས་འདིའི་གནས་རིའི་མཚོ་འཕགས་ལ་སྨི3240ཡོད་པ་དང་། ལ་བཙས་འདི་ཉིད་མ་བུ་བཅུ་གསུམ་ཚང་བའི་ལ་བཙས་ཞིག་ཡིན་ལ། གཞི་བདག་གི་རྟེན་ཕོ་ལྷ་ཡིན་པའི་བཤད་རྒྱུན་ཡོད། བཞུགས་གནས་རྡོ་སྤང་ཟེགས་གསུམ་འདྲེས་པའི་ས་སྒང་ཞིག་ཡིན། རྒྱ་ཡིག་གི་མིང་། 凯图尼哈拉泽 སྲིད་འཛིན་ཁོང་གཏོགས། མཚོ་བྱང་ཁུལ་མདའ་བཞི་རྫོང་། གནས་ཡུལ།
མཚོ་བྱང་ཁུལ་མདའ་བཞི་རྫོང་མཚོ་སྔོན་པོ་ཡུལ་ཚོའི་མི་དམངས་སྲིད་གཞུང་གི་ནུབ་བྱང་ཕྱོགས་ཀྱི་སྤྱི་ལེ40ཡས་མས་ཀྱི་མཚམས་སུ་ཡོད་པའི་ཨ་མྱེས་དགེ་བསྙེན་བཀྲ་ཤིས་ཡག་རིའི་ལ་བཙས་འདིའི་གནས་རིའི་མཚོ་འཕགས་ལ་སྨི4280ཙམ་ཡོད། འདི་ལ་ཆེད་དུ་མ་བུ་བཅུ་གསུམ་བསྟོད་པའི་སྲོལ་མེད་པ་དང་རྟེན་ཕོ་ལྷ་ཡིན་ལ། བཞུགས་གནས་གཡའ་རི་ཡིན། རྒྱ་ཡིག་གི་མིང་། 扎西亚日拉泽 སྲིད་འཛིན་ཁོང་གཏོགས། མཚོ་བྱང་ཁུལ་མདའ་བཞི་རྫོང་མཚོ་སྔོན་པོ་ཡུལ་ཚོ།
ཆུ་བོ་གང་གཱ་སྟེ། ལྷ་མོ་གང་གཱ་ཆུ་བོའི་གཟུགས་སུ་བགྱིས་ཏེ་སེའི་སྟེང་དུ་བབས་པ་ན། རི་བོ་དེའི་འགྲམ་ན་དྲང་སྲོང་ཛ་ཧཱུ་ཏིང་འཛིན་སྒོམ་པར་ཆུ་སྒྲས་གནོད་པས། དྲང་སྲོང་ཁྲོས་ནས་གང་གཱ་ཧུབ་གཅིག་གིས་བཏུངས་པ་དེར་སྐལ་ལྡན་ཤིང་རྟས་གསོལ་བ་བཏབ་པས། སླར་བསྐྱུགས་ནས་བྱུང་བར་བཤད་པས་ནའོ། ། རྒྱ་ཡིག་གི་མིང་། 匝胡女 恒河的异名 ཁོངས་གཏོགས། ཆུ་བོ། རྒྱས་འགྲེལ། ཆུ་བོ་གངྒཱའི་མིང་། དེ་ཡང་ཇི་ཙམ་ན་གངྒཱས་ལྷོ་ཕྱོགས་ཀྱི་རྒྱ་མཚོ་ཆེན་པོ་དེ་འདའ་བར་བྱའོ་སྙམ་ནས་དྲེགས་པ་དང་བཅས་པར་རི་ཁ་བ་ཅན་ཕུག་སྟེ། དེའི་སུལ་ནས་བདེ་བར་འབབ་པར་གྱུར་པ་དེའི་ཚེ།
འུག་སྒྲོ་མ་ནི་བྱ་འུག་པའི་སྒྲོ་ཡིས་བསྟད་པའི་མདའ་མོའི་རིགས་ཤིག་སྟེ། མདའ་སྒྲོ་གྲུབ་བྱེད་ཀྱི་རྒྱུ་ཆ་ལ་བརྟེན་ནས་མིང་བཏགས་པ་ཡིན། རིགས་དབྱེ། མདའ། ངོ་སྤྲོད་མདོར་བསྡུས། འུག་སྒྲོ་མ་ནི་བྱ་འུག་པའི་སྒྲོ་ཡིས་བསྟད་པའི་མདའ་མོའི་རིགས་ཤིག་སྟེ། མདའ་སྒྲོ་གྲུབ་བྱེད་ཀྱི་རྒྱུ་ཆ་ལ་བརྟེན་ནས་མིང་བཏགས་པ་ཡིན། དེ་ནི་མཚན་མོ་འཕངས་ན་གནད་ལ་ཕོག་པའི་ཐུན་མོང་མ་ཡིན་པའི་ཁྱད་ཆོས་ཡོད།
གསེར་སྟོང་མ་ནི་མདའི་ལྟོང་གསེར་གྱིས་བརྒྱན་པའི་མདའ་མོ་ལ་ཟེར། མདའ་མོའི་ལྟོང་ལ་གསེར་གྱིས་བརྒྱན་འདིས་མདའ་མོ་མཛེས་བར་བྱེད་པའི་ནུས་པ་དང་། མདའ་མོ་གསེར་ལྟོང་མ་འདི་འཕེན་མཁན་གྱི་ཐོབ་གོ་གནས་ཤིག་ཀྱང་མཚོན་པར་བྱེད། རིགས་དབྱེ། མདའ། ངོ་སྤྲོད་མདོར་བསྡུས། གསེར་སྟོང་མ་ནི་མདའི་ལྟོང་གསེར་གྱིས་བརྒྱན་པའི་མདའ་མོ་ལ་ཟེར། མདའ་མོའི་ལྟོང་ལ་གསེར་གྱིས་བརྒྱན་འདིས་མདའ་མོ་མཛེས་བར་བྱེད་པའི་ནུས་པ་དང་། མདའ་མོ་གསེར་ལྟོང་མ་འདི་འཕེན་མཁན་གྱི་ཐོབ་གོ་གནས་ཤིག་ཀྱང་མཚོན་པར་བྱེད།
གླིང་རྗེ་གེ་སར་རྒྱལ་པོའི་སྒྲུང་ལས་བྱུང་བའི་ཆང་གི་རིག་གནས་སྐོར་དང་དེ་དང་འབྲེལ་ཏེ་ཆང་བསྙལ་ཚུལ་དང་བཙགས་ཚུལ་སོགས་ཞིབ་བརྗོད་བྱས་ཡོད་པར་མ་ཟད། དེ་དང་འབྲེལ་ཏེ་མི་རིགས་སྤྱི་ལ་དར་བའི་ཆང་གི་རིག་གནས་སྐོར་མདོ་ཙམ་བརྗོད་པ་དེའོ། ། རྒྱ་ཡིག་གི་མིང་། 格萨尔史诗中的酿酒法 ངོ་སྤྲོད། བཀྲ་ཤིས་གཡང་དུ་འཁྱིལ་བའི་སྨོན་ལམ་དང་། དོན་ཀུན་ཡིད་བཞིན་འགྲུབ་པའི་རྟེན་འབྲེལ། དཔའ་བོ་གཡུལ་ཏུ་འགྲོ་བའི་དཔུང་གྲོགས་སོགས་སུ་མེད་དུ་མི་རུང་བ་ནི་ཆང་ཡིན་ཏེ། ཆང་བཙགས་སྲོལ་དང་བསྙལ་སྲོལ་ནི་སྲིད་པ་ས་ལ་ཆགས་ཤིང་ཟས་སུ་འབྲུ་རིགས་བཟའ་བ་ནས་བཟུང་ཡོད་དེ《སྲིད་པའི་ཡས་གཏམ་མས་གཏམ》དུ། ཆང་རབས་ཆང་རབས་ཟེར་མི་ཚོ།
གྲངས་གནས་དྲུག་ཅུ་བརྩི་ཚུལ་ནི། ། གཅིག་བཅུ་བརྒྱ་སྟོང་ཁྲི་འབུམ་དང༌། ། ས་ཡ་བྱེ་བ་དུང་ཕྱུར་ཏེ། ། རྐྱང་པའི་གྲངས་སུ་ཤེས་པར་བྱ། ། ཐེར་འབུམ་ཁྲག་ཁྲིག་རབ་བཀྲམ་དང༌། ། གཏམས་དཀྲིགས་མི་འཁྲུགས་ཁྱད་འབྱིན་དང་༌། ། སྤང་རྟེན་དེད་འདྲེན་མཐའ་སྣང་དང༌། ། རྒྱུ་རིག་འོད་མཛེས་དབང་པོ་དང༌། ། ལེགས་འབྱིན་སྟོགས་འགྲོ་འབྱིང་རྡུལ་དང༌། ། རྒྱ་རྟགས་དང་ནི་སྟོབས་འཁོར་དང༌། ། བརྡ་ཤེས་རྣམ་བྱུང་སྟོབས་མིག་དང༌། ། བྱམས་པ་སྙིང་རྗེ་དགའ་བ་དང༌། ། བཏང་སྙོམས་རྣམས་ཏེ་ཆེན་པོར་བཅས། ། ཁུག་པའི་གྲངས་སུ་ཤེས་པར་བྱ། ། གྲངས་མེད་པ་ནི་ཐ་མའོ། ། ཞེས་གསུངས་སོ། ། ཁོངས་གཏོགས། བོད་ཀྱི་དམངས་སྲོལ་རིག་གནས། གྲངས་གནས་དྲུག་ཅུ་བརྩི་ཚུལ་ནི། ། གཅིག་བཅུ་བརྒྱ་སྟོང་ཁྲི་འབུམ་དང༌། ། ས་ཡ་བྱེ་བ་དུང་ཕྱུར་ཏེ། ། རྐྱང་པའི་གྲངས་སུ་ཤེས་པར་བྱ།
ཟླ4པའི་ཚེས23ཉིན་ནི་འཛམ་གླིང་དཔེ་ཀློག་ཉིན་མོ་ཡིན་པ་དང་དེའི་མིང་ཆ་ཚང་ལ་འཛམ་གླིང་དཔེ་དེབ་དང་པར་དབང་ཉིན་མོ་ཟེར། 1995ལོར་ལོ་རེའི་ཟླ4ཚེས23ཉིན་དཔེ་ཀློག་དང་པར་དབང་ཉིན་མོར་གཏན་འཁེལ་བྱས་པ་དང་དེའི་དམིགས་ཡུལ་ནི་སྐྱེ་བོ་མང་བོས་དཔེ་ཀློག་དང་རྩོམ་འབྲི་བྱ་རྒྱུར་སྐུལ་མ་གཏོང་བའི་ཆེད་དུ་རེད། མིང་གཞན། འཛམ་གླིང་དཔེ་དེབ་དང་པར་དབང་ཉིན་མོ། རྒྱ་ཡིག་གི་མིང་། 世界图书与版权日 ཕྱི་ཡིག་གི་མིང་། World Book and Copyright Day དུས་ཆེན་ཉིན་མོ། ལོ་རེའི་ཟླ4པའི་ཚེས23ཉིན། གཏན་འཁེལ་ཉིན་མོ། 1995ལོར་ལོ་རེའི་ཟླ4ཚེས23ཉིན
བོན་ལུགས་ཀྱི་འཆམ་གསུམ་ནི། དང་པོ། མ་རྒྱུད་ཚོགས་འཆམ། གཉིས་པ། གཟེ་མ་དགུ་འཆམ། གསུམ་པ། གཤེན་རབ་གཡུང་དྲུང་དགུ་འཆམ་བཅས་གསུམ་ཡིན། ཁོངས་གཏོགས། དམངས་སྲོལ། ངོ་སྤྲོད། བོན་ལུགས་ཀྱི་གར་འཆམ་དེ་ཡང་སྤྱི་ལོ1971ལོར་ལུང་རྟོགས་བསྟན་འཛིན་ཉི་མ་སྐུ་ངོ་མས་མྱུར་སྐྱོབ་མཛད་པ་ཞིག་ཡིན། ཁོང་ནི་འཆམ་དེ་ཉིད་ལ་སླར་ཡང་བླ་སྲོག་སྦྱིན་མཁན་གྱི་བྱེད་པོ་འབའ་ཞིག་ལགས། དེ་ཡང་ཁོང་ཨ་མདོ་ཁུལ་གྱི་རང་དགོན་དུ་སློབ་གཉེར་མཛད་སྐབས། ལོ་ངོ་དྲུག་ཏག་ཏག་གར་འཆམ་གྱི་འགན་འཁྲི་བཞེས་མྱོང་ཡོད་པ་སྟེ། ལོ་གསུམ་རིང་འཆམ་མཇུག་ཅེས་འཆམ་འཁྲབ་སྐབས་གྲལ་མཇུག་ཏུ་བཞུགས་པ་དང༌།


གནས་ཚུལ་ལ་ཕྱིར་ལོག
བོད་དང་ཨོ་གྷོ་ནིའི་འཐབ་རྩོད་ལ་རྒྱབ་སྐྱོར་མཇུག་སྐྱོང་བྱེད་རྒྱུའི་གྲོས་ཆོད་བཞག་འདུག
བོང་སྟག་མུ་རུའི་གཏེར་ཁ་སྔོག་མཁན་འགོ་གཙོ་དང་འབྲེལ་ཡོད་ཚོར་ཐག་གཅོད་བྱས་ཚུལ་བསྒྲགས་འདུག
ཨ་མི་རི་ཀའི་མཐོ་རིམ་མི་སྣས་ཐེ་ཝན་ནང་གཞུང་འབྲེལ་གཟིགས་སྐོར།


འབྱུང་འདུས་ལུས་ཀྱི་དཀར་ཆག
རྗེ་བཙུན་ནམ་མཁའ་ཚུལ་ཁྲིམས། ༼སྣང་ཞིག༽
ཡུལ་མཆོག་གནས་བཞི་སྐྱེ་དགུའི་གཏན་གྱི་སྐྱབས། །
སྐྱབས་གནས་ཀུན་འདུས་དཔལ་ལྡན་བླ་མ་མཆོག །
མཆོག་དམན་བློ་དང་འཚམ་པའི་གསང་གསུམ་བོན། །
བོན་འཁོར་ཡུན་རིང་བསྐོར་ཕྱིར་གུས་ཕྱག་འཚལ། །
བཅུ་ཕྲག་རིག་པའི་མཛོད་ལ་དབང་བསྒྱུར་ཞིང༌། །
ཞིང་ཁམས་ཀུན་ཏུ་བྱམས་བརྩེས་འགྲོ་བ་ཀུན། །
ཀུན་སྤང་ལམ་དུ་འགོད་མཛད་ལྷག་པའི་ལྷ། །
ལྷ་མཆོག་སྨྲ་བའི་སེང་གེས་ཤིས་པ་སྩོལ། །
དེ་ཡང་ཆགས་འཇིག་བསྟན་པའི་མདོ་ལས། “ཕྱི་སྣོད་འཇིག་རྟེན་མས་ནས་ཆགས། ནང་བཅུད་སེམས་ཅན་ཡས་ནས་གྲོལ།” ཞེས་སོགས་ཕྱི་སྣོད་འཇིག་རྟེན་ཆགས་ཚུལ་དང༌། ནང་བཅུད་སེམས་ཅན་གྲོལ་ཚུལ་སོགས་སྲིད་པའི་མཛོད་ཕུག་དང༌། ཞང་བོད་ཀྱི་རྟེན་འབྱུང་ཆེན་མོ་རྣམས་སུ་རྒྱས་པར་གསལ་བས་འདིར་མ་བསྟན་ལ། སྐབས་འདིར་བར་དོའི་རྣམས་ཤེས་དང༌། སེམས་ཅན་གྱི་ལུས་གཉིས་ཇི་ལྟར་འཕྲད་ཚུལ་དང༌། སེམས་ཅན་གྱི་ལུས་གྲུབ་ཚུལ་ཞང་བོད་ཀྱི་རིག་གཞུང་ལ་བརྟེན་ནས་ཅུང་ཟད་མདོར་བསྡུས་ཏེ་བཀོད་པ་ལ། ངོ་སྤྲོད་སངས་རྒྱས་ལག་འཆང་ལས། སྐལ་ལྡན་སྣོད་དང་ལྡན་པའི་སློབ་མ་དག། སྒོ་གསུམ་ཡེངས་མེད་ཆ་ལུགས་རྫོགས་སྐུ་ལྟར། དུར་རེ་བྲང་ངེ་དབང་པོ་ནང་ཁུག་ལ། སེམས་ཞེས་བྱ་བ་འདིའི་རྒྱུ་མཚན་རྟོག། ཅེས་གསུངས་པ་ལྟར། དང་པོ་སེམས་སམ་རྣམ་ཤེས་ཞེས་བྱ་བ་འདི་གང་ནས་བྱུང་ཞེ་ན། དང་པོ་སེམས་ཅན་རང་རང་གི་སེམས་ཀྱི་གནས་ལུགས་སམ། ཀུན་གཞིའི་དོན་ཇི་བཞིན་དུ་མ་རྟོགས། སྒྲ་འོད་ཟེར་གསུམ་གྱི་སྣང་བ་འཆར་བ་དེ་རང་སྣང་མ་ཤེས་པར་མ་ཟད་གཞན་སྣང་དུ་བདེན་པར་བཟུང་ནས་འཁྲུལ་བ་སྟེ། དཔེར་ན་སེང་གེ་རང་གཟུགས་ལ་འཁྲུལ་ཏེ་དགྲར་མཐོང་ནས་རང་སྲོག་བཅད་པའི་གཏམ་རྒྱུད་བཞིན་ནོ།། དེ་ལྟར་སྔར་གྱི་ལུས་བོར། ཕྱི་མའི་ལུས་མ་བླངས་པའི་སྔོན་འབྱུང་སྲིད་པའི་ཤ་གཟུགས་ཅན་དབང་བོ་ཀུན་ཚང་བ་སྟེ། རྫོགས་ཆེན་ལས། “དབང་པོ་ཀུན་ཚང་ཐོགས་མེད་ལས་ཀྱི་རྒྱུ།།”ཞེས་པས་དབང་རྟེན་མེད་ཀྱང་དབང་པོ་ཀུན་ཚང་བ། ལས་མཐུན་གྱི་མངལ་མ་ཡིན་པར། གཞན་ས་རྡོ་རི་བྲག་ཁང་ཁྱིམ་ལ་སོགས་གང་ལ་ཡང་ཐོགས་པ་མེད་པར་གང་འདོད་འདོད་དུ་བསམ་པ་ཙམ་གྱིས་ཕྱིན་པ། ལས་ཀྱི་རྫུ་འཕྲུལ་གྱི་ཤུགས་ཀྱིས་རིགས་དྲུག་གི་གནས་ཀུན་ཏུ་རྒྱུ་ཞིང༌། ལྷ་མིག་དག་པ་མ་གཏོགས་གཞན་གྱིས་མི་མཐོང༌། རྟེན་པའི་གནས་མེད། སྐྱོབས་པའི་མགོན་མེད། བུ་ཕྲུག་མས་བོར་བ་དང་འདྲ་སྟེ། རྫོགས་ཆེན་ལས། “སྐྱོབས་པའི་མགོན་མེད་སྡུག་བསྔལ་མཚོ་མོ་བརྡོལ། །ཉ་མོ་བྱེ་ཚན་འགྲེ་བའི་དཔེ་དང་མཚུངས། །”ཞེས་སོ། ། དེ་འདྲའི་བར་དོའི་རྣམ་ཤེས་ཡིད་ལུས་ཅན་དེ། གར་ཡང་སྡོད་དབང་མེད་པར་བག་ཆགས་ཀྱི་རླུང་ལངས་ཏེ་དབང་མེད་དུ་དེད་ནས་རིགས་དྲུག་གི་གྲོང་ཁ་འགྲིམ་དགོས་ཏེ། རྫོགས་ཆེན་ལས། “བག་ཆགས་རླུང་ལངས་རིགས་དྲུག་གྲོང་ཁ་འགྲིམས། །ཟོ་ཆུའི་རྒྱུན་མ་ཤིང་རྟའི་འཁོར་ལོ་འདྲ། །”ཞེས་སོ། །དེ་ལྟར་ཕྱོགས་ཀུན་ཏུ་འཁྱམས་འཁྱམས་པའི་བར་དོའི་རྣམ་ཤེས་ཀྱིས་ལས་མཐུན་གྱི་མའི་མངལ་གྱི་ཕ་ཁམས་ཟླ་འོད་དཀར་པོ་ཤར་བའམ་སྦ་གུར་ཕུབ་པ་དང་མ་ཁམས་ཉི་འོད་དམར་པོ་འཁྱིལ་བའམ་མཆོད་ཁང་ལེགས་པ་བཞིན་ཉམས་དགའ་ཞིང་ཡིད་དུ་འོང་བའི་གནས་སུ་མཐོང་ཡང༌། དེ་ལ་བསོད་ནམས་ཆེ་ཆུང་གི་དབང་གིས། ཕ་མ་བསོད་ནམས་ཆེ་བའི་མངལ་སྒོ་རྒྱལ་བོའི་མཛོད་ཁང་དང་འདྲ་ལ། བསོད་ནམས་ཆུང་བའི་བར་དོའི་རྣམ་ཤེས་ལོང་སྤྲང་དང་འདྲ་བས། ལོང་སྤྲང་རྒྱལ་བོའི་དཀོར་མཛོད་དུ་འགྲོ་མི་ཕོད་པ་བཞིན། བསོད་ནམས་ཆུང་བའི་བར་དོའི་རྣམ་ཤེས་ཕ་མ་བསོད་ནམས་ཅན་གྱི་མངལ་དུ་འཇུག་མི་ཕོད། ཕ་མ་བསོད་ནམས་ཆུང་བའི་མངལ་སྒོ་རི་བོང་གི་རྒྱ་དང་འདྲ་ལ། བསོད་ནམས་ཆེ་བའི་བར་དོའི་རྣམ་ཤེས་ཤ་བ་དང་འདྲ་བས། རི་བོང་གི་རྒྱ་ལ་ཤ་བ་མི་འགུག་པའམ། གལ་ཏེ་འགུགས་ཀྱང་ཤ་བ་འདུག་མི་འདོད་དེ་འབུད་འགྲོ་བ་བཞིན། བསོད་ནམས་ཆེ་བའི་བར་དོའི་རྣམ་ཤེས་ཕ་མ་བསོད་ནམས་ཆུང་བའི་མངལ་དང་མི་འཕྲད་པའམ་གལ་ཏེ་འཕྲད་ཀྱང་འདུག་མི་བཟོད་པར་འབུད་འགྲོ། དེ་ཡང་ངོ་སྤྲོད་སངས་རྒྱས་ལག་འཆང་ལས། “ཕ་ལས་བྱུང་ངམ་མ་ལས་བྱུང་བའམ། །ལུས་ལས་བྱུང་ངམ་རང་ལས་བྱུང་ལྟོས་ད། རང་ཞེས་བྱ་བ་དེ་ཉིད་ཅི་འདྲར་འདུག། ལེགས་པར་བརྟག་ཅིང་ལྟས་པའི་དུས་དེ་རུ། །བསམ་ཞིང་དྲན་པ་ཙམ་མིན་ངོ་བོ་དང༌། །ཁ་དོག་དབྱིབས་གཟུགས་འབྱུང་ཁུངས་མི་རྙེད་པས། །བལྟ་ས་བས་ཀྱང་ལྟ་མཁན་དེ་ཡང་སུ། །འདི་རེད་མེད་པའི་དྲན་པ་ཁྱུག་ཁྱུག་པ། །ཡོད་ཅེས་བྱས་ན་མཐོང་རྒྱུ་མེད་པ་དང༌། །མེད་ཅེས་བྱས་ན་དྲན་ཞིང་རིག་པ་འདི། །ཡོད་མེད་མཐའ་ལས་འདས་པའི་ཀུན་གཞི་སྟེ། །འཁོར་འདས་ཀུན་ལ་ཁྱབ་པའི་ནམ་མཁའ་འདྲ། །མཐོ་དམན་ཕྱི་ནང་ཆེ་ཆུང་བཟང་ངན་མེད། །ཉོན་མོངས་ཡེ་ཤེས་སེམས་ཅན་སངས་རྒྱས་སོགས། །ཀུན་འབྱུང་གཞི་སྟེ་ངོ་བོ་དེ་གང་ཡིན། །དེ་ལ་བཅོས་བསླད་བློ་ཡིས་བྱར་མེད་པས། །ཀུན་གཞི་ཀ་དག་དྲི་མེད་བོན་སྐུ་ཟེར། །”ཞེས་སོགས་སྔོན་གྱི་རིགས་འཛིན་གྲུབ་བརྙེས་ཡོངས་ཀྱི་སེམས་ཚོར་མན་ངག་གི་དྲང་ཐིག་ཡིད་ཆེས་པའི་གནས་སུ་རང་སར་འཇོག་དགོས་པ་ཤེས་མོད་ཀྱང༌། འདིར་རྒྱུད་ཉི་ཟེར་སྒྲོན་མ་ལྟར་རྣམ་ཤེས་ཀྱི་གཟུགས་དབྱིབས་དང་བྱུང་ཁུངས་ཉུང་ཙམ་བཤད་ན། རྣམ་ཤེས་ཞེས་པ་རྣི་ལྗང་གུ་མགོ་དཀར་པོ་རྩ་བ་དམར་པོ་དཀྱིལ་ལྗང་གུ་འོད་ཀྱི་རྣམ་པ་ཅན་དབྱིབས་མོ་ཁབ་འདྲ་བ་ཞིག་བྱེད་འདུག་པས། དེ་འདྲའི་རྣམ་ཤེས་དང༌། ཕ་མ་གསུམ། སྔོན་གྱི་ལས་དང་སྨོན་ལམ་བསོད་ནམས་གསུམ་ཆ་མཐུན་ཞིང༌། མངལ་ནད་མེད་པ་གསུམ་དུས་གཅིག་ཏུ་འཛོམ་པ་ལ་བརྟེན་ནས་མའི་མངལ་དུ་ཉིང་མཚམས་སྦྱར་ཏེ། མཛོད་ཀུན་བཏུས་ལས། “འཁོར་བའི་རྒྱུ་འབྲས་ཤེས་པས་ཟིན། །མ་རིག་རྨོངས་པ་ཀུན་སློང་སྟེ། །འདུ་བྱེད་ཟག་བཅས་ལུང་བསྟན་ནས། །རྣམ་ཤེས་རྣམ་རིག་མཚམས་སྦྱོར་རོ། །”ཞེས་སོ། དེ་ལྟར་ཉིང་མཚམས་སྦྱོར་བའི་ཚེ་དང་པོ་རྣམ་ཤེས་དེ་ཕའི་སྤྱི་བོར་འབབ། དེ་ནས་ཀླད་པའི་གཞུང་ལ་འབབ། དེ་ནས་སྙིང་དང་གློ་བ་སྲོག་རྩ་གསུམ་བརྒྱུད་ནས་གསང་བ་སྲིད་པའི་འཁོར་ལོ་ནས་ལས་ཀྱི་རླུང་གིས་དེད་ནས་མའི་མངལ་གྱི་ཕ་མའི་ཁུ་ཁྲག་འདྲེས་པའི་ནང་དུ་ཉ་དོལ་ལ་འཁྲིས་པ་བཞིན་ཧྲིལ་གྱིས་འགྲོ་བའོ།།
དེ་ལ་ཡང་མངལ་དུ་ཞུགས་པའི་རྒྱུ་བཞི་འཛོམས་དགོས་པས། རྒྱུ་བཞི་ནི་རྒྱུད་ཉི་ཟེར་སྒྲོན་མ་ལས། “ཕའི་ས་བོན་དཀར་པོ་སེམས་ཀྱི་རྒྱུ། མའི་ཟླ་མཚན་དམར་པོ་ཡིད་ཀྱི་རྒྱུ། དེ་གཉིས་ཞིང་ས་དང་འདྲ། རྣམ་ཤེས་ས་བོན་དང་འདྲ། ལས་དབང་དང་བླ་ཚེ་སོས་ཀ་དང་འདྲ། བསམ་སོ་ནི་ཕའི་འདོད་ཆགས་སློང་མཁན་ཏེ་དྲོད་གཤེར་དང་འདྲ། སོས་ཀ་དང་དྲོད་གཤེར་འཛོམ་ན་སོ་ནམ་རན་པ་བཞིན”ཞེས་སོ། དེ་ཡང་ཕོར་སྐྱེ་ན་མ་ལ་བྱམས་ཏེ་མའི་གཡས་སུ་མ་ལ་དགའ་བའི་ཚུལ་སྔུན་བསྟན་ནས་ཡོད། མོར་སྐྱེ་ན་ཕ་ལ་བྱམས་ཏེ་མའི་གཡོན་དུ་ཕ་ལ་དགའ་བའི་ཚུལ་མ་ལ་རྒྱབ་བསྟན་ནས་ཡོད། དེ་ནས་རིམ་གྱིས་འཕེལ་ཏེ། ཞག་བདུན་ཕྲག་གཅིག་གི་བར་དུ་ཕ་མའི་ས་བོན་ཁུ་ཁྲག་དཀར་དམར་འདྲེས་ཏེ་དཔེར་ན་འོ་མའི་ནང་དུ་ཞོའི་རུ་མ་བླུག་ན་འདྲེས་མི་ཕྱེད་པ་ལྟར་འདུག་གོ།
ཞག་བདུན་ཕྲག་གཉིས་ལོན་ནས། སེམས་དང་བསྡོངས་ནས་འཕྲོས་པས་ནམ་མཁའི་འབྱུང་བ་བཞིའི་གོ་ཕྱེ་བས་འོ་ཆགས་ཞོ་ལྟར་ནུར་ནུར་བོ་སྟེ། ཆུ་ནུར་ནུར་བོ་ཕྱོགས་བཞི་དབུས་ལྔར་དྲངས། འབྱུང་བའི་རླུང་བསྐྱེད་སྲ་བྱེད་རླུང་གིས་ཆུ་ཁམས་ཁྲག་བསྐྱེད། གཅིག་ཏུ་བསྡུས་ནས་གསོས་བཏབ། སྨིན་བྱེད་ཀྱི་རླུང་གིས་མེ་ཁམས་དྲོད་བསྐྱེད། ལུས་སེམས་སྨིན་པར་བྱེད། འདེགས་བྱེད་ཀྱི་རླུང་གིས་དབུགས་བསྐྱེད་ཅིང་དྭངས་སྙིགས་འབྱེད་སྦུ་གུ་སེལ་བར་བྱེད། རླུང་དེ་རྣམས་ཀྱི་མཐུ་བསྡོངས་ནས་སྲོག་བཟུང་སྟེ། དཔེ་འོ་མ་ལ་ཞོ་ཆགས་པ་ལྟར་མངལ་ཆགས་ཏེ་ལུས་ཀྱང་འདྲེས་ནས་ནར་ནར་བོར་གནས་སོ།།
ཞག་བདུན་ཕྲག་གསུམ་ལོན་ནས། ལྗོན་ཤིང་ལ་ཡལ་ག་སྐྱེས་པ་བཞིན་རྩ་ཆེན་ལྔ་ཕྱོགས་བཞི་དབུས་ལྔར་སྐྱེས། མཁྲིས་པའི་རྟེན་བཙུགས། ལུས་ཀྱང་མེར་མེར་བོར་གྱུར། ཞག་བདུན་ཕྲག་བཞི་ལོན་ནས། ལྷན་ཅིག་སྐྱེས་པའི་ལྷ་འདྲེ་གཉིས་ཀྱི་དབང་བྱས་རེས་ཀྱིས་ཐེངས་རེར་འཐིབ། ཐེངས་རེར་མྱོས་ཏེ། མྱོས་འཐིབ་རེས་མོས་ཀྱིས་ཟླ་བ་གཅིག་ཙམ་ནས་ཕོ་མོའི་རྩ་ཆགས་ནས། ལུས་ཀྱང་གོར་གོར་བོ་དང༌། མེར་མེར་བོར་གྱུར། དེ་ནས་ཟླ་བ་ངོ་གཉིས་ཏེ་ཞག་བདུན་ཕྲག་ལྔ་ནས་ཕྱི་ལུས་ཀྱི་པགས་པས་མདོ་འདུས་ཏེ་ལྟེ་བ་ཆགས། ལྟེ་བའི་མཇུག་ནི་མའི་བུ་སྣོད་ཁའི་ཁྲག་རྩ་གཉིས་དང་འབྲེལ། ལྟེ་བའི་དཀྱིལ་གྱི་བུའི་སྲོག་ཐག་དང༌། མའི་སྙིང་ཐག་གཉིས་འབྲེལ། དེ་ནས་ཞག་བདུན་ཕྲག་དྲུག་ནས་ཕ་མའི་ཁུ་ཁྲག་ལ། ཕའི་རུས་བཞི་བཙུགས་ཏེ་རུས་པ་ལས་ཆགས་སྔ་བ་སྒལ་བའི་གཞུང་ཤིང་ཆགས། དེ་ནས་རྩིབ་མའི་གུར་དང་ཀླད་པའི་བུམ་པ་རྣམས་ཆགས་ཏེ། དབང་པོའི་རྟེན་དུ་རུས་པའི་གུར་ཕུབ། ཞགས་བདུན་ཕྲག་བདུན་ནས་དབང་པོའི་རྟེན་ཆགས། ལྟེ་བ་ནས་སྲོག་རྩ་དཀར་དམར་ཆགས། སྲོག་རྩ་དམར་པོ་ལས། མགོ ལག་པ། རྐང་པ། མཚན་མ་བཞི་ལ་རྩ་གཉིས་གཉིས་བརྒྱད་གྱེས། དེའི་ཚེ་རྒྱུ་བའི་རྟེན་དབུགས་ཆགས། མའི་མངལ་དུ་བུའི་ཤའི་རྟེན་འབྲེལ་སྙིང་ཆགས། སྙིང་དབུས་ནས་འབྱུང་བཞིའི་རླུང་ཤར། རླུང་བཞིས་རྩ་སྦུབས་ཕྱེས་པས། ཙི་ཏ་གུར་ཕུབ་པ་ལྟ་བུ་ལ་ལུས་ཟུངས་ཀྱི་རྩ་ཆེན་པོ་བཞིས་ཕྱོགས་བཞིར་ཁྱོན་ཐག་འཐེན་བཞིན་གྱེས་ཏེ། དང་པོ་མཆིན་པའི་ཡོལ་བ་བྲེས། བྱང་ཁོག་སྟོད་སྨད་ཀྱི་མཚམས་ཕྱེས། སྙིང་གི་གྲོགས་གློ་བ་ཆགས་ཏེ། ཤ་ཁྲག་དྲོད་དབུགས་བཞི་འཚོགས། སྙིང་གི་གནས་ལུགས་ནི། གློ་བ་མ་བཞི་བུ་བཞིའི་སྟེང་ན་སྙིང་རྒྱལ་པོ་གདན་ལ་བཞུགས་པ་ལྟར་གནས་གསུངས། མཆིན་དྲིའི་གཡས་སུ་མཆིན་པ། གཡོན་དུ་མཚེར་བ། དལ་ཁུང་གཡས་གཡོན་གྱི་སྒལ་རྩལ། མཁལ་མ་གཉིས་ཆགས་ཏེ་དོན་སྙིང་རྣམ་ལྔའོ། དེ་ནས་ཞག་བདུན་ཕྲག་བརྒྱད་ནས། དབུགས་རྟེན་སྲོག་རྩ་ཆགས་ཏེ་སྙིང་ལ་ཟུག དེ་ནས་དབང་པོ་ལྔ་ལས་མིག་ཆགས་སྔ་བས་མིག་འབྲས་ཀྱི་གཟུགས་དོད། དེ་ནས་དགུང་ཟླ་ངོ་གཉིས་ཏེ་ཞག་བདུན་ཕྲག་དགུ་ནས་དོན་སྙིང་ལྔ་ལ་ནང་འབྱུང་བ་ལྔའི་རྟེན་བཅའ་སྟེ། ཞང་ཞུང་སྙན་རྒྱུད་སྒྲོན་མ་དྲུག་སྐོར་ལས། “བར་དོའི་འབྱུང་བཞིའི་བསྡུ་རིམ་བསྟན་སྐབས། ནང་དུ་རྟེན་ནམ་མཁའི་ཁམས་ཉམས་པས། ཕྱི་རུ་སྒོ་མིག་གིས་གཟུགས་མི་མཐོང༌། ཙི་ཏ་ནམ་མཁའི་རྩ་མགོ་ལས་སྐྱེས་པས། མགོ་མི་ཐེག་ཅིང༌། འབྲས་བུ་གསང་གནས་ནས་ཐིག་ལེ་རང་འབབ་བྱེད་དོ།། “ཞེས་པས། དང་པོ་ཆགས་དུས་ཀྱང་ནམ་མཁས་སྤྱིར་ལུས་ལ་ཁྱབ་ཅིང༌། རྟེན་སྙིང་ལ་བཅའ་སྟེ། སྤྱན་གྱི་རླུང་སྦུབས་ཕྱེས་པས། མགོའི་ཡན་ལག་དོད། དེ་ནས་ཞག་བདུན་ཕྲག་བཅུ་ནས་ཀླད་སྤྲེས་ས་གཞི་ལྟར་ཆགས། ལུས་ཀྱི་དབྱིབས་ཁོག་སྟོད་སྨད་ཕྱེས་ཏེ་ཆགས། དེ་ནས་ཟླ་བ་གསུམ་ངོ་མཐོང་སྟེ་ཞག་བདུན་ཕྲག་བཅུ་གཅིག་ནས་ཉིང་ལག་དབང་པོ་ལྔ་ཆགས། སྙིང་ནམ་མཁའི་སྒོ་མིག་ལ་ཤར། ཡུལ་ལ་དབང་བའི་ཤེས་པས་གཟུགས་དང་ཁ་དོག་ལ་ལོངས་སྤྱོད་འགྱེད། སྙིང་ཟླུམ་པོར་ཡོད་པས་མིག་ཀྱང་ཟླུམ་པོར་གནས། སྙིང་ཤུན་པ་གསུམ་གྱིས་བརྒྱན་ཏེ་བཀྲ་བས་མིག་ཀྱང་དང་པོ་དམར་ཤ་བ། དེ་ནས་དཀར་ཤ་བ། དེ་ནས་ནག་ཤ་བར་བཀྲ་བའོ།། དེ་ནས་རྣ་བ། སྣ། ལྕེ། མཆུ་སོགས་དབང་རྟེན་ལྔ་རིམ་གྱིས་ཆགས། དཔུང་བ་གཉིས་དང༌། དཔྱི་གཉིས་ཀྱི་དབྱིབས་ཆགས། དེ་ནས་ཞགས་བདུན་ཕྲག་བཅུ་གཉིས་ནས་བུ་ག་སྒོ་དགུ་དོད། རྩ་ཆེན་བཞི་ལ་ཡན་ལག་གི་ཚིགས་ཆེན་གྱི་རུས་མདུད་ཐམས་ཅད་འཕང་ལོ་ལྟར་ཆགས་སོ།།
དེ་ནས་ཞག་བདུན་ཕྲག་བཅུ་གསུམ་ནས་དོན་སྣོད་བཞི་ལ་འབྱུང་བ་བཞིའི་གནས་བཅའ་སྟེ། ཞང་ཞུང་སྙན་རྒྱུད་ལས། “ནང་དུ་རྟེན་གློ་བ་རླུང་གི་ཁམས་ཉམས་པས། །ཕྱི་རུ་སྒོ་སྣ་ཡིས་དྲི་མི་ཚོར། །འབྲེལ་བ་རྐང་བ་གཡས་མི་ཐེག་ཅིང༌། །འབྲས་བུ་དྲི་ཆེན་རང་འབབ་བྱེད་དོ།། “ཞེས་པས། དང་པོ་ཆགས་དུས་ཀྱང༌། རླུང་གིས་ལུས་སྤྱི་ལ་ཁྱབ་ཅིང་རྟེན་གློ་བ་ལ་བཅའ། ཡན་ལག་རྐང་བ་གཡས་དོད། ཉིང་ལག་སོར་མོ་ལྔ་གྱེས། སྒོ་སྣ་ལ་དོད། དྲི་ལ་དབང་བའི་ཤེས་པ་གློ་བ་རླུང་གི་སྦུབས་ཀྱི་རྩ་གསང་ཐག་ལ་གནས། དབྱིབས་ཟངས་ཟེ་འདྲིལ་བ་འདྲ། རླུང་སྒོ་དྲི་དང་ངད་ལ་ལོངས་སྤྱོད། ཡང་དེ་ཉིད་ལས། “མཆིན་པ་མེའི་ཁམས་ཉམས་པས། ལྕེས་རོ་མི་ཚོར་ལག་པ་གཡས་མི་ཐེག་ཅིང་སྣ་ནས་རག་ཏ་འབྱུང༌།”ཞེས་དང༌། དང་པོ་ཆགས་དུས་ཀྱང་འབྱུང་བ་མེས་ལུས་སྤྱི་ལ་ཁྱབ་ཅིང༌། རྟེན་མཆིན་པ་ལ་བཅའ། ཡན་ལག་ལག་པ་གཡས་དོད། ཉིང་ལག་སོར་མོ་ལྔ་གྱེས། སྒོ་ལྕེ་ལ་དོད། རོ་ལ་དབང་བའི་ཤེས་པ་མཆིན་རྩ་བརྒྱད་འདུས་ལ་གནས། དབྱིབས་བྱ་ཕོའི་ཟེ་བ་འདྲ། རོ་དྲུག་ལ་ལོངས་སྤྱོད། ཡང་ཞང་ཞུང་སྙན་རྒྱུད་ལས། “ནང་དུ་རྟེན་མཁལ་མ་ཆུའི་ཁམས་ཉམས་པས། ཕྱི་རུ་རྣ་བས་སྒྲ་མི་ཐོས། རྐང་གཡོན་མི་ཐེག་ཅིང་དྲི་ཆུ་བསྡོམ་མི་ཤེས་”ཞེས་པས། དང་པོ་ཆགས་དུས་ཀྱང་འབྱུང་བ་ཆུས་ལུས་སྤྱི་ལ་ཁྱབ་ཅིང་རྟེན་མཁལ་མ་ལ་བཅའ། ཡན་ལག་རྐང་བ་གཡོན་དོད། ཉིང་ལག་སོར་མོ་ལྔ་གྱེས། སྒོ་རྣ་བ་ལ་དོད། ཚིག་དང་སྒྲ་ལ་ལོངས་སྤྱོད། ཡང་དེ་ཉིད་ལས། “མཚེར་བ་སའི་ཁམས་ཉམས་པས། ལུས་ཀྱི་དབང་བོས་ཕྱི་རུ་རེག་བྱ་མི་ཚོར། ལག་པ་གཡོན་མི་ཐེག སྒོ་དགུའི་ཟག་པ་ལུགས། “ཞེས་པས། དང་པོ་ཆགས་དུས་ཀྱང་འབྱུང་ས་ལུས་སྤྱི་ལ་ཁྱབ་ཅིང༌། རྟེན་མཚེར་བ་ལ་བཅའ། ཡན་ལག་ལག་པ་གཡོན་དོད། ཉིང་ལག་སོར་མོ་ལྔ་གྱེས། སྒོ་མཆུ་ལ་དོད། རེག་བྱ་ལ་དབང་བའི་ཤེས་པ་ཚིགས་རྩ་བཅུ་གཉིས་ལ་གནས། སྒོ་རེག་བྱ་ལ་ཤར། ལོངས་སྤྱོད་ཚོར་བ་ལ་བྱེད། དེ་ནས་ཞག་བདུན་ཕྲག་བཅུ་བཞི་ནས་དོན་སྣོད་ལྔ་ཆགས། འབྱུང་ལྔའི་སྙིགས་མ་རླུང་ལྔའི་སྦུབས་ཕྱེ་བས་དོན་སྙིང་ལྔའི་སྙིགས་མའི་སྣོད་ལྔ་ནི། སྙིང་ནམ་མཁའི་སྙིགས་མའི་སྣོད་རྟ་ལ་ཆགས། གློ་བ་རླུང་གི་སྙིགས་མའི་སྣོད་རྒྱུ་ལོང་དུ་ཆགས། མཆིན་པ་མེའི་སྙིགས་མའི་སྣོད་མཁྲིས་པ་ལ་ཆགས། མཁལ་མ་ཆུའི་སྙིགས་མའི་སྣོད་སྒལ་བ་ལ་ཆགས། མཚེར་བ་སའི་སྙིགས་མའི་སྣོད་ཕོ་བ་ལ་ཆགས་སོ།།
སྣོད་དེ་ལྔའི་ནང་ནས་དམ་རྫས་ལྔ་རྒྱུ་སྟེ། མངལ་གྱི་ནང་ནས་ནམ་མཁའ་སེམས་ཀྱི་བཅུད་བྱང་སེམས་དཀར་པོ་ཤེལ་མདོག་ལྟ་བུ་རྒྱུ། རྒྱུ་ལོང་གི་ནང་ནས་རླུང་གི་བཅུད་དྲི་ཆེན་སེར་པོ་གསེར་མདོག་ལྟ་བུ་རྒྱུ། མཁྲིས་པའི་ནང་ནས་མེའི་བཅུད་རག་ཏ་དམར་པོ་ཟངས་མདོག་ལྟ་བུ་རྒྱུ། ཕོ་བའི་ནང་ནས་སའི་བཅུད་ཤ་ཆེན་པགས་མདོག་དབྱིབས་ཟུར་གསུམ་སྲིན་མཛུབ་ཀྱི་མགོ་ཙམ་སྣོད་བཞིའི་ཁ་ནས་ཕོ་བའི་ནང་དུ་རྒྱུ་གསུངས་སོ།། ཟླ་བ་ངོ་གསུམ་ནས་ཕྱིའི་པགས་པ་ཆགས་ཏེ། ལུས་མགོ་མཇུག་ཡན་ལག་དང་བཅས་པ་པགས་པས་བཏུམ། ཟླ་བ་ངོ་བཞི་སྟེ་ཞག་བདུན་ཕྲག་བཅོ་ལྔ་ནས་དཔུང་སྒང་དང་བརླ་སྒང་བཞི་དོད། ལྟེ་བའི་དཀྱིལ་ནས་རྩ་གཉིས་གྱེས་པའི་གཅིག་གྱེན་ལ་སོང་སྟེ་ཀླད་པའི་རྒྱ་མཚོ་ཆགས། གཅིག་ཐུར་ཏུ་སོང་སྟེ་ཆུའི་རྒྱ་མཚོ་ཆགས། ཞག་བདུན་ཕྲག་བཅུ་དྲུག་ནས་ཡན་ལག་གི་རུས་ཆེན་ལག་ངར་དང་རྗེ་ངར་རྣམས་རུས་ཆེན་བརྒྱད་དང་འབྲེལ། རུས་ཕྲན་བཅུ་གཉིས་ལུས་ཟུངས་དང་འབྲེལ། ཞག་བདུན་ཕྲག་བཅུ་བདུན་ནས། སོར་མོ་ཉི་ཤུ་ཆགས། རུས་དུམ་སུམ་བརྒྱ་དྲུག་ཅུ་འབྲེལ། ཞག་བདུན་ཕྲག་བཅོ་བརྒྱད་ནས། ཕྱི་ནང་འབྲེལ་བའི་རྩ་གསུམ་ཆགས་ཏེ། ཕྱི་རླུང་རྒྱུ་བའི་བག་རྩ། བར་གཟི་མདངས་རྒྱས་པའི་ཁྲག་རྩ། གསང་བ་དྲན་རིག་རྒྱུ་བའི་བྱང་ཆུབ་ཀྱི་ལམ་རྩ་དང་གསུམ་མོ། དེའི་ཕྱི་མ་ལམ་རྩ་ལ་ཡང་གསུམ་སྟེ། རོ་རྐྱང་དབུ་གསུམ་ཆགས་ཏེ་རྒྱུད་ཉི་སྒྲོན་ལས། རོ་མ་གཡས་དཀར་འཁོར་བའི་རྩ། སྙིགས་མ་ལུས་ཟུངས་ཐིག་ལེ་རྒྱུ། རྐྱང་མ་གཡོན་དམར་མྱང་འདས་རྩ། དྭངས་མ་སེམས་ཀྱི་ཐིག་ལེ་རྒྱུ། དབུ་མའི་ལམ་ལ་ཅི་ཡང་མི་རྒྱུ་སྟེ། ཀ་དག་སྟོང་གསལ་ཆེན་པོ་གནས་ཞེས་སོ།།
རྩ་དེ་གསུམ་ལུས་ཀྱི་སྲོག་ཤིང་ཡིན། རྩ་དབུས་མཐིང་གཙོ་བོའམ་རྒྱལ་པོ། གཡས་གཡོན་གཉིས་བློན་པོ་ཡིན། འཁོར་ལོ་དྲུག་ནི། སྤྱི་བོར་བདེ་ཆེན་འཁོར་ལོ་ལ་རྩ་འདབ་བཞི། མགྲིན་པ་ལོངས་སྤྱོད་འཁོར་ལོ་ལ་རྩ་འདབ་བརྒྱད། སྙིང་ཁ་བོན་ཉིད་འཁོར་ལོ་ལ་རྩ་འདབ་ལྔ། ལྟེ་བ་སྤྲུལ་པའི་འཁོར་ལོ་ལ་རྩ་འདབ་གསུམ། ལྟེ་འོག་དང་གསང་གནས་གཉིས་ཀྱི་འཁོར་ལོ་ལ་རྩ་འདབ་མེད་དེ་འཕང་ལོ་ལྟར་གནས་པར་གསུངས་སོ།། རྩ་ཕྲན་སྟོང་ནི་ལུས་ཀྱི་དྲ་བར་འབྲེལ། ཤ་དང་རུས་པ་འབྲེལ་ཞིང་དབུགས་རྒྱུ་བར་གསུངས་སོ།། དེ་ནས་ཟླ་བ་ངོ་ལྔ་ནས་ཞག་བདུན་ཕྲག་བཞི་རེས་འཕེལ་ཏེ། ཞག་བདུན་ཕྲག་བཅུ་དགུ་ལ་མ་ཡང་ཉམས་ཆུང་རྒྱུད་བསྒྱུར། བུའི་ཤ་ཚིལ་ཆགས། ཞག་བདུན་ཕྲག་ཉི་ཤུ་ལ་ཆུ་བ་རྒྱུས་པ་ཆགས། ཞག་བདུན་ཕྲག་ཉེར་གཅིག་ལ་རྒྱུས་པ་དང་སྒང་མར་ཆགས། ཞག་བདུན་ཕྲག་ཉེར་གཉིས་ལ་ཕྱི་པགས་པས་གཡོགས་ཏེ་ཆགས། ཟླ་བ་ངོ་དྲུག་ལ་ཞག་བདུན་ཕྲག་ལྔ་རེས་འཕེལ་ཏེ། ཞག་བདུན་ཕྲག་ཉེར་གསུམ་ལ་དབང་པོ་སྒོ་དགུའི་བུ་ག་རྣམས་ཕྱེ། སེམས་དང་དབུགས་འབྲེལ། ལུས་ཀྱང་རིམ་གྱིས་རྒྱས། རླུང་གིས་འགུལ་ནུས། ཕོ་མོའི་མཚན་མ་དོད། ཞག་བདུན་ཕྲག་ཉེར་བཞི་ལ་པགས་པས་ལེབ་གཡོགས། སྐྲ་དང་སེན་མོ་སྐྱེ། ཞག་བདུན་ཕྲག་ཉེར་ལྔ་ལ་ནང་གི་དོན་སྣོད་དྲུག་རིམ་གྱིས་འཕེལ། ཕུང་པོ་རྣམ་པར་སྨིན། ཤ་ཁྲག་གི་ཚད་སྙོམས། ནད་འདུ་བ་རྣམ་བཞི་ཡང་རིམ་གྱིས་ཆགས། ནམ་མཁའ་ནད་འདུ་བ་རྣམ་བཞིའི་གཞིར་གྱུར། དབུགས་ལ་རླུང་ནད། དྲོད་ལ་མཁྲིས་ནད། ཁྲག་ལ་བད་ཀན། ས་ལ་འདུ་བའི་ནད་འབྱུང༌། དེ་ནས་འབྱུང་བཞིའི་ཆ་བསྐྱེད། ནམ་མཁས་གོ་ཕྱེས། རླུང་གིས་སྐྱེ་འགུལ་རིམ་གྱིས་འཕེལ། དེའི་དུས་ནས་བདེ་སྡུག་ཤེས་པ་ཙམ་འབྱུང་ངོ། ཞག་བདུན་ཕྲག་ཉེར་དྲུག་ལ་བུའི་ལུས་ལ་འབྱུང་བཞི་ཆ་སྙོམས་རླུང་གིས་རྒྱུ་བག་འབྱུང་སྟེ། འབྱུང་བའི་རང་རླུང་ལྔ། རྐྱེན་གྱི་ཤུགས་རླུང་ལྔ། ཉོན་མོངས་ཀྱི་རྩུབ་རླུང་ལྔ། ཡེ་ཤེས་ཀྱི་མེ་རླུང་ལྔ་རིམ་གྱིས་ཆགས། ཞག་བདུན་ཕྲག་ཉེར་བདུན་ལ། འབྱུང་བའི་རང་རླུང་ལྔ་བསྐྱེད། རྐྱེན་གྱི་རླུང་ལྔས་བུས་ཏེ། བརྟེན་ཅིང་འདེགས་བྱེད་ཀྱི་རླུང་གིས་ལྟེ་བ་ནས་བུས་པས། འགྲོ་བསྐྱོད་ཀྱི་ལུས་བྱེད། སྨིན་བྱེད་ཀྱི་རླུང་དྲོད་ལ་གནས་ཏེ་ཟས་ཀྱི་དྭངས་སྙིགས་འབྱེད་ཅིང་ལང་ཚོའི་བཅུད་བསྐྱེད། ཁྱབ་བྱེད་ཀྱི་རླུང་གིས་བ་སྤུའི་བུ་ག་སེལ་ཞིང་རྩའི་མདུད་པ་གྲོལ། ནམ་མཁའི་རླུང་གིས་ཙི་ཏའི་སྒོ་འབྱེད། གྱེན་དུ་རྒྱུ་བའི་རླུང་གིས་རྩ་ཨུ་མའི་སྦུབས་ཡར་བྱེ། མགྲིན་པ་ལོངས་སྤྱོད་འཁོར་ལོ་ལ་གཟུགས་རྒྱུ། འཁོར་ལོ་དེའི་དབུས་ནས་རླུང་སྤྱི་བོར་བདེ་ཆེན་འཁོར་ལོ་ལ་ཟུག་ཅིང༌། ཚངས་པའི་བུ་ག་ལ་སྒོ་དོད། བདེ་ཆེན་གྱི་ལམ་ཕྱེ། སྦུབས་སེལ་ཐུར་གནས་ཀྱི་རླུང་ལམ་དབུ་མ་ནས་འབྱུང་སྟེ། ལྟེ་བ་སྤྲུལ་པའི་འཁོར་ལོའི་དབུས་ནས་མར་ཐུག ཚིག་པར་ཁ་ཆེན་མར་གྱི་ཐེམ་སྐས་ལ་ཟུག གསང་གནས་ཐབས་ཀྱི་འཁོར་ལོའི་སྒོ་དོད། འཁོར་བའི་ལམ་མོ། དྲི་མ་སེལ་བྱེད་ཀྱི་རླུང་གིས། ཟག་པ་ཡར་འདྲེན་པ་དང༌། མིག རྣ་བ། སྣ། ལྕེ་ལ་སོགས་པའི་དབང་པོའི་སྒོ་སེལ་བར་བྱེད། དེ་ནས་ཟླ་བ་ངོ་བདུན་ལ། ཞག་བདུན་ཕྲག་གསུམ་གྱིས་འཕེལ་ཏེ། ཞག་བདུན་ཕྲག་ཉེར་བརྒྱད། ཉེར་དགུ་གཉིས་ལ་རིམ་བཞིན། མཁྲིས་པ་ལྔ་དང༌། བད་ཀན་ལྔ་རིམ་གྱིས་འཕེལ། ཞག་བདུན་ཕྲག་སུམ་བཅུ་ལ། སྔར་གྱི་དབྱིབས་ཐམས་ཅད་ཆ་སྙོམས་སུ་སྨིན་ཅིང་གསལ་བར་རྫོགས། སེམས་ཀྱི་དྲན་པ་རྙེད་ཅིང༌། གསལ་བའི་མཚན་ཉིད་ནི། སྙིང་གི་དཀྱིལ་དུ་མེ་འབར་བ་ཙམ་དུ་གནས། རྣམ་པར་ཤེས་པ་ནི་སྐར་ཁུང་དོད་པ་འདྲ། གཟུགས་ཀྱི་ཕུང་པོ་ཁང་བ་ཕུབ་པ་འདྲ་སྟེ། དཔེར་ན། ཁང་བར་མེ་བཏང་ན། སྐར་ཁུང་ནང་ནས་འོང་བ་དང་འདྲ། ཡིད་ཀྱི་རྣམ་ཤེས་ནི་ཚོགས་དྲུག་གི་སྒོ་ནས་འབབ་ཆུ་དང་འདྲ་སྟེ། དར་གཅིག་ཀྱང་མི་ཆགས། སྤྲེལ་དང་འདྲ་སྟེ་གཅིག་བཏང་ཡང་གཅིག་འཛིན་ནོ།།
ཟླ་བ་ངོ་བརྒྱད་ནས། ཞག་བདུན་ཕྲག་ལྔས་འཕེལ་ཏེ། ཞག་བདུན་ཕྲག་སོ་གཅིག བདུན་ཕྲག་སོ་གཉིས། བདུན་ཕྲག་སོ་གསུམ། བདུན་ཕྲག་སོ་བཞི། བདུན་ཕྲག་སོ་ལྔའི་བར་ལ། ལུས་ཐམས་ཅད་ཆ་ཆ་ནས་འཕེལ་ཏེ། རྟགས་སུ་མ་ལ་སྒེག་བུ་མང་པོ་འབྱུང། ལུས་རྫོགས་པར་བྱེད། མ་དང་བུ་གཉིས་གཟི་མདངས་རེས་མོས་འཕོས་ཏེ། མ་རིང་ན་བུ་འཕེལ། བུ་རིང་ན་མ་འཕེལ། ཟླ་བ་ངོ་དགུའི་ཞག་བདུན་ཕྲག་གཉིས་ཀྱིས་མངལ་ནས་འབྱུང་བའི་འགོ་བརྩམ་སྟེ། ཞག་བདུན་ཕྲག་སོ་དྲུག་ནས། བུ་ལ་མངལ་དུ་མི་དགའ་བའི་འདུ་ཤེས་སྐྱེ། སེམས་དང་དབུགས་འདྲེས། ལུས་ཀྱང་ཕྱིར་འབྱུང་འདོད། ཞག་བདུན་ཕྲག་སོ་བདུན་གྱིས་ཕྱི་ལ་ལྡོག་པའི་འདུ་ཤེས་སྐྱེས་ཏེ། སྒྱུར་བྱེད་ཀྱི་རླུང་གིས་ཕྱིར་བསྒྱུར་རོ། །དེ་ནས་ཟླ་བ་ངོ་བཅུ་སྟེ་ཞག་བདུན་ཕྲག་སུམ་ཅུ་སོ་བརྒྱད་ནས། འཕུལ་བྱེད་ཀྱི་རླུང་གིས་འཕུལ། སེལ་བྱེད་ཀྱི་རླུང་གིས་སྦུབས་བསལ་ཏེ་མངལ་ནས་འབྱུང་ཡང༌། ལ་ལ་མངལ་ནས་ཤི། ལ་ལ་ལམ་དུ་ཤི། མ་ཤི་གསོན་དུ་སྐྱེས་པ་རྣམས། ལྕགས་ཀྱི་སོག་མིག་ནང་ནས་དྲངས་པ་ཙམ་དང༌། ས་ལ་ལྷུང་ཚེ་མཚོན་ཆའི་འོབས་སུ་སྐྱུར་བ་ཙམ་དང༌། སེར་བུའི་ངད་ནི་བསྐལ་བའི་རླུང་ཙམ་གྲང། ལྟེ་བ་བཅད་དུས་སྲོག་རྩ་བཅད་པ་ཙམ་དང༌། མས་བླངས་པའི་ཚེ་བྱེའུ་ཆུང་ཁྲས་ཁྱེར་བ་བཞིན་སྡུག་བསྔལ་དུ་མ་འབྱུང་ཞིང༌། སྒུལ་བསྐྱོད་ལྡིང་མི་ནུས། སྐོམ་ལྟོག་དང་བདེ་སྡུག་གྲང་དྲོ་སྨྲ་མི་ཤེས། ལུས་ཟུངས་ཡོད་ཀྱང་མངལ་གྱི་དྲི་མས་བརྗེད་པའོ།། དེ་ནི་མའི་མངལ་དུ་ཟླ་དགུ་ངོ་བཅུ་ཙམ་དུ་ཆུང་ནས་རིམ་གྱིས་འཕེལ་ཚུལ་ཏེ། དྲང་དོན་མུན་སེལ་སྒྲོན་མ་ལས། དང་པོ་བདག་ཉིད་མ་ཡི་ལྟོ་རུ་འཁྲིས་ཙམ་ན། ཟས་ཀྱི་བྲོ་མཆོག་སྤངས་ནས་དང་ཁ་གཏིང་ནས་ལོག སྒྱིད་སྒུར་ལུས་པོའི་ཤེད་རྣམས་འབྲི་བ་དང༌། ཤ་ཤོར་མདོག་ལོག་མགོ་ཡི་སྐྲ་ཡང་བྱི། ཡང་ཞིང་དར་བའི་ལུས་ཀྱང་ཕ་བོང་རྡོས་བཏགས་འདྲ། གསལ་ཞིང་དྭངས་པའི་ཤེས་པ་ཕུགས་འཆོར་མུན་ལྟར་གཏིབ། མ་འདིའི་ལུས་ལ་ཟླ་བ་བཅུ་རུ་བདག་ཉིད་གཏེར་བཞིན་འཆང༌། དེ་ཕྱིར་བདག་གི་མ་འདི་དྲིན་ཆེ་སྙིང་རེ་རྗེ། ཕྱི་རུ་བྱུང་ནས་ལྟས་ངན་སྲིན་བུ་འདྲ་བ་དེ། ཁྱོད་ཀྱི་སྙིང་ལྟར་མེད་ཐབས་མེད་པ་དང༌། དཀའ་དགུར་སྤྱད་པར་དྲན་པའི་འདུ་ཤེས་ཀྱིས། ཆུང་བ་ཕུད་བུ་ཙམ་ནས་ཆེ་བ་གཡག་ཙམ་སྐྱེས། ཞེས་པས། འགྲོ་བ་མིའི་རིགས་མཐོ་དམན་ཕྱུག་དབུལ་དང་ཆེ་ཆུང་དྲག་ཞན་མེད་པར་རང་རང་གི་མའི་མངལ་དུ་ཟླ་བ་དགུ་དང་ངོ་བཅུའི་བར་དུ་ཆུང་བ་ཕུད་བུ་ཙམ་ནས། ཞག་བདུན་ཕྲག་རིམ་བརྒྱུད་ཀྱིས་འགྱུར་ཏེ་སྐྱེས་ནས་འགྲོ་བ་ལྔའི་གནས་སྐབས་བརྒྱུད་པའི་ལུས་འདི་ནི། ཞང་ཞུང་སྙན་རྒྱུད་ལས། ལས་ཀྱི་དབང་གིས་ལུས་སེམས་འདུས་པའི་དུས། ཕུང་པོའི་ལུས་ནི་རི་རབ་ལྷུན་པོའི་ཚུལ། ཙི་ཏ་རིན་ཆེན་གཞལ་ཡས་གུར་ཁང་ཚུལ། དོན་སྣོད་བཞི་ནི་མེ་ཆུ་ས་རླུང་ཚུལ། རྩ་གསུམ་སྲོག་ཤིང་དཔག་བསམ་སྡོང་བོའི་ཚུལ། འཁོར་ལོ་བཞི་ནི་རི་རབ་བང་རིམ་ཚུལ། རྩ་ལག་རྣམས་ནི་དཔག་བསམ་ཡལ་གའི་ཚུལ། ཡན་ལག་ཉིང་ལག་གླིང་བཞི་གླིང་ཕྲན་ཚུལ། ཕྱིའི་པགས་པ་ལྕགས་རི་འཁོར་ཡུག་ཚུལ། དབང་པོ་ལྔ་ནི་ཉི་ཟླ་གཟའ་སྐར་ཚུལ། ནང་གྲོལ་ལྔ་ནི་རི་རབ་དཀོར་མཛོད་ཚུལ། ཤ་ཁྲག་དྲོད་དབུགས་ནམ་ཟླ་དུས་བཞིའི་ཚུལ། ཞེས་དཔེ་དོན་རྟགས་གསུམ་གྱི་སྒོ་ནས་བསྟན་པའི་ཕྱིའི་ལུས་འདི་ཡང་བརྟན་པ་མེད་ཅིང་འགྱུར་བ་ཅན་ཡིན་པས་འགྲོ་བའི་གནས་སྐབས་ལྔ་བརྒྱུད་དགོས་ཏེ། སྐྱེས་ནས་བུ་ཆུང་འགྲོ་བ། བུ་ཆུང་བྱས་པར་འགྲོ་བ། བྱིས་པ་གཞོན་པར་འགྲོ་བ། གཞོན་པ་རྒན་པར་འགྲོ་བ། རྒས་པ་འཁོགས་པོར་འགྲོ་བ་སོགས། འགྲོ་བའི་གནས་སྐབས་ལྔའི་ཐོག་མཐའ་བར་གསུམ་དུ་ནམ་འཆི་ཆ་མ་མཆིས་ཏེ། ལམ་རིམ་སུམ་བརྒྱ་བ་ལས། བེམ་རིག་དུས་བཞིར་བདེ་སྡུག་ལ་སོགས་འགྱུར། བུ་ཆུང་བྱིས་པར་འགྱུར་སོགས་རིམ་གྱིས་འགྱུར། ཞེས་སོ། ། དེ་ལྟར་རྣམ་ཤེས་ཀྱི་དབྱིབས་ཁ་དོག་དང་ཕྱི་ནང་གི་ལུས་གྲུབ་ཚུལ་འདི་རྒྱུད་ཉི་ཟེར་སྒྲོན་མའི་གཞུང་ལ་ཁུངས་བཅོལ་ཏེ་ཚིག་གི་ཆ་ལ་རྒྱས་བསྡུས་ཅུང་ཙམ་ཕྱེས་ཏེ་དགོངས་པ་ཅི་བཞིན་བཀོད་པས་ཡིད་ཆེས་པའི་གནས་སུ་འགྱུར་རོ།།
ངོ་མཚར་རིག་ལམ་མཚོན་ཆའི་འཕྲུལ་འཁོར་དང༌། །
ངོ་མཚར་ཟབ་དོན་གཏེར་གྱི་སྒོ་འབྱེད་མིན། ‘
ངོ་མཚར་སྙན་ཚིག་ངག་གི་དཔལ་ཡང་བྲལ། །
ངོ་མཚར་འབྱུང་བཞིའི་ལུས་འདི་གྲུབ་ཚུལ་ཙམ། །
ཕྱོགས་ཞེན་གྲུབ་མཐའི་ཁེ་དྲེགས་ངོམ་ཕྱིར་དང༌། །
ཕྱོགས་གཉིས་དགའ་སྡུག་འབྱེད་པའི་གཏམ་ཙམ་མིན། །
ཕྱོགས་མེད་ཀུན་ལ་ཉེར་མཁོའི་མན་ངག་ཞིག །
ཕྱོགས་ཀུན་ཁྱབ་ཕྱིར་ལྷག་བསམ་བཟང་པོས་བྲིས། །
སྣང་དགོན་སློབ་ཟུར་ནམ་མིང་བས་སོ།།
དགེ་བའི་བཤེས་གཉེན་ཆེན་མོ་རྗེ་བཙུན་ནམ་མཁའ་ཚུལ་ཁྲིམས་ཚང་ནི་ད་ལྟ་རྔ་ཡུལ་སྣང་ཞིག་དགོན་ཆེན་གྱི་སློབ་དཔོན་ཆེན་མོ་ཡིན།


“ཁ་ཕྱོགས་ལྡོག་ནས་མ་འགྲོ་རོགས། ཁ་ས་ངས་མཐུན་སྒྲིལ་གྲོང་གསར་གྱི་ཤར་སྒོ་ནས་ཁ་ཕྱོགས་ལྡོག་སྟེ་འགྲོ་སྐབས་འགྲིམ་འགྲུལ་ཉེན་རྟོག་པས་ཆད་པ་བཅད་བྱུང་། རྗེས་སུ་སྦག་སྦག་གི་རྒྱབ་ཏུ་ཕྲུ་གུ་སྐྱོན་སྐབས་ང་ཚོས་འགྲིམ་འགྲུལ་བདེ་འཇགས་ལ
ཟླ་4ཚེས་9ཉིན་ནས་བཟུང་། ཨ་མདོ་རྫོང་སྤྱི་བདེ་ཅུས་འགྲིམ་འགྲུལ་ཉེན་རྟོག་རུ་ཆེན་གྱིས་ཟོག་འདྲེན་རླངས་འཁོར་གྱི་འགྲིམ་འགྲུལ་ཁྲིམས་འགལ་བྱེད་སྤྱོད་ལ་ཆེད་དོན་བཅོས་སྒྲིག་བྱས་པ་རེད།ཨ་མདོ་རྫོང་སྤྱི་བདེ་ཅུས་འགྲིམ་འགྲུལ་ཉེན་རྟོག་རུ
ལྟ་ཀློག་གིས་མིའི་མཐོང་རྒྱ་བསྐྱེད་དེ་སེམས་ཁམས་སུ་དགའ་སྤྲོ་དང་བློ་གྲོས་ཀྱི་གཤོག་རྩལ་ཐོགས་པར་བཅུག་སྟེ་མིའི་རིགས་ཀྱི་ཤེས་རིག་དར་འཕེལ་འགྲོ་བའི་ལོ་རྒྱུས་ཀྱི་མཁའ་དབྱིངས་སུ་ལྡིང་སྐོར་རྒྱག་དུ་འཇུག དཔེ་ཆ་ནི་མིའི་རིགས་ཡར་ཐོན་གྱི་སྐས་རིམ་ཡིན་ཞིང་།ལྟ་ཀློག་ནི་མི་ཚེའི་ཁྲོད་ཀྱི་འཚོ་བཅུད་ཆེས་གལ་ཆེན་དེ་ཡིན།
ཁྱུང་ནི་གདོད་མའི་དུས་སུ་མཐོ་སྒང་གི་ས་ཆ་འདིར་འཚོ་སྡོད་བྱས་མྱོང་བའི་སྲོག་ཆགས་ཀྱི་རིགས་ཤིག་ཡིན་པ་གཞིར་བྱས་ནས། དེའི་བྱེད་ནུས་དང་སྟོབས་ཤུགས་ནི་འགྲན་པའི་ཟླ་དང་བྲལ་བ་ཞིག་ཡིན་པས། གདོད་མའི་མི་རྣམས་ཀྱིས་དེ་ལ་ཡིད་
རྩོམ་འདིར་བོད་ཀྱི་རྔའི་སྐོར་ལ་བན་བོན་དམངས་ཁྲོད་ནས་ཇི་ལྟར་སྤྱོད་ཚུལ་དང་དེའི་རིགས་དབྱེ། བྱེད་ནུས་སོགས་ཞིབ་ཏུ་གླེང་ཡོད་པ་མ་ཟད། བོད་ཀྱི་རྔའི་རིག་གནས་དེ་ཁྱིམ་མཚེས་རྒྱལ་ཁབ་རྒྱ་གར་ནག་སོགས་ཀྱི་རྔའི་རིག་གནས་བྱུང་འཕེལ་
དཔྱད་རྩོམ་འདིའི་ནང་དུ་ཡུལ་མདོ་སྨད་ཅོ་ནེའི་ཕྱོགས་སུ་གཡུང་དྲུང་བོན་གྱི་བསྟན་པ་ཇི་ལྟར་གཞི་ཚུགས་པ་དང་ཇི་ལྟར་སྤེལ་བ། དར་རྒུད་བྱུང་བའི་རྒྱུ་རྐྱེན་
དང་པོ། གྲུབ་མཐའ་གང་ཞིག་ལ་གཏོགས་པ་ནི། བོད་གངས་ཅན་གྱི་ལྗོངས་འདིར། ནང་པ་སངས་རྒྱས་ཀྱི་གྲུབ་མཐའ་ཆེན་པོ་ལྔ་ཞེས་ཡོངས་སུ་གྲགས་པ་ལས། ཞྭ་དཀར་གཡུང་དྲུང་བོན་གྱི་བསྟན་པ་རིན་པོ་ཆེའི་རིང་ལུགས་འཛིན་པའི་དགོན་སྡེ་
རྨ་མགུར་རྣམ་རྒྱལ་གླིང་གི་ཇོ་ཁང་གི་ལོ་རྒྱུས་མདོར་བསྡུས་སུ་དགོད་པ་ལ། ༡ ལཱ་མོ་སྐུ་ཕྲེང་གཉིས་པ་རྗེ་བློ་གྲོས་རྒྱ་མཚོས་རབ་བྱུང་བཅུ་གཅིག་པའི་མེ་ཕོ་ཁྱི་ལོ་སྟེ། སྤྱི་ལོ་༡༦༤༦་ལོར་རྨ་མགུར་དགོན་པའི་དགོན་གཞི་རྙིང་བར་ཐོག་མར་གུར་སྒར་གྱི་
ལྟ་བས་མི་ངོམས་གཟི་བརྗིད་ཅན། །མཚུངས་པ་མེད་པའི་བཀྲ་ཤིས་གནས། །བཀྲ་ཤིས་ལྷུན་པོ་རྒྱལ་གྱུར་ཅིག །འདོད་དགུ་འབྱུང་བའི་རིན་པོ་ཆེ། དེ་དང་མཐུན་པ་དཔག་བསམ་ཤིང་། དགོས་འདོད་འབྱུང་བའི་བཀྲ་ཤིས་གནས། །བཀྲ་ཤིས་མཆོག་
རྒྱལ་ཁབ་ཀྱི་ལས་བྱེད་པ་ཚོ་ལ་བར་མཚམས་སུ་ཉིན་གཉིས་གསུམ་ཙམ་ངལ་གསོ་བཏང་བ་ནི་ལུས་སེམས་གཉིས་ཀ་གསོ་བའི་དུས་ཚོད་བཟང་པོ་ཞིག་རེད། ད་ལོར་ཡང་ཁུལ་འཛུགས་དུས་ཆེན་ལ་རྟེན་འབྲེལ་ཞུ་ཆེད་ཉིན་ལྔ་ཙམ་བཏང་བས། མདོ་
བོད་ཀྱི་མིག་མངས་ནི་གངས་རིའི་ལྗོངས་ཀྱི་ས་སྐྱེས་རྡོ་སྐྱེས་ཀྱི་རོལ་རྩེད་དངོས་པོ་ཞིག་ཡིན་ལ། བོད་ཀྱི་རོལ་རྩེད་མང་ཆེ་བའི་རྩེད་སྟངས་ཀྱི་རྣམ་པ་གཅིག་མཚུངས་ཡིན། ཆོས་ལུགས་ཀྱི་ཁྱད་ཆོས་ལྡན་པའི་རིག་གནས་ཀྱི་ཤུལ་དངོས་ཡིན་པས།
ལོ་གསར་ཚེས་གཅིག་གི་ཉིན་ཁ་རྩོད་དང་། ངུ་བ། བཀྲ་མི་ཤིས་པའི་ཚིག་ཁ་ནས་ཐོན་པ་སོགས་བྱུང་ན་རྣམ་རྟོག་ཆེན་པོ་བརྩིས་སྲོལ་ཡོད་པས་ཞོགས་པ་ཡར་ལངས་ནས་མི་ཐུག་ཚད་ལ་སྐད་ཆའི་ཚིག་དང་པོ་དེ་བཀྲ་ཤིས་བདེ་ལེགས་ཞེས་བརྗོད་
“ཁ་ཕྱོགས་ལྡོག་ནས་མ་འགྲོ་རོགས། ཁ་ས་ངས་མཐུན་སྒྲིལ་གྲོང་གསར་གྱི་ཤར་སྒོ་ནས་ཁ་ཕྱོགས་ལྡོག་སྟེ་འགྲོ་སྐབས་འགྲིམ་འགྲུལ་ཉེན་རྟོག་པས་ཆད་པ་བཅད་བྱུང་། རྗེས་སུ་སྦག་སྦག་གི་རྒྱབ་ཏུ་ཕྲུ་གུ་སྐྱོན་སྐབས་ང་ཚོས་འགྲིམ་འགྲུལ་བདེ་འཇགས་ལ
ཟླ་4ཚེས་9ཉིན་ནས་བཟུང་། ཨ་མདོ་རྫོང་སྤྱི་བདེ་ཅུས་འགྲིམ་འགྲུལ་ཉེན་རྟོག་རུ་ཆེན་གྱིས་ཟོག་འདྲེན་རླངས་འཁོར་གྱི་འགྲིམ་འགྲུལ་ཁྲིམས་འགལ་བྱེད་སྤྱོད་ལ་ཆེད
ཉེ་ཆར། ཉིང་ཁྲི་གྲོང་ཁྱེར་གྱིས“མ་འོངས་པའི་ཁ་ལོ་བའི”ཡ་རབས་འགྲིམ་འགྲུལ་ཉམས་ལེན་གྱི་བྱེད་སྒོ་སྤེལ་ཞིང་། ད་ཐེངས་ཀྱི་བྱེད་སྒོ་ཟླ་3ཚེས་12ཉིན་ནས་སྤེལ་འགོ་ཚུགས་ཏེ་ཉིང་ཁྲི་གྲོང་ཁུལ་གྱི་ཁ་ལོ་བའི་སློབ་གྲྭ་ཡོངས་སུ་ཡ་རབས་འགྲིམ
ཁྱིམ་བདག་རེ་རེས་སློབ་གྲྭའི་སློབ་གསོར་རྒྱུས་ལོན་དང་ཟབ་ཞུགས། ལྟ་སྐུལ་བཅས་བྱེད་ཐུབ་ན་ད་གཟོད་སློབ་གྲྭའི་བྱ་བ་སྣ་ཚོགས་ལེགས་འགྲུབ་འབྱུང་བ་དང་། སློབ་གསོའི་རྒྱུ་སྤུས་སྒོ་ཀུན་ནས་མཐོར་འདེགས་གཏོང་བར་སྐུལ་འདེད་ཆེན་པོ་ཐེབས་
དགེ་རྒན་གྱི་མི་གཤིས་ཡག་པོ་དང་སྤྱོད་པ་བཟང་པོས་སློབ་མའི་ནང་སེམས་འགུག་ཐུབ་ལ། སློབ་མས་དེ་ལ་བརྟེན་ནས་དགེ་རྒན་གྱིས་བཏང་བའི་སློབ་གསོ་སེམས་ལ་འཛིན་ཞིང་རང་གཤིས་ཀྱང་ཇེ་ལེགས་སུ་གཏོང་བར་བྱེད། དགེ་རྒན་གྱི་ཀུན་སྤྱོད་ནི་
སློབ་མ་གསོ་སྐྱོང་བྱ་རྒྱུ་ནི་དགེ་རྒན་གྱི་འོས་འགན་གཙོ་བོ་ཞིག་ཡིན། ཡིན་ནའང་། སློབ་མ་བཟང་བོ་ཞིག་གསོ་སྐྱོང་བྱེད་པ་ནི་ཁ་ནས་བཤད་པ་ལྟ་བུར་ལས་སླ་མོ་ཞིག་མིན་ལ། དགེ་རྒན་གྱི་རེ་བ་ཇི་བཞིན་དུ་འབྱུང་སྲིད་པ་ཞིག་ཀྱང་མིན། སློབ་མ་


༄༅། །བོད་ཀྱི་སྐད་ཡིག་ཉམས་རྒུད་དུ་འགྲོ་བཞིན་པའི་རྒྱུ་མཚན།
ཚེ་རིང་ཆོས་སྒྲོན། སིམ་ལ་གཏན་སློབ། (ཨང་དང་པོ)
ཚོགས་གཉིས་ཆུ་གཏེར་བསྲུབས་ལས་བྱུང་བ་ཡི། །སྤངས་རྟོགས་ཆ་ཤས་དཀྱིལ་འཁོར་ཡོངས་སུ་རྫོགས། །
འགྲོ་བའི་རྨོངས་པའི་ཚ་གདུང་སེལ་མཛད་པ། །འཇམ་མགོན་ཀུན་མཁྱེན་བླ་མས་བདག་སྐྱོངས་ཤིག །
ཅེས་མཆོད་བརྗོད་དང་བཀའ་དྲིན་དྲན་པའི་ཚིག་གི་མདུན་བསུས་ཏེ་གང་གླེང་བར་བྱ་བ་ནི། རྩོམ་གྱི་གཞི་བོད་ཀྱི་སྐད་ཡིག་ཉམས་རྒུད་དུ་འགྲོ་བཞིན་པའི་རྒྱུ་མཚན་ཟེར་བ་དེ་ཡིན།
འཛམ་གླིང་འདིའི་ནང་བདེ་བ་མི་འདོད་པའི་མི་སུ་ཞིག་ཀྱང་མེད། མཐའ་ན་འབུ་སྲིན་ཕྲ་མོ་ཞིག་ཡིན་རུང་སྡུག་བསྔལ་ནམ་ཡང་མི་འདོད་ཅིང་བདེ་བ་ཞིག་ཐོབ་པ་ལ་ནང་པའི་ཆོས་ཁོ་ན་མ་གཏོགས་ཕྱིའི་དངོས་པོས་བདེ་བ་ནམ་ཡང་མི་སྤྲོད་དོ། །དེར་བརྟེན་ནང་པའི་ཆོས་ཤིག་ཤེས་པ་ལ་དང་པོ་བོད་ཀྱི་སྐད་ཡིག་ཡང་དག་པ་ཞིག་ཤེས་དགོས་པ་ཤིག་ཏུ་གལ་ཆེན་པོ་ཡིན། ཡིན་ནའང་སྐྱོ་བ་ཞིག་ལ་ད་ལྟའི་དུས་ཀྱི་བོད་མི་རྣམས་ནས་སོ་སོའི་སྐད་ཡིག་ལས་ལྷག་པ་ཕྱིའི་རྒྱལ་ཁབ་ཀྱི་སྐད་ཡིག་ལ་དོ་སྣང་དང་འདུན་པ་ཡང་བྱེད་ཀྱི་ཡོད། རྗེ་སྲོང་བཙན་སྒམ་པོའི་བློན་པོ་ཐུ་མིས་བརྩམས་པའི་བོད་ཀྱི་སྐད་ཡིག་ཡང་དག་པ་དེ་ཉམས་རྒུད་དུ་འགྲོ་བཞིན་ཡོད་པ་ྋགོང་ས་མཆོག་གི་བཀའ་སློབ་ནས་གསལ་པོ་ཤེས་ཐུབ། ཁོང་བོད་པའི་གཞིས་ཆགས་དང་སློབགྲྭ་ཁག་དུ་ཕེབས་ཀྱང་སྐད་ཡིག་མི་ཉམས་གོང་འཕེལ་སྐོར་ལ་བསླབ་བྱ་སྐྱོན་གྱི་ཡོད་ཀྱང་གནས་ཚུལ་སྡུག་པོ་འདི་མུ་མཐུད་འགྲོ་བཞིན་ཡོད། དེར་རྒྱུ་མཚན་དུ་མ་ཡོད། ཡིན་ནའང་གཙོ་བོ་ཁ་ཤས་གཤམ་དུ་བཀོད་ཡོད།
༡༽ ཤེས་ཡོན་ཡོད་པའི་བོད་མི་རྣམས་ནས་སོ་སོའི་ཕྲུ་གུ་དབྱིན་ཇིའི་སློབ་གྲྭར་གཏོང་རྒྱུ་ལ་དགའ་སྣང་དང་ཐབས་ཤེས་མང་བ་བྱེད་ཀྱི་ཡོད་པ་མ་ཟད་ཕན་ཚུན་དབར་ལ་དབྱིན་སྐད་རྒྱབ་ཀྱི་ཡོད།
༢༽ ཕྱི་རྒྱལ་དུ་ཡོད་པའི་བོད་མི་རྣམས་ནས་རྒྱལ་ཁབ་གཞན་གྱི་ལུགས་སྲོལ་ལ་དབྱིངས་ཞུགས་ཏེ་སོ་སོའི་སྐད་ཡིག་དྲན་པ་བརྗེད་མཁན་ཡང་མང་པོ་ཡོད།
༣༽ སློབ་གྲྭའི་ནང་དུ་ཡིན་ན་སློབ་ཕྲུག་རྣམས་ནས་སློབ་ཚན་དབྱིན་ཡིག་ལ་སོགས་པར་དོ་སྣང་མང་བ་སྤྲད་པ་དང༌། དཔེར་ན། དཔེ་མཛོད་ཁང་དུ་འགྲོ་བ་ཡིན་ན་ཚང་མས་ལམ་སེང་དབྱིན་ཇི་སོགས་ཀྱི་་ཚགས་ཤོག་དང་ཀློག་དེབ་སོགས་ཀློག་གི་ཡོད། ཡང་རྒྱུ་མཚན་གཙོ་བོ་གཞན་ཞིག་བཀོད་ན།
༡༽ འཛིན་རིམ་བཅུ་གཉིས་ཐོན་པའི་རྗེས་སུ་བོད་ཡིག་སློབ་ཚན་ཡོད་པའི་མཐོ་སློབ་སློབ་གྲྭ་དཀོན་པོ་ཡོད་པ་མ་ཟད། བོད་ཡིག་མཁས་པ་ཞིག་ལ་ལས་ཀ་ཡག་ཤོས་དང་མང་ཤོས་དགེ་རྒན་མ་གཏོགས་མེད།
༢༽ སྤྱི་ཚོགས་ནང་དུ་བོད་ཡིག་མཁས་པ་ཡོད་མཁན་སྐྱེ་བོ་དེ་ལ་ཚང་མས་མཐོང་ཆུང་དང་དམན་པར་བརྩིས་ཀྱི་ཡོད།
༣༽ བོད་མི་ཤེས་ཡོན་ཅན་དང་ལས་བྱེད་པ་རྣམས་ནས་བོད་ཀྱི་སྐད་ཡིག་གལ་ཆེན་པོ་ཡིན་པའི་སྐོར་ལ་བསླབ་བྱ་རྒྱག་གི་ཡོད་ཀྱང་ཡིན་ནའང་སོ་སོའི་ཕྲུ་གུ་སོགས་དབྱིན་སྐད་ལ་དོ་སྣང་དང་འདུན་པ་མང་བ་སྤྲོད་འཇུག་གི་ཡོད།
༤༽ ཕ་མ་འགའ་ཤས་ཀྱིས་དབྱིན་སྐད་ལ་དོ་སྣང་མང་པོ་སྤྲོད་བཅུག་པའི་ཕྲུ་གུ་འགའ་ཤས་གསལ་བྱེད་ ༣༠ ཡང་ཤེས་ཀྱི་མེད། གལ་ཏེ་གནས་ཚུལ་སྡུག་པོ་འདི་མུ་མཐུད་དེ་སོང་ན་མཐར་བོད་ཀྱི་སྐད་ཡིག་བརླགས་ཏེ་བོད་རྒྱལ་ཁབ་ཞིག་ཡོད་པ་ལོ་རྒྱུས་ཙམ་ཞིག་ཆགས་སྲིད།
དེར་བརྟེན་བོད་ཀྱི་གཏམ་དཔེ་རུ། རྐྱེན་མ་ཡོང་སྔོན་ནས་ཟློགས། ཆུ་མ་ཡོང་གོང་ནས་ཆུ་རག ཅེས་པ་ལྟ་བུ་རེད། བོད་ཀྱི་སྐད་ཡིག་མི་ཉམས་གོང་འཕེལ་ཡོང་བའི་རྒྱུ་ནི་ད་ལྟ་བུའི་དུས་ཀྱི་བོད་མི་ཚང་མའི་ལས་འགན་ཡིན། རང་རེ་རྣམས་ལ་སོ་སོའི་རྒྱལ་ཁབ་མེད་པར་སོང་རྒྱུ་ཡོད་ན་མེད་ན་གཙོ་བོ་བོད་ཀྱི་སྐད་ཡིག་དང་རིག་གཞུང་ཡིན། དེང་ང་ཚོས་སྲུང་སྐྱོབ་ཚུལ་བཞིན་མ་བྱས་ན་སྔོན་རྗེ་འུ་དུམ་བཙན་པོ་སྟེ་གླང་དར་མས་བསྣུབས་པའི་བསྟན་བཅོས་དྲུག་ལྟར་རྨེག་མེད་དུ་ཆགས་པ་དེ་ཡིན། དེར་བརྟེན་ད་ལྟ་རང་རེ་བོད་མི་རྣམས་ལ་སྒྲའི་བསྟན་བཅོས་གཉིས་ལྷག་པ་དེ་ནོར་བུ་ལྟར་སྲུང་སྐྱོབ་བྱེད་དགོས་པ་ཡིན། མཐར་ བོད་ཀྱི་སྐད་ཡིག་བཟང་པོ་མྱུར་དུ་འཕེལ་བར་ཤོག །
བོད་ལ་སྐྱིད་པའི་ཉི་མ་མྱུར་དུ་ཤར་བར་ཤོག །
ྋགོང་ས་མཆོག་སྐུ་ཚེ་ཁྲི་ལོར་བཞུགས་པར་ཤོག །
ཞན་ཆ།
ཆུ་སྟེར་(གཏེར) བསུབས་(བསྲུབས)ལས་འབྱུང་(བྱུང)བ་ཡི། འགྲོ་བོ་(བའི) གསེལ་(སེལ)མཛད་པ། བླ་མས་(བླ་མའི) ཚིགས་ཀྱི་(ཚིག་གིས) ཕྱིའི་དངོས་པོ་(དངོས་པོས) དེར་རྟེན་(དེར་བརྟེན) སོ་སོར་སྐད་ཡིག(སོ་སོའི་སྐད་ཡིག) དབྱིངས་བཞུགས་ཏེ་(དབྱིངས་ཞུགས་ཏེ) སོ་སོ་སྐད་ཡིག་(སོ་སོའི་སྐད་ཡིག) སློབ་གྲྭ་ནང་དུ་(སློབ་གྲྭའི་ནང་དུ) དབྱིང་ཇི་ཐོག(དབྱིན་ཇིའི་ཐོག) མང་པོས་སྤྲད་བཅུགས་པ་(མང་པོ་སྤྱོད་བཅུག་པ) ལས་གན་ཡིན་(ལས་འགན་ཡིན) སོ་སོ་རྒྱལ་ཁབ་(སོ་སོའི་རྒྱལ་ཁབ) རིགས་གཞུང་(རིག་གཞུང) བྱེད་ན་(བྱས་ན) སྨིགས་མེད་དུ་(རྨེག་མེད་དུ) ཆག་སྲིད་པ་ཡིན་(ཆགས་སྲིད་པ་ཡིན) དེར་རྟེན་(དེར་བརྟེན) འཕེལ་བ་ཤོག་(འཕེལ་བར་ཤོག) ཉམས་རྒྱུད་(ཉམས་རྒུད) སློབ་སུ་བཏང་ཡས་ལ(སློབ་གྲྭར་གཏོང་རྒྱུ)
༄༅། །ཕ་མ་དང་དགེ་རྒན་བཀའ་དྲིན་ཆེ་ཚུལ།
བཀྲ་ཤིས་ལྷ་མོ། སྦེལ་ཀོབ་གཏན་སློབ། (ཨང་གཉིས་པ)
ཕྱག་འཚལ་བ་དང་མཆོད་ཅིང་བཤགས་པ་དང༌། །རྗེས་སུ་ཡི་རང་བསྐུལ་ཞིང་གསོལ་བ་ཡི།།
དགེ་བ་ཅུང་ཟད་བདག་གིས་ཅི་བསགས་པ། །ཐམས་ཅད་བདག་གིས་བྱང་ཆུབ་ཆེན་པོར་བསྔོ། །
ཞེས་པའི་སྨོན་ཚིག་བཏོན་ནས་ཕ་མ་དང་དགེ་རྒན་བཀའ་དྲིན་ཆེ་ཚུལ་ཀྱི་སྐོར་ཞིག་འབྲི་འདོད་ཆེན་པོ་བྱུང་བས་སྤྱིར་ཕ་མ་ཞེས་པ་ནི་སོ་སོའི་ལུས་སྦྱིན་མཁན་ཡིན་པ་མ་ཟད། ཟླ་བ་དགུ་ཙམ་དཀའ་ངལ་ཆེན་པོས་ལྟོ་བའི་ནང་ཉར་བ་དང༌། ཕྲུ་གུ་བཙས་པའི་དུས་སུ་ཡང་ན་ཟུག་དྲག་པོ་དང་སོ་སོའི་སྲོག་ཉེན་ཁ་ཆེན་པོ་ཡོང་གི་ཡོད། ད་དུང་ཡང་ཕྲུ་གུ་དེ་ལ་བྱམས་སྐྱོང་གནང་གི་ཡོད། སོ་སོའི་ཕྲུ་གུའི་མི་གཙང་བ་ཚང་མ་གཙང་མ་བཟོ་ཡི་ཡོད་པ་དང་ཕྲུ་གུ་དེ་ལ་བཟའ་སྟངས། འཐུང་སྟངས། སྡོད་སྟངས་ཚང་མ་ཕ་མས་སློབ་པ་དང༌། སོ་སོ་ལ་བཟའ་རྒྱུ་མེད་ནའང་ཕྲུ་གུ་དེ་ལ་སྤྲོད་པ་སོགས་བྱེད་ཀྱི་ཡོད།
དེ་ནས་ཕ་མས་ཕྲུ་གུ་སློབ་གྲྭར་བཏང་བ་དང༌། སློབ་གྲྭ་རུ་ཕྲུ་གུ་ལ་དགེ་རྒན་གྱི་བྱམས་སྐྱོང་ཐོག་སློབ་སྦྱོང་གནང་བ་དང་མཉམ་དུ་བསླབ་བྱ་གདམས་པ་སོགས་ཀྱིས་ཕྲུ་གུ་དེ་སྤྱི་ཚོགས་ནང་མི་དྲང་ལྡན་ཞིག་ཆགས་ཐུབ་ཀྱི་ཡོད། སྤྱིར་དགེ་རྒན་ནི་ང་ཚོའི་ཕ་མ་གཉིས་པ་ཡིན། མིའི་མི་ཚེའི་ནང་སློབ་སྦྱོང་མེད་ན་མི་དེ་ལ་གུས་མཁན་མེད་པ་དང༌། མི་དེ་ལ་བརྩི་མཁན་ཡང་རག་གི་མེད་པ་དེ་ཚང་མས་མཁྱེན་གསལ་རེད། དགེ་རྒན་རྣམས་ཀྱིས་ང་ཚོ་ལ་མི་ཚེ་གསར་པ་ཞིག་གནང་གི་ཡོད་པ་དཔེར་ན། ཕ་མ་མེད་པའི་ཕྲུ་གུ་དེ་ཚོ་ལ་ཕ་མའི་བརྩེབ་དེ་དགེ་རྒན་གྱིས་གནང་ཐུབ་ཀྱི་ཡོད་པ་དང༌། སྐབས་རེ་དགེ་རྒན་གྱིས་རླུང་བསྟན་པ་ཡིན་ནའང་དེ་ཕྲུ་གུའི་ནོར་འཁྲུལ་ཡིན་པ་དེ་ཁས་བླངས་དགོས། གང་ལགས་ཤེ་ན་དགེ་རྒན་གྱི་བཀའ་གང་གནང་བ་ཡིན་ནའང་དེ་ཕྲུ་གུ་ཚང་མ་ལ་ཕན་ཐོགས་ཡོང་བའི་ཆེད་དུ་ཡིན་པ་དེ་ཤེས་དགོས།
དེང་སང་ང་ཚོས་མཐོང་གསལ་རེད། ཕྲུ་གུས་ཕ་མ་བསད་པ་དེ་འདྲ་མང་པོ་གོ་བྱུང་བས། ཕ་མ་གསོད་མཁན་ཕྲུ་གུ་དེ་མང་ཆེ་བ་སློབ་སྦྱོང་མེད་མཁན་དང༌། ཐ་མག་འཐེན་མཁན་རྐྱང་པ་རེད་འདུག དེ་ཚོ་ཆུང་དུས་ནས་སློབ་གྲྭ་ལ་དགེ་བའི་བཤེས་གཉེན་ཚོའི་བཀའ་ལ་མ་ཉན་པ་དང་སྤྱོད་པ་ངན་པ་ཤ་སྟག་འདུག ཁ་ཤས་སློབ་སྦྱོང་མཐར་མ་འཁྱོལ་ནས་དེང་དུས་སུ་ཚོང་རྒྱབ་པར་འགྲོ་ཡི་ཡོད་པ་ཚང་མས་མཁྱེན་གསལ་རེད། དགེ་བའི་བཤེས་གཉེན་དང་ཁོང་ཚོའི་སློབ་སྦྱོང་གལ་ཆེ་ཚུལ་དེ་ཚང་མས་མཐོང་གསལ་རེད།
ཡོན་ཏན་རང་བཞིན་དགེ་འོས་བདག་གིས་ནི། །བདེ་བར་གཤེགས་པའི་གསུང་སྙན་ལས་བྱུང་བའི། །བསོད་ནམས་འདུན་སླད་འཕགས་པའི་དབྱངས་འདི་དག །ཅུང་ཟད་ཅིག་བསྡེབས་ཁྱོད་ཀྱི་གསན་པའི་རིགས། །ཞེས་རྩ་བ་དེ་འཕགས་པ་ཀླུ་སྒྲུབ་ཀྱི་བཤེས་སྤྲིངས་ནང་བཀོད་ཡོད། ཕ་མ་དང་དགེ་བའི་བཤེས་གཉེན་གཉིས་ཕྲུ་གུའི་ལམ་སྟོན་མཁན་ཡིན་པ་དང༌། དེའི་སྤྱོད་པ་དང༌། ཤེས་ཡོན་དང༌། སྒྲིག་དང༌། བཟའ་སྟངས། འཐུང་སྟངས། སྡོད་སྟངས་སོགས་གཞན་ཡང་མང་པོ་བསླབས་ཡོད་པ་དང༌། ཕ་མས་བྱམས་སྐྱོང་བྱེད་པ་དེ་བསམ་གྱིས་མི་ཁྱབ་པ་དང༌། སོ་སོའི་བརྩེ་བའི་ཕ་མ་དེ་ནི་སོ་སོ་ལ་གང་ཡང་མེད་ནའང་ཐབས་ཤེས་གང་ཐུབ་བྱས་ནས་ཕྲུ་གུ་དེའི་མ་འོངས་འགྲོ་སྟངས་ཡག་པོ་བཟོ་དགོས་ཀྱི་ཡོད།
ཟ་བཏུང་ཡག་པོ་ཞིག་ཡིན་ནའང་ཕྲུ་གུ་ལ་བཞག་པ། གྱོན་རྒྱུ་ཡག་པོ་གཅིག་རག་ནའང་ཕྲུ་གུ་ལ་བསམ་བློ་བཏང་ནས་སོ་སོ་ཟ་ཤོར་དོགས་བྱེད་པ་དེ་ནི་བརྩེ་བའི་སྒོ་ནས་བཞག་པ་དང་སྤྲད་པ་ཡིན། སློབ་སྦྱོང་ཡིན་ནའང་ངས་ཕྲུ་གུ་ལ་ཡག་ཤོས་སྤྲོད་དགོས་པའི་བསམ་བློ་དེ་ཕ་མ་ཚང་མར་ཤར་ཀྱི་ཡོད། འོན་ཀྱང་ཕྲུ་གུའི་སྤྱོད་པ་ངན་ཙང་ཕ་མ་བྱེད་ཐབས་གང་ཡང་ལྷག་གི་མེད། བཀའ་དྲིན་ཆེ་བའི་ཕ་མ་དང་དགེ་རྒན་གྱིས་ང་ཚོ་ལ་གང་བསླབས་པ་དང་གདམས་པ་དེ་གྲངས་ཀ་བརྒྱབ་ན་གྲངས་མེད་ཡིན་པ་དང༌། དེའི་བྱམས་སྐྱོང་དེ་བསམ་གྱིས་མི་ཁྱབ་པ་ཞིག་ཡིན། ཕ་མ་དང་དགེ་རྒན་གཉིས་ཀྱི་བཀའ་དྲིན་འཇལ་ནའང་འཇལ་ཐུབ་ཐབས་མེད་པ་དང༌། ཁོང་ཚོ་ནི་ནད་པ་ཞིག་ལ་སྨན་གནང་མཁན་འདྲ་པོར་བཀའ་དྲིན་ཆེ་བ་དང༌། ཤིང་སྡོང་སྐམ་པོ་ཞིག་ལ་ཆུ་བླུགས་པ་ལྟར་ཡིན། ང་ཚོས་ཕ་མ་དང་དགེ་རྒན་གྱི་བཀའ་དྲིན་དེ་བསམ་ཐུབ་པ་ཞིག་དགོས། འཕགས་པ་ཀླུ་སྒྲུབ་ཀྱི་བཤེས་སྤྲིངས་ནང་གི་རྩ་བ་དེ་འབད་པར་བྱེད་དགོས།
རྩ་བ་དེ་ནི། གང་ལ་ཕ་དང་མ་དག་མཆོད་པ་ཡི། །རིགས་དེ་ཚངས་བཅས་སློབ་དཔོན་བཅས་པའང་ལགས། །
དེ་དག་ལ་ཡང་མཐོ་རིས་གནས་པར་འགྱུར། །སླད་མ་ལ་ཡང་མཐོ་རིས་གནས་པར་འགྱུར། །
ཞེས་པའི་དོན་ནི་ཚེ་འདིར་བཀའ་དྲིན་ཆེ་བའི་ཕ་མ་ལ་མཆོད་པ་ན། དཀོན་མཆོག་གིས་ཀྱང་ལམ་སྟོན་ཡག་པོ་བྱེད་པ་དང༌། འཆི་བའི་རྗེས་སུ་ཕ་མ་ལ་མཆོད་དྲག་པར་འགྱུར་མཁན་དེ་མཐོ་རིས་ལྷ་མིའི་སྐྱེ་བ་ལེན་ཀྱི་ཡོད་པ་དེ་དཔལ་མགོན་འཕགས་པ་ཀླུ་སྒྲུབ་ཀྱི་གསུངས་པ་དེ་ལྟར་ང་ཚོས་འབད་བརྩོན་བྱེད་དགོས་པ་ནི་ཤིན་ཏུ་གལ་ཆེའོ། །ཕ་མ་དང་དགེ་རྒན་རྣམས་ལ་གུས་བསྐུར་བྱེད་དགོས་སོ། །བཀྲ་ཤིས་བདེ་ལེགས།། །།
ཞན་ཆ།
ལུས་འབྱིན་མཁན་(ལུས་སྦྱིན་མཁན) མ་ཟས་(མ་ཟད) བརྩེས་པའི་(བཙས་པའི) གནང་ཀྱི་ཡོད་(གནང་གི་ཡོད) བཟོ་ཀྱི་ཡོད་(བཟོ་ཡི་ཡོད) བཟའ་སྟང་(བཟའ་སྟངས) འཐུང་སྟང་(འཐུང་སྟངས) སྡོད་སྟང་(སྡོད་སྟངས) ཕ་མའི་(ཕ་མས) བཟའ་ཡད་མེད་པ་དང་(བཟའ་རྒྱུ་མེད་པ་དང) རྩིས་མཁན་(བརྩི་མཁན) དགེ་རྒན་གྱི་(དགེ་རྒན་གྱིས) སྣང་ཐུབ་(གནང་ཐུབ) ཀླུང་(རླུང) ཡིན་ནས་(ཡིན་ནའང) གང་ལ་ཞེས་ན་(གང་ལགས་ཤེ་ན) ཕ་མ་བསད་མཁན་(ཕ་མ་གསོད་མཁན) ཉེན་པ་དང་(ཉན་པ་དང) ཤ་དག་རེད་(ཤ་སྟག་རེད) ཁྱོད་ཀྱི་གསན་(ཁྱོད་ཀྱིས་གསན) བཤས་གཉེན་(བཤེས་གཉེན) ལམ་བསྟོན་ཡིན་(ལམ་སྟོན་ཡིན) བསམ་གྱི་མི་ཁྱབ་པ(བསམ་གྱིས་མི་ཁྱབ་པ) བཟོ་ཟོད་ཀྱི་ཡོད་(བཟོ་དགོས་ཀྱི་ཡོད་) བཟའ་ཡད་(བཟའ་རྒྱུ) ཡིན་ནས་(ཡིན་ནའང) གོན་ཡད་(གོན་རྒྱུ) ཀྲད་པ་ཡིན་(སྤྲད་པ་ཡིན) ཡིན་ནས་(ཡིན་ནའང) ཡག་ཤོད་(ཡག་ཤོས) ཀྲད་(སྤྲད) ཚང་མང་(ཚང་མར) ཐབ་གང་(ཐབས་གང) དྲང་མེད་(གྲངས་མེད) ཆུ་ཀླུག་པ་(ཆུ་བླུགས་པ) ནང་གྱི་(ནང་གི) ཚངས་བཅད་(ཚངས་བཅས) མཐོ་རིགས་(མཐོ་རིས) དཀོན་མཆོག་གྱི་ཀྱང་(དཀོན་མཆོག་གིས་ཀྱང)
མེ་ལྕེའི་ཕུགས་བསམ།
འཇམ་དབྱངས་འཕྲིན་ལས། དོན་འགྲུབ་གླིང༌། (ཨང་གསུམ་པ)
༄༅། །མཁའ་དབྱིངས་རྟ་བདུན་དབང་པོས་ཀྱང་དམར་སྒོར་སྒོར་གྱི་ཟིལ་ཤུགས་དེ་ལ་འགྲན་རྩོད་ནམ་ཡང་མ་ཐུབ་པར་ལོ་རྒྱུས་ཐོག་བྱུང་མ་མྱོང་བའི་ཕམ་ཁའི་རྐང་རྗེས་ཤིག་འཇོག་དགོས་བྱུང་བ་དེ་ནི་རྒྱལ་གཅེས་ལྷག་བསམ་གྱིས་ཕྱུག་ཅིང་སྙིང་སྟོབས་ཞུམ་པ་མེད་པའི་དཔའ་བོ་སྟེ། གངས་སེང་རིགས་རྒྱུད་ལས་ཐོན་པའི་ཕོ་རྒོད་ཐུབ་བསྟན་དངོས་གྲུབ་ཀྱིས་རང་ཉིད་ཀྱི་ཤ་ཁྲག་ལས་གྲུབ་ཅིང་ཚོར་ཤེས་ཡོད་པའི་སྐུ་ལུས་གསོན་པོ་དེ་མཆོད་སྡོང་གི་ཚུལ་དུ་གཞིས་བྱེས་བོད་མི་རྩམ་གཟན་པ་དག་ལ་རང་བཙན་རྩོད་ལེན་གྱི་ཆེད། སེམས་ཤུགས་ཀྱི་ངར་སྒྲ་དུས་གཏན་དུ་མི་འཇིགས་པའི་ཕྱིར་མེ་སྒྲོན་ཏེ་ཚག་སྒྲ་དང་བཅས་སྦར་བའི་ཉི་མོ་དེ་ཡིན།
མེ་རླབས་དགུང་དུ་འཕྱུར་བའི་ཁྲོད་ཨ་ཚ་དང་ཨ་རུའི་སྐད་ངན་ནི་ལྟ་ཅི། དེ་ལས་ལྡོག་སྟེ་ལག་གཉིས་སྙིང་གར་སྦྱར་ཏེ་ྋགོང་ས་ྋསྐྱབས་མགོན་མཆོག་སྐུ་ཚེ་བསྐལ་བརྒྱར་བརྟན་པར་ཤོག བོད་རང་བཙན་གཙང་མ་ཡིན། ཞེས་བདེན་ཚིག་མཐའ་གཅིག་ཏུ་བསྒྲགས་པའི་དཔའ་བོ་ཁོང་ནི་གཞིས་བྱེས་བོད་མི་ཡོངས་རྫོགས་ཀྱི་དམར་པོ་རྒྱ་དམར་ལ་ངོ་རྒོལ་མཐའ་གཅིག་ཏུ་ཡོད་པའི་དམ་བཅའ་དང་སེམས་ཤུགས་ཀྱི་ཕུང་པོ་གཅིག་ཏུ་བསྡུས་པ་ལས་གྲུབ་པ་ཞིག་ཡིན་པ་ལས་སྟེས་དབང་གིས་ཡིན་ག་ལ་སྲིད།
དེས་མ་ཚད་རང་དོན་འགྲུབ་ན་ཆ་ལུགས་ངན་ཡང་ངན་ཞེས་པ་དང་སྤྱི་རྟ་སྒེར་བཞོན་ཞེས་པའི་ཁ་དཔེ་བཞིན་ཁ་མཁས་ཚིག་སྙན་གྱིས་རང་དོན་ཁོ་ནར་བརྩོན་ཏེ་མི་རིགས་ཀྱི་ལ་རྒྱ་དང༌། རིག་གཞུང༌། ལས་འགན་འཐབ་རྩོད་སོགས་གཏིང་བརྗེད་དང་རྒྱབ་བསྐྱུར་བྱེད་མཁན་གྱི་བོད་རིགས་རྒྱུ་ནོར་གྱི་རྨོངས་པས་ཡོངས་སུ་འཐོམས་པ་དག་ལ་ཁོང་གི་སྐུ་ལུས་ཀྱི་མེ་ལྕེ་དྲག་པོ་དེས་སྒྲོན་མེའི་ཚུལ་དུ་བྱས་ཏེ་སླར་ཡང་བོད་མི་རྣམས་ལ་སེམས་ཤུགས་རི་རྒྱལ་ལྷུན་པོ་དང་རྡོ་རྗེའི་བྲག་ལྟ་བུ་ཞིག་སྦྱིན་ནས་དཀར་གསལ་འོད་སྣང་གི་ལམ་བུའི་ཐོག་དྲངས་ཡོད་པ་ནི་ཁོང་གི་གཟི་བརྗིད་རེད་ལ་རྩམ་གཟན་པ་ཡོངས་ཀྱི་སྤོབས་པ་ཡང་རེད།
དེ་ཡང་སྤྱི་ལོ་ ༡༩༩༨ ལོར་བོད་ཀྱི་གཞོན་ནུ་ལྷན་ཚོགས་ཀྱི་གོ་སྒྲིག་འོག་གྲོས་ཆོད་དོན་ཚན་གསུམ་གཙོ་བོ་བཟུང་སྟེ་དེ་རྣམས་ལ་མཉམ་འབྲེལ་རྒྱལ་ཚོགས་ནས་གྲོས་མོལ་དང་ངོས་བཞེས་ཡོང་བའི་ཆེད་བོད་མི་དྲུག་གིས་ཟས་བཅད་ངོ་རྒོལ་ཉིན་བཞི་བཅུ་ལྷག་ཙམ་བྱས་ཀྱང་ཕན་འབྲས་ཅི་ཡང་མ་བྱུང་བའི་ཐོག་རྒྱ་གར་སྐོར་སྲུང་བས་རང་ལུས་དམར་པོ་དེ་བོད་མིའི་འཕྲལ་ཕུགས་ཀྱི་བདེ་སྐྱིད་ཀྱི་དོན་ཁོ་ནར་འབུལ་རྒྱུར་ཐེ་ཚོམ་གྱི་དྲྭ་རྒྱས་མ་བཅིངས་ཤིང་སེམས་ཤུགས་ཀྱི་རླབས་ཕྲེང་དགུང་དུ་འཕྱུར་བཞིན་པའི་ཟས་བཅད་ངོ་རྒོལ་བ་དག་བཙན་འཁྲིད་ཀྱིས་སྨན་ཁང་ལ་བསྐྱལ་བ་སོགས་ལས་འགུལ་ཤུགས་དྲག་ཆེ་བ་དེར་བར་ཆད་བཟོས་པ་དག་དཔའ་བོ་ཁོང་གིས་མིག་མཐོང་ལག་ཟིན་བྱུང་སྟབས། བློ་འགྱོད་དང་ཐུགས་ཕམ་བློ་ཡུལ་ལ་ཤོང་དཀའ་བ་བྱུང་བའི་ཐོག་རྒྱ་དམར་གྱི་མནར་གཅོད་འོག་གནས་བཞིན་པའི་གཞིས་ལུས་བོད་མི་ཡོངས་ཀྱི་སྡུག་བསྔལ་དང་བྱེས་འབྱོར་བོད་མིའི་ཚོགས་ལ་བསྐུལ་མ། དེས་མ་ཚད་འཛམ་གླིང་མཉམ་འབྲེལ་རྒྱལ་ཚོགས་དེ་རྒྱལ་ཁབ་སྟོབས་ཤུགས་ཆེ་བ་ཁ་ཤས་ཀྱི་དབང་བསྒྱུར་འོག་ཡོད་པ་ཙམ་ལས་བདེན་པར་རྒྱབ་སྐྱོར་དང་ངན་པ་ཚར་གཅོད་སོགས་སྤང་བླང་དང་འཛམ་གླིང་མི་དམངས་ལ་གཅིག་མཐུན་གྱི་ལྟ་བ་དང་དྲང་བདེན་གྱི་ལས་འགུལ་སྤེལ་མི་ཐུབ་པ་དེ་ལ་མཐའ་གཅིག་ཏུ་འགོག་རྒོལ་ཆེད་གཞན་གྱི་སྐུལ་སློང་སོགས་ཅི་ཡང་མེད་པར་རང་ལུས་ལ་རང་གིས་མེ་སྦར་ཏེ་ཆེས་མཐའ་མའི་སྐྱོ་གླུ་དེ་དམར་མདངས་ཀྱི་མེ་ལྕེའི་འོད་དུ་བརྟེན་ནས་འཛམ་གླིང་མི་དམངས་ཀྱི་སྙན་གྱི་བུ་གར་ཕུལ་ཡོད།
སྔོན་མ་རྒྱ་ནག་དམར་ཤོག་ཚོགས་པའི་འགོ་གཙོ་མའོ་ཙེ་ཏུང་གིས་དམར་པོའི་དཔུང་ཤོག་ལ་རེ་བ་ཡོངས་སུ་བཅོལ་བའི་རྒྱ་ནག་གི་བུ་མོ་ལོ་བཅུ་དྲུག་ཙམ་ལ་གསོན་པ་ཞིག་དམག་འཁྲུག་སྐབས་ཤི་བ་ཧ་གོ་རྗེས་བསྟོད་ཚིགས་རྐང་གཉིས་བརྩམས་པ་འདི་ལྟ་སྟེ། སྐྱེས་པ་རླབས་ཆེ་ཞིང༌། ཤི་བ་གཟི་བརྗིད་ཆེ། ཞེས་ལེགས་སྦྱར་གྱི་ཚུལ་དུ་གསུངས་པ་དེ་རྒྱུ་མཚན་དང་དུས་སོགས་གང་ལ་བལྟས་ནའང་ཚིག་རྐང་འདི་གཉིས་དཔའ་བོ་ཁོང་ལ་ཤིན་ཏུ་ནས་རན་པ་ཞིག་ཡིན།
དཔའ་བོ་ཁོང་གིས་མེ་ཚེ་འདིའི་ནང་རང་ཉིད་ཀྱི་བདེ་སྐྱིད་དང་རང་དོན་རྒྱབ་བསྐྱུར་ཐོག་ཆོས་ཞུགས་བྱས་ནས་མཐའ་མ་ཕྱི་མའི་ལམདུ་མ་གཤེགས་པའི་བར་དུ་བོད་བསྟན་སྲིད་དང༌། རང་བཙན་སླར་གསོ་ཁོ་ན་དམིགས་ཡུལ་གཙོ་བོར་བཟུང་ནས་སྐུ་ངལ་བསྐྱོན་པ་དེ་དག་དངོས་ཡོད་བོད་མི་སེམས་ཤུགས་ཅན་ཞིག་གི་ལོ་རྒྱུས་རེད།
དེང་གི་ཆར་གཞུང་ཞབས་ཚད་ལྡན་ཞིག་བྱེད་དགོས་ན་ཤེས་ཡོན་མི་དམན་པ་ཞིག་ངེས་པར་དུ་དགོས་ལ་བཙན་བྱོལ་གཞུང་གི་བཀའ་བློན་དང་སྤྱི་འཐུས་སོགས་བྱེད་དགོས་ན་འོས་ཤོག་ཚད་ལྡན་ཐོབ་དགོས་པ་སོགས་དངོས་ཤུགས་བརྒྱུད་གསུམ་གང་ནས་བལྟས་ཀྱང་དཀའ་ངལ་ཡོད་པ་ནི་བརྗོད་མེད་ཡིན། འོན་ཀྱང་དྲང་བདེན་གྱི་དཔའ་བོ་ཕུལ་བྱུང་ཞིག་བྱེད་པར་ཆ་རྐྱེན་དཀའ་ཚེགས་ཅན་ཅི་ཡང་མི་དགོས་ན་ཡང་དེ་ལྟར་དེང་གི་ཆར་དཔའ་བོ་དགུན་ཁའི་ཆར་དང་དབྱར་ཁའི་གངས་བཞིན་དཀོན་པ་ནི་ཅི།
དེ་ལྟར་ཁྱེད་ཀྱི་སྐུ་ལུས་བརྒྱ་ཆ་དགུ་བཅུ་ཙམ་འཚིག་ཟིན་ནའང་བློ་འགྱོད་དང་དངངས་སྐྲག་མི་བྱེད་པར་ད་དུང་བོད་མི་ཡོངས་ལ་འཆི་ཡང་ཁ་ཆེམས་ཀྱི་ཚུལ་དུ་བསྐུལ་མ་བྱས་ཡོད་པ་ནི་བོད་མི་རྩམ་གཟན་པ་ཡོད་དོ་ཅོག་གི་སེམས་དབུས་སུ་གནས་ཡོད་ལ་ཁྱེད་ཀྱི་ལྷག་བསམ་གངས་དཀར་ལྟ་བུ་གཙང་བདེའི་མཐུ་དང་བསོད་ནམས་ལ་བརྟེན་ནས་འཆི་ཁར་ཡང་ཐོབ་པར་དཀའ་བའི་བོད་རྒྱལ་བསྟན་ཡོངས་རྫོགས་ཀྱི་དབུ་ཁྲིད་ྋསྐྱབས་མགོན་ཐམས་ཅད་མཁྱེན་པ་རིན་པོ་ཆེའི་གསེར་ཞལ་མཇལ་བ་ཙམ་མ་ཟད་དམིགས་བསལ་བཀའ་སློབ་དང་བཅས་ཞུ་རྒྱུའི་གོ་སྐབས་བླ་ན་མེད་པ་བྱུང་བ་སོགས་ཁོང་ཕེབས་ཁར་ཡང་དེ་ལྟ་བུའི་བགོ་སྐལ་བཟང་པོ་བྱུང་བ་ནི། གཙོ་བོ་ཁོང་གི་ཚེ་གང་འདིར་མི་གཙང་བའི་དྲི་མས་མ་གོས་པར་བོད་རྒྱལ་ཁབ་ཆེན་པོར་ཞབས་ཞུ་མཐའ་གཅིག་ཏུ་ཞུས་པའི་འབྲས་བུ་རེད་ལ། ཡང་སྒོས་ཁ་བ་གངས་ཅན་པ་རྣམས་ཀྱིས་ཁོང་གི་མཛད་རྗེས་ཧྲིལ་པོ་དེར་གདུང་སེམས་མཉམ་བསྐྱེད་བྱས་པའི་དཔའ་བོ་ཁོ་ནའོ།། །།
ཞན་ཆ།
རྐང་བརྗེས་(རྐང་རྗེས) རྒྱན་གཅེས་(རྒྱལ་གཅེས) ལྷག་བསམ་གྱི་ཕྱུག(ལྷག་བསམ་གྱིས་ཕྱུག) ཕྱུག་ཞིང་(ཕྱུག་ཅིང) ངོ་རྒོལ་མཐའ་གཅིན་ཏུ་ཡོད་(ངོ་རྒོལ་མཐའ་གཅིག་ཏུ་ཡོད) བསྟེས་དབང་(སྟེས་དབང) སླང་ཡང་(སླར་ཡང) མིག་མཐོང་ལག་གཟིན་(མིག་མཐོང་ལག་ཟིན) རྒྱབ་བསྐྱོར་(རྒྱབ་སྐྱོར) ཆེད་མཐའ་མའི་(ཆེས་མཐའ་མའི) མོའུ་ཙེ་ཏུང་(མའོ་ཙེ་ཏུང) བརྗོད་མིན་ཡིན་(བརྗོད་མེད་ཡིན) དེང་གི་འཆར་(དེང་གི་ཆར) རྩམ་གཙན་པ་(རྩམ་གཟན་པ) ཡང་བསྒོས་(ཡང་སྒོས) འབྱིན་ནས(སྦྱིན་ནས) འཇམ་(འཛམ)གླིང༌།


གུང་ཐང་རིན་པོ་ཆེ༧རྗེ་འཇིགས་མེད་བསྟན་པའི་དབང་ཕྱུག་ཚང་གི་ཉིན་ཐོ་ལས།
༡༩༨༩ལོའི་སྤྱི་ཟླ༢པའི་ཚེས༣གྱི་ཉིན་རང་ཡར་བླ་བྲང་དུ་སོང་། ཕྱི་དྲོ་ལས་སྣེ་སོགས་མང་བོ་ཡོང་། ཚེས༤གསར་ནས་ཁོང་ཨ་ལགས་རྡོ་རྗེ་འཆང་གི་གདུང་མདུན་ནས་འཇིགས་བྱེད་ཀྱི་བདག་འཇུག་བླང་། མཆོད་མེ་སྟོང་ཕྲག་གསུམ་ཕུལ། ཕྱི་དྲོ་གྲྭ་ཚང་ཡོངས་རྫོགས་ལ་ཞལ་ཏ་བྱས། ཀུན་གཟིགས་མཆོག་གི་ཞལ་གསུང་དང་ཀུན་མཁྱེན་རིན་པོ་ཆེ་ངེད་གཉིས་ལྷ་སར་མཇལ་སྐོར་སོགས་གནས་ཚུལ་ཡོངས་སུ་རྫོགས་པ་ཞུས་ཐོག གདུང་མཆོད་བྱེད་ན། བཀའ་བཞིན་བསྒྲུབ་པའི་མཆོད་པ་ནི་མཆོད་པ་ཀུན་གྱི་མཆོག་ཡིན་པས། ཀུན་གཟིགས་མཆོག་གི་བཀའ་གསུང་རྣམས་བརྗོད་པར་རྒྱལ་གཅེས་ཆོས་གཅེས་བྱ་བ་དེ་ལས་མེད་ཚུལ་ལ་སོགས་རྒྱས་པར་ཞུས། ཕྱི་དྲོ་མཇལ་བ་བརྒྱ་ཕྲག་ཁ་ཤས་ལ་མཇལ་ཁ་བཏང་། ཞེས་ཉིད་ཀྱི་ཞལ་ནས་གསུངས་སོ། །
དང་པོ། སྤྱི་བཤད།དེ་རིང་ནངས་ཁ་དུས་དབང་གིས་པཎ་ཆེན་ཐམས་ཅད་མཁྱེན་པ་ང་ཚོར་མ་དབང་བས་སངས་རྒྱས་ཀྱི་བསྟན་པ་ལ་ཆག་སྒོ་ཆེན་པོ་བྱུང་སོང་། ཐམས་ཅད་ཀྱིས་ཐུགས་ལ་སྐྱོ་སྡུག་ཆེན་པོ་བྱེད་ཀྱི་ཡོད་པས། ཀུན་མཁྱེན་རིན་པོ་ཆེས་ང་ལ་གྲྭ་ཚང་རིན་པོ་ཆེ་གྲྭ་རྒན་གཞོན་ཐམས་ཅད་ལྷན་ཅིག་ཏུ་འཛོམས་ནས་ཁ་བརྡ་ཞིག་བྱོས་ཞེས་གསུངས་པས། ང་ཕྱིར་འོངས་ནས་གྲྭ་ཚང་ལ་སེམས་གསོ་ཟེར་ནའང་ཆོག གནས་ཚུལ་ཞུ་ཞེས་ནའང་ཆོག ཀུན་མཁྱེན་རིན་པོ་ཆེའི་གསུང་ལྟར་འདིར་ཡོང་བ་ཡིན། སྤྱིར་ན་དེ་རིང་ཁ་སང་སངས་རྒྱས་ཀྱི་བསྟན་པ་སྣུམ་ཟད་ཀྱི་མར་མེ་ལྟག་ཆད་ཀྱི་རྫིང་བུ་བཞིན་དུ་ཉག་ཕྲ་བའི་དུས་ཡིན་པ། དཀོན་མཆོག་བསྟན་པའི་སྒྲོན་མེས། དུས་ངན་སྙིགས་མའི་རྒུད་པ་ཞེས་གསུངས་པ་བཞིན་སྐྱེས་བུ་དམ་པ་ཞིག་ཡིན་ན་མཛད་པ་སངས་རྒྱས་ཀྱི་བསྟན་པ་ལ་ཕན་ཐོགས་པ་དང་སེམས་ཅན་གྱི་བདེ་སྐྱིད་ལ་ཕན་ཐོགས་པའི་བྱ་བ་མཛད་རྒྱུ་ལས་དང་སྐལ་བ་མེད་པ་འདྲ་བའམ། ཡང་ན་སངས་རྒྱས་ཀྱི་བསྟན་པ་ལ་ཐུགས་ཁུར་ཆེ་བཞེས་དང་སེམས་ཅན་གྱི་འགྲོ་དོན་དཔག་མེད་མཛད་བཞིན་པ་རྣམས་སྐུ་ཚེ་ཡུན་རིང་དུ་མི་ཐུབ་པ་ལྟ་བུ་དེ་དག་ནི་དུས་ངན་སྙིགས་མའི་རང་རྟགས་ཡིན་པ་ལས་བསྟན་འཛིན་གྱི་སྐྱེས་བུ་དེ་དག་དང་། ལྷག་པར་དུ་པཎ་ཆེན་སྣང་བ་མཐའ་ཡས་ལྟ་བུ་ལ་མཚོན་ན་སྔོན་བསྐལ་བ་དཔག་ཏུ་མེད་པའི་སྔ་རོལ་ནས་མངོན་པར་རྫོགས་པར་སངས་རྒྱས་ཟིན་པས་རྡོ་རྗེའི་སྐུ་ལ་སྐྱེ་འཆི་མི་མངའ་མོད། འོན་ཀྱང་། ཐུན་མོང་སྣང་ཚོད་ལ་སེམས་ཅན་གྱི་ལས་ཟད་པས་མཛད་པ་དེ་ལྟ་བུ་མི་སྟོན་ཐབས་མེད་རེ་བྱུང་སོང་།
༡ པཎ་ཆེན་སྣང་བ་མཐའ་ཡས་མཆོག་གི་མཛད་པའི་མཐའ་མ་དང་ཞལ་ཆེམས་ཀྱི་སྐོར། ད་ཐེངས་པཎ་ཆེན་རིན་པོ་ཆེ་སྐུ་འཕྲེང་ལྔའི་སྐུ་གདུང་ལྷན་ཅིག་ཏུ་སྐུ་གདུང་ཆེན་པོ་བཀྲ་ཤིས་རྣམ་རྒྱལ་ཞེས་པ་མཐོང་བ་ཙམ་གྱིས་སེམས་ཅན་གྱི་རྒྱུད་ལ་ཐར་པའི་ས་བོན་སྐྲུན་ནུས་པ་ངོ་མཚར་རྨད་དུ་བྱུང་བ་དེ་ཡང་དག་པར་གསར་དུ་བཞེངས་པ་ལེགས་འགྲུབ་བྱུང་ཞིང་རབ་ཏུ་གནས་པའི་ཆོ་ག་ལ་རབ་གནས་དགེ་ལེགས་ཆར་འབེབས་དང་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དཀྱིལ་འཁོར་བདག་འཇུག་བཞེས་ཤིང་མཇུག་ཏུ་སྦྱིན་སྲེག་བཅས་མཛད། དེ་ལྟར་བཅོ་ལྔའི་ཉིན་མཆོད་ཁང་བཀྲ་ཤིས་རྣམ་རྒྱལ་ལ་རབ་གནས་གྲུབ་ནས་དགའ་སྟོན་གནང་ཞིང་། དེར་བོད་ཁ་བ་ཅན་གྱི་བླ་མ་དང་མི་དཔོན་དྲག་ཆེ་བ། ཞིང་ཆེན་རིམ་པ་ཡན་གྱི་རྒྱལ་ཁབ་ཀྱི་ལས་བྱེད་སུམ་ཅུ་ལྷག་བཅས་ཁྱོན་འགྲུལ་བ་སྟོང་ཕྲག་ལྷག་ལྷན་དུ་འཛོམས་ཤིང་དེ་ཚང་མ་ལ་ཆོས་སྲིད་ཀྱི་ཞལ་བརྡ་རབས་དང་རིམ་པར་གནང་བ་ཐམས་ཅད་དེ་རིང་ཕྱིར་འདང་ཞིག་རྒྱབ་ན་མཐའ་མའི་ཞལ་ཆེམས་རེད། དེར་ཆོས་ལུགས་པ་ལ་ཆོས་ལུགས་ཀྱི་བྱ་བའི་ཚོགས་འདུ་འཚོགས་ནས་ཞལ་བརྡ་གནང་བ་དང་ཆབ་སྲིད་པ་ལ་ཆབ་སྲིད་ཀྱི་བྱ་བའི་ཚོགས་འདུ་འཚོགས་ནས་ཞལ་བརྡ་གནང་། ཚེས་བཅུ་དྲུག་ཉིན་ཆབ་སྲིད་ཀྱི་ཚོགས་འདུ་འཚོགས་ཤིང་ཆབ་སྲིད་ཀྱི་བྱ་བའི་བཀའ་མང་པོ་གནང་བ་རེད། བདག་ཚོགས་ཐོག་དེར་ཕེབས་མ་ཐུབ་པས་ཅི་གསུང་གསལ་པོ་མ་གོ ཡིན་ཡང་གཙོ་བོ་བོད་འདི་ཁ་འཆམ་གྲོས་འགྲིག་བྱུང་ནས་ཇག་རྐུས་ཁྲམ་གསུམ་དང་འཁོན་འཛིང་མོ་མི་བྱེད་པར་རྒྱལ་ཁབ་ཀྱི་ཁ་ལེན་ཚིག་བརྩི་བྱས་ནས་དཀར་བོ་དགེ་བའི་ཕྱོགས་སུ་ཁ་འཁོར། ནག་པོ་སྡིག་པའི་ཕྱོགས་སུ་རྒྱབ་གཏོད། སྡིག་པ་ཅི་ཡང་མི་བྱ་ཞིང་། །དགེ་བ་ཕུན་སུམ་ཚོགས་པ་སྤྱད། །རང་གི་རྒྱུད་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །གསུངས་པ་བཞིན་རང་རང་ཚོ་སངས་རྒྱས་ཀྱི་བསྟན་པ་ལ་དད་པ་ཡོད་ཕྱིན་སྡིག་པ་མ་བྱེད་དགེ་བ་སྒྲུབས་ཤིག་ཅེས་པ་དེ་ཡིན། དེའི་ཕྱིར་ཉིན་ཆོས་ལུགས་ཀྱི་བྱ་བའི་ཚོགས་འདུ་ཚོགས་ཤིང་། ས་དགེ་རྙིང་གསུམ། ཇོ་བོན་རྫོགས་གསུམ། གྲུབ་མཐའ་རིས་མེད་ཀྱི་བླ་མ་རྣམས་དང་མདོ་དབུས་གཙང་གསུམ་ཆུ་བཞི་སྒང་དྲུག་གི་བོད་མི་ཡོད་ཚད་ལ་སངས་རྒྱས་ཀྱི་བསྟན་པ་འདིའི་དོན་དུ་ཞལ་བརྡ་གཙོ་བོ་སྣ་ཁ་གསུམ་གསུངས་ཡོད། དང་པོ་ནི། དགོན་པ་ཞིག་ལ་བླ་མ་མེད་ན་དགོན་པ་དེ་ལ་མགོ་མེད་པ་ལྟ་བུ་ཡིན་པས། ཁོང་གིས་ཀྲུང་དབྱང་ལ་སྙན་ཞུ་དང་གྲོས་མོལ་བསྡུར་གསུམ་བྱས་ནས་ཀྲུང་དབྱང་གིས་ཆོག་མཆན་བཀོད་དེ་དེང་ཕྱིན་ཆད་བླ་མ་ཚོའི་སྤྲུལ་སྐུ་ཐུགས་བརྟག་བཅད་ནས་གདན་སར་བཀོད་ཆོག་པ་ཐག་གཅོད་བྱུང་ཞིང་། སྤྲུལ་སྐུ་ཇི་ལྟར་ཐུགས་བརྟག་གཅོད་རྒྱུ་ཁོང་གི་ཐུགས་འདོད་བཞིན་བྱས་ཆོག་པ་དང་། ཁོང་གིས་ཐག་བཅད་པ་ལ་ཀྲུང་དབྱང་ནས་ཀྱང་བླ་མ་དེ་ལ་ཐོབ་གོ་ས་ཅི་ཡོད་ཁས་ལེན་རྒྱུ་བྱས་ཡོད། དེ་ནི་ཁོང་དགོངས་པ་ཆོས་དབྱིངས་སུ་རྫོགས་ཁར་ངེད་ཅག་ལ་བཞག་པའི་མཐའ་མའི་བཀའ་དྲིན་རེད། གཉིས་པ་ནི། གཙོ་བོ་བོད་ལ་དར་བའི་སངས་རྒྱས་ཆོས་ལུགས་ཀྱི་གྲུབ་མཐའ་རིས་མེད་ཀྱི་དབང་ཆ་དང་། ཕྱིས་སུ་ཆོས་ལུགས་ཇི་ལྟར་དར་དགོས། གྲྭ་བའི་ཕེབས་ཚུལ་བཞུགས་སྟངས་བཅས་ཆ་ཐམས་ཅད་ཀྱི་དབང་ཆ་ཀྲུང་དབྱང་གིས་པཎ་ཆེན་རིན་པོ་ཆེ་ཁོང་ལ་ཕུལ་བ་ཡིན། ཞེས་བོད་བརྒྱུད་ནང་བསྟན་གྱི་འགོ་འདྲེན་ཚོགས་ཆུང་ཞིག་བཙུགས་ཏེ་ཁོང་དེའི་དབུ་འདྲེན་དུ་བཞུགས་རྒྱུ་བཅས་ཐག་བཅད་ཡོད། གསུམ་པ་ནི། ཁོང་གིས་གཙོ་བོ་གསུང་རྒྱུ་ནི་སྔར་ལྟར་བླ་མ་གྲྭ་བ་ཞིག་ཡིན་ན་སངས་རྒྱས་ཀྱི་བསྟན་པ་འདི་ཐུགས་ལ་དགོངས་དགོས། དེང་སང་དུས་སྙིགས་མ་དང་བསྟན་པ་ཉམ་ཐག་ཏུ་གྱུར་ཡོད་སྟབས། ཁྱེད་དགེ་བའི་བཤེས་གཉེན་ཚོས་གཙོ་བོ་བསླབ་པ་སློབ་གཉེར་དང་འཛིན་སྐྱོར་སྦྱོངས། དཔེ་ཁྲིད། དཔེ་གཟིགས་བཅས་བཤད་སྒྲུབ་ཀྱི་སྒོ་ནས་སངས་རྒྱས་ཀྱི་བསྟན་པ་འདི་བརྒྱུད་འཛིན་དར་སྤེལ་དང་། བླ་མ་རྣམ་པ་ཚོའི་སྤྲུལ་སྐུ་ཚོ་ཡིན་ནའང་དེ་རིང་ནང་ཁ་ཆབ་སྲིད་ཀྱི་དབང་ཆ་དང་གོ་ས་ཞིག་ཐོབ་པ་དེ་ནི་ཁྱེད་བླ་མ་ཞིག་རེད་ཅེས་ཐོབ་པ་མ་གཏོགས་ཁྱོད་རང་ཉིད་བུ་བཟང་རྟ་མགྱོགས་ཏེ་གསར་བརྗེ་ལ་དཔའ་བས་དབང་གོ་ས་དེ་ཐོབ་པ་མ་རེད། དེ་རང་རང་གིས་ངོས་ཟིན་པ་བྱས་ནས་བླ་མ་དང་སྐྱེས་བུ་དམ་པ་གོང་མ་ཚོའི་སྐུ་ཞབས་སུ་ཐི་གུ་མ་འདྲེན་ཞེས་སྤྲུལ་སྐུ་རྣམས་ལ་ཅུང་བཀའ་བཙན་པོ་ཞིག་གནང་བྱུང་། ཕྱིན་ཆད་གཙོ་བོ་ཆོས་ལུགས་པ་ཡིན་ན་རང་གིས་རང་ལ་བརྩི་མཐོང་དང་རྒྱལ་གཅེས་ཆོས་གཅེས་ཞེས་རང་གི་ཆོས་ལུགས་འདི་ལ་རང་གིས་གཅེས་སྐྱོང་བྱེད་ན་འགྲིག་ལམ་ཀུན་སྤྱོད་བརྩི་བསྲུང་བྱེད་པ་གཞིར་བཞག་གི་སྟེང་ནས་མདོ་སྔགས་འཆད་ཉན་གྱི་བྱ་བ་གང་ལ་འབད་དགོས། དེང་སང་གི་དུས་སུ་རྒྱུ་ནོམ་པ་མང་ཞིང་ཐམས་ཅད་ཀྱིས་ཚེགས་བརྩོན་འགྲུས་མི་ཐེགས་ཤིང་སྐྱིད་འདོད་བདེ་འདོད་ཁོ་ན་བྱེད་པ་དེ་ཆོས་སྒྲུབ་པའི་བྱ་བ་མ་རེད། ཁྱིམ་ནས་ཁྱིམ་མེད་པར་རབ་ཏུ་བྱུང་བའི་དགོས་པ་ཅི་རེད་ཟེར་ན། གཙོ་བོ་ཚེ་ཕྱི་མ་ཕན་ཆད་ཀྱི་དོན་ཞིག་སྒྲུབ་ཤིང་སངས་རྒྱས་ཀྱི་བསྟན་པ་འཛིན་སྐྱོང་དང་། སེམས་ཅན་གྱི་དཀོར་ཆུ་དཀོར་ཟས་ཤིག་ཟོས་ཚད་ཀྱི་ཤི་གསོན་ཐམས་ཅད་ཐུགས་ལ་འཛིན་དགོས། གཙོ་བོ་རང་རང་གི་རང་རྒྱུད་ཀྱི་བསླབ་ཁྲིམས་རྣམ་པར་དག་པ་བསྲུང་བའི་སྒོ་ནས་སངས་རྒྱས་ཀྱི་བསྟན་པའི་ཞབས་འདྲེན་མི་བྱེད་པར་དེ་འཛིན་སྐྱོང་བྱེད་རྒྱུ་གལ་ཆེ། སྤྱིར་ཆོས་ལུགས་པ་ཞིག་ཡིན་ཕྱིན་རང་སྟེང་གི་འགྲིག་ལམ་ཀུན་སྤྱོད་ལ་བརྩི་བསྲུང་གཙོས་སངས་རྒྱས་ཀྱི་བསྟན་པ་ལ་གཅེས་སྤྲས་དང་བླ་མ་ལས་སྣ་སུ་ཡིན་རུང་འགྲིག་ཁྲིམས་བསྲུང་དགོས་ཞེས་གལ་བོ་ཆེ་ལ་ནན་ཏན་གྱི་ཚུལ་དུ་མང་པོ་གསུངས་སོང་། དེའི་སྟེང་ནས་ས་དགེ་རྙིང་གསུམ་སོགས་ཕྱོགས་ཡས་མས་ཀྱི་བླ་མ་མང་བོས་བསམ་འཆར་ཡང་འགའ་རེ་ཡར་ཞུ་ཕུལ་སོང་། ང་ལ་ཁོང་རིན་པོ་ཆེས་ཐོག་མར་ཁྱེད་ཀྱིས་སྐད་ཆ་ཞིག་ཤོད་གསུངས་པར། ངས་ཁོང་ལ་འདི་ལྟར་ཞུ་བ་ཕུལ་བ་ཡིན། ང་ལ་ད་ཤོད་ཟེར་ན་སེམས་ལ་མང་པོ་འཆར་རྒྱུ་ཡང་མི་འདུག ཕྱིན་ཆད་བསམ་འཆར་རེ་བཤད་དགོས་ན་ང་ལ་ཕྱིས་སུ་ཚོགས་འདུ་སོགས་སུ་གོ་སྐབས་རེ་ཡོད་པས། དེ་རིང་གཞན་གྱི་དུས་ཚོད་གཏོང་ཟད་དུ་མི་གཏོང་། ངས་སྐྱབས་འཇུག་ཞིག་ཞུ་བ་ཡིན། སྐྱབས་འཇུག་གི་གཙོ་བོ་ནི། དེ་རིང་ནངས་ཁ་སངས་རྒྱས་ཀྱི་བསྟན་པ་ཉག་ཕྲ་བའི་སྐབས་འདིར། སངས་རྒྱས་ཀྱི་བསྟན་པ་སུ་ལ་རག་ལས་ཞེ་ན་ཁྱེད་ལ་རག་ལས་ཡོད། ཁྱེད་ནི་བོད་ཁ་བ་ཅན་གྱི་མགོན་སྐྱབས་དང་དཔུང་གཉེན་ལ་སྐུ་ཚེ་ཞབས་པད་བརྟན་རྒྱུ་ནི་གཙོ་བོ་དང་། གཉིས་ན། སྐྱབས་མགོན་རྒྱལ་བ་རིན་པོ་ཆེ་ཡིན་ན་ངེད་ཅག་བོད་ཁ་བ་ཅན་ལ་ནམ་མཁའི་ཉི་ཟླ་གཉིས་ཞེས་དཔེ་ཉི་ཟླ་ལ་འཇོག་ས་ནི་རྒྱལ་བ་ཡབ་སྲས་ཁྱེད་གཉིས་རེད། དེས་ན་རྒྱལ་དབང་རིན་པོ་ཆེ་རྒྱལ་ཁབ་གཞན་ན་བཞུགས་ཡོད་པ་ཁོང་མྱུར་བ་མྱུར་དུ་ཕྱིར་བྱོན་ཐུབ་ནས་ཁྱེད་རྣམ་པ་གཉིས་ཡབ་སྲས་ཉི་ཟླ་ཟུང་འབྲེལ་གྱི་ངང་སངས་རྒྱས་ཀྱི་བསྟན་པ་འདི་ཇི་ལྟར་སྤེལ་བ་དང་བོད་ཁ་བ་ཅན་གྱི་བདེ་སྐྱིད་ཇི་ལྟར་སྐྲུན་པ་ཁྱེད་རྣམ་པ་གཉིས་ཐུགས་དགོངས་ཆུ་དང་འོ་མ་བཞིན་འདྲེས་པའི་སྒོ་ནས་བྱ་བ་བྱེད་པའི་སྐྱབས་འཇུག ཅེས་ངས་སྐྱབས་འཇུག་དེ་གཉིས་མ་གཏོགས་གཞན་བསམ་འཆར་འདྲ་ཅི་ཡང་མ་བཤད། དེ་ལ་ཁོང་གིས་ཐུགས་དགྱེས་དགྱེས་གནང་སོང་། ད་ཐེངས་ཀྱི་གནས་ཚུལ་དེ་འདྲ་རེད།
༢ པཎ་ཆེན་རིན་པོ་ཆེ་མཆོག་གློ་བུར་དུ་སྐུ་གཤེགས་པའི་རྒྱུ་རྐྱེན། དེ་ལྟར་ཀུན་མཁྱེན་རིན་པོ་ཆེ་ངེད་དཔོན་གཡོག་གཉིས་ཀྱིས་བཅུ་བདུན་ཉིན་གྲྭ་ཚང་ལ་མང་ཇ་དང་མཆོད་མཇལ་བྱས། བཅོ་བརྒྱད་ཀྱི་སྔ་དྲོ་ཡང་ཅིག་ཁོང་གི་སྐུ་མདུན་དུ་སོང་བ་ན། ཁོང་ལ་ཆོས་ཀྱི་བྱ་བ། འཇིག་རྟེན་གྱི་བྱ་བ། བོད་གངས་ཅན་གྱི་བྱ་བ། ལྷག་པར་ལྷ་སའི་དོན་རྐྱེན་སོགས་བྱ་བ་ཧ་ཅང་རྒྱ་ཆེ་བས། ཉིན་མོའི་ངལ་གསོ། མུན་ནག་གི་གཉིད་མེད་པར་སྐུ་ཚེགས་ཤིན་ཏུ་ཆེ་བར་འདུག དེས་ན་སང་ཉིན་ཚོ་ལ་ཁྱེད་ཀྱིས་སྐུ་ངལ་ཞིག་གསོ་དགོས། ཀུན་མཁྱེན་རིན་པོ་ཆེ་ངེད་དཔོན་གཡོག་གཉིས་སང་ཉིན་མཇལ་དུ་མི་ཡོང་། དེ་རིང་ནས་དགོངས་པ་ཞུས་པ་ཡིན་ཞེས་མཇལ་ཕྱག་དང་སྐྱབས་འཇུག་ཕུལ་བ་ན། ཁོང་གིས་ང་ལ་ཐུགས་དགྱེས་དགྱེས་གནང་བྱུང་བ་ལས་གསུང་ཅི་ཡང་མ་བྱུང་། སྐབས་དེར་ཁོང་གི་སྐུ་ཁམས་ཧ་ཅང་བདེ་མོ་བྱས་འདུག དེས་ན་ངེད་དཔོན་གཡོག་རྣམས་སེམས་བདེ་མོ་བྱས་ནས་ཕྱིར་འོངས་པ་ཡིན། སྣང་ཚོད་ལྟར་ན་ཁོང་གློ་བུར་དུ་སྐུ་གཤེགས་པའི་རྐྱེན་གཙོ་བོ་སེམས་ཅན་གྱི་བསོད་ནམས་ཟད་པ་དང་། བྱ་བ་ལམ་དུ་མི་འགྲོ་སྐབས་ཆག་སྒོ་དང་འགལ་རྐྱེན་རྒྱུན་མི་འཆད་དུ་བྱུང་རྒྱུ་ཞིག་རེད། སྐབས་དེར་ཁོང་གི་ཡབ་བཞེས་ཨ་རྒྱ་ཚང་གློ་བུར་དུ་སྐུ་བསྙུང་ནས་ཐད་འཕུར་གནམ་གྲུ་ཞིག་གི་ནང་དུ་ལྷ་སའི་སྨན་ཁང་དུ་ཁྱེར་སོང་། དེ་ཡང་ཁོང་རང་གི་ཡབ་ཡིན་པས་རྟགས་དང་རྟེན་འབྲེལ་གྱི་མཛད་སྒོ་འདིའི་མཇུག་རྫོགས་པ་དང་མཉམ་དུ་འདི་འདྲའི་སྙུང་གཞི་ངན་པ་བྱུང་བ་ལ་ཅུང་ཐུགས་མི་བདེ་བའི་ཚུལ་གནང་གི་འདུག དེའི་སྟེང་དུ་ངེད་དཔོན་གཡོག་རྣམས་ཕྱིར་ཕེབས་ཉིན་སྐུ་འབུམ་གྱི་ཨ་ལགས་ཆེ་ཤོས་ཚང་གི་རླངས་འཁོར་དཀྱུས་ཆེ་བས་དཀྱོག་མཚམས་ཞིག་ནས་ཁ་ལོ་འཁོར་སོང་། ཨ་ལགས་ཁོང་ལ་ཆག་སྐྱོན་ཆེན་པོ་མ་བྱུང་མོད། འོན་ཀྱང་། པཎ་ཆེན་རིན་པོ་ཆེ་ཁོང་གི་ཡོངས་འཛིན་རྒྱ་ཡག་ཚང་གི་ཚ་བུ་ཞིག་ཆེ་ཤོས་ཚང་གི་ཞབས་ཕྱི་བ་ཡིན་པ་དེའི་རྐང་ལག་རེ་བཅག་ཡོད་པ་དེ་ཁོང་ལ་ཞུས་པ་ན། བཀྲ་ཤིས་ལྷུན་པོའི་དོ་དམ་ཁང་གི་ཀྲུའུ་རིན་གཞོན་པ་བླ་མ་འཇི་ཚེ་དབང་ཟེར་བ་ཞིག་ཡོད་པ་དེ་མཚམས་འདྲིར་མངགས་པ་ན། ཆེ་ཤོས་ཚང་དཔོན་གཡོག་རྣམས་མྱུར་ཏུ་རླངས་འཁོར་གཞན་པ་ཞིག་ཏུ་བསྡད་ནས་ཕེབས་སོང་བས་རྗེས་མ་ཟིན། ཁོང་རྣམས་ཁ་ཕྱིར་འཁོར་ནས་ཡོང་སྐབས་རླངས་འཁོར་ཅུང་དཀྱུས་ཆེ་བ་དང་སྔུན་ནས་རླངས་འཁོར་ཆེ་བ་ཞིག་གློ་བུར་དུ་བསྡད་པས། དེ་དང་གདོང་ཐུག་ནས་ཁ་ལོ་བ་དང་གྲྭ་བ་བླ་མ་བཅས་གསུམ་པོ་གནས་དེར་གཤེགས་སོང་། དེ་ལ་ཐུགས་འཚེར་ཆེན་པོ་གནང་བ་ལ་རྐྱེན་བྱས་ནས། རྒྱ་ཡིན་ན་ཞེན་ཅེའུ་ཀུན་ཟེའུ་ཟེར་བ་སྙིང་གི་ཁྲག་རྩ་གློ་བུར་དུ་མི་བགྱི་བའི་ཚུལ་ལྟ་བུ་མཛད་ནས་གསུང་མི་འབྱོན་པར་ཉིན་གཉིས་ལ་བཞུགས་པ་རེད། ཡིན་ནའང་ཀྲུང་དབྱང་ནས་གནས་ཚུལ་དེ་མྱུར་ཏུ་སྒྲོག་མི་ཉན། ལྷ་ས་ན་སྐབས་དེར་རྙོག་དྲ་ཅུང་ཆེ་བས་གསང་བ་བྱེད་དགོས་ཞེས་ངེད་ཚོ་ཐམས་ཅད་ལ་ཚོར་དུ་མ་བཅུག ངེད་དཔོན་གཡོག་གཉིས་སྤྱི་རྩིས་ཀྱི་ཉི་ཤུ་དགུའི་ཉིན་ལྷ་སའི་གནམ་གྲུ་ཐང་དུ་ཐོན་དུས་རྒྱལ་ཁབ་ཀྱི་འགོ་འདྲེན་འགའ་རེའི་ང་ལ་གསང་བའི་ཚིག་གིས་ཁོང་གི་སྐུ་གཟུགས་བདེ་མོ་ཞིག་བྱས་མེད་པས། ཀྲུང་དབྱང་ནས་སྨན་པ་སུམ་ཅུ་ལྷག་གནམ་གྲུའི་ནང་ནས་ཁྲིད་བྱུང་ཡོད། འོན་ཀྱང་། ཁོང་གི་སྐུ་གཟུགས་བཟང་སྟབས་གཞན་དང་མི་འདྲ། སྐྱོན་ཆེན་པོ་མི་འབྱུང་། ཁྱེད་ཀྱིས་སེམས་བདེ་བ་བྱོས་དང་ཆོག་རྒྱུ་རེད་ཅེས་བཤད་བྱུང་། གང་ལྟར་ལས་དབང་གིས་ངེད་རྣམས་ཕྱིར་ཁྲིན་ཏུ(成 都)རུ་འབྱོར་དུས་པཎ་ཆེན་ཐམས་ཅད་མཁྱེན་པ་ཐུན་མོང་སྣང་ཚོད་ལ་སྐུ་མྱ་ངན་ལས་འདས་པའི་ཚུལ་མཛད་འདུག སྤྱིར་སངས་རྒྱས་ཀྱི་བསྟན་པ་དང་བོད་ཁ་བ་ཅན་གྱི་འགྲོ་དོན་ལ་ཀྲུང་དབྱང་ན་རེ་ས་སྐྱབས་ས་སེམས་གཏོད་ཆོག་ཆོག་གཅིག་བུ་ཁོང་ནི་སེམས་ཅན་གྱི་ལས་དང་བསོད་ནམས་ཀྱི་སྟབས་ཀྱིས་ངེད་ཅག་ལ་མ་དབང་བ་རེད།
༣ པཎ་ཆེན་རིན་པོ་ཆེ་མཆོག་གི་བཀའ་དྲིན་བསམ་ཞིང་ཐུགས་སྐྱོ་གདུང་དྲག་པོས་མནར་ཚུལ། རང་རེའི་དགོན་པ་འདི་ལ་མཚོན་ན་ཚོགས་ཆེན་འདུ་ཁང་བཞེངས་བྱེད་ཀྱི་གསེར་ཁོང་གིས་ང་ཁ་སྔོན་ཡར་ཐོན་དུས་ནས་བཟུང་བཤད་ནས་སྟེར་རྒྱུ་ཐག་བཅད་ཡོད། སྤྱིར་ངེད་ཚོས་གསེར་སྤྱི་རྒྱ་བདུན་ཅུ་རྒྱ་མ་བརྒྱ་དང་བཞི་ཅུ་ཡར་གོང་རིམ་ལ་སློང་ཡོད་པ་ལས་གསེར་སྤྱི་རྒྱ་སུམ་ཅུ་མ་གཏོགས་མི་སྟེར་ཞེས་ཐབས་མེད་པ་ལ། པཎ་ཆེན་རིན་པོ་ཆེ་ཁོང་གིས་བར་བརྒྱབ་ནས་སྤྱི་རྒྱ་ལྔ་བཅུ་རྒྱ་མ་བརྒྱ་ངེས་པར་དུ་སྟེར་དགོས་ཞེས་ཐག་བཅད་པ་དང་། འཕྲོ་ནས་མ་འདང་ན་ཡང་སྐྱར་སློང་ཞེས་ཐུགས་ཁུར་ཆེ་བཞེས་ཀྱིས་ཕར་མ་ཞུས་པར་ཚུར་གསུངས་བྱུང་བ་དང་། ཁོང་ལ་དཔལ་བཀྲ་ཤིས་ལྷུན་པོ་དང་བཀྲ་ཤིས་འཁྱིལ་བ་གཉིས་ལ་ཁྱད་མེད་གཅིག་ཡིན་ཞེས་ཀུན་མཁྱེན་འཇིགས་མེད་དབང་བོ་དང་པཎ་ཆེན་དཔལ་ལྡན་ཡེ་ཤེས་ཀྱི་རིང་ནས་རྣམ་པ་གཉིས་སྐུ་ཕྲེང་རིམ་བྱོན་ལ་བླ་མ་དང་སློབ་མ་བྱས་ནས་དམ་ཚིག་ལ་སེར་ཁ་མ་ བྱུང་སྟབས་གྲྭ་ཚང་འདི་ལའང་ཐུགས་ཁུར་དེ་འདྲ་ཆེ་བཞེས་གནང་གི་ཡོད་པ་རེད། དེ་དག་ལ་བསམ་ན་ཀུན་མཁྱེན་རིན་པོ་ཆེ་ངེད་དཔོན་གཡོག་གཉིས་ཀྱི་སེམས་ཧ་ཅང་སྐྱོ་བ་འདུག ཡིན་ནའང་འཇིག་རྟེན་གྱི་བྱ་བ་ཟེར་བ་སེམས་ཇི་ལྟར་ཕམ་རུང་ཕན་པ་མི་འདུག ཐུན་མོང་སྣང་ཚོད་ལ་ཁོང་གིས་ཞིང་འདིའི་གདུལ་བྱ་གནས་སྐབས་སུ་རྫོགས་པའི་ཚུལ་བསྟན་ན། དག་པའི་ཞིང་ཁམས་རྣམས་སུ་ཕེབས་ནས་ཕྱིར་སྤྲུལ་སྐུ་མྱུར་ཏུ་འབྱོན་རྒྱུ་རེད་བསམ་ནས་རང་གིས་རང་ལ་སེམས་གསོ་བྱེད་རྒྱུ་ལས་གཞན་ཐབས་ཅི་ཡང་མི་འདུག ཀུན་མཁྱེན་རིན་པོ་ཆེ་ཚང་གི་སྐུ་གཟུགས་མི་བདེ་རྒྱུ་མེད་མོད། ཡིན་ཡང་བསྙུང་རྒྱུ་རེ་ཡོད་པས། ངས་ཁོང་ལ་ཁྱེད་ཀྱིས་ཐུགས་འགྱོད་ཆེན་པོ་མ་གནང་། ད་ཅི་ཡིན་རུང་ཐབས་ཀྱང་མི་འདུག ཁྱེད་ཀྱི་སྐུ་ཚེ་ཞབས་པད་བརྟན་རྒྱུ་གལ་ཆེ་ཞེས་ཞུས་ཤིང་། ངེད་དཔོན་གཡོག་གཉིས་ཀྱིས་གྲོས་བྱས་པ་ལ། ང་རང་གི་ཐད་ནས་སོང་ན་པཎ་ཆེན་རིན་པོ་ཆེ་ཁོང་གིས་དགོན་པ་འདི་ལ་ཐུགས་ཁུར་ཆེ་བཞེས་མ་གནང་གི་བསམ་པ་ཞིག་མེད་པ་དང་། སྐུ་ཕྲེང་རིམ་བྱོན་གྱི་ཕན་ཚུན་བླ་སློབ་ཀྱི་འབྲེལ་བ་བསམ་ན་ཕྱོགས་གང་ཐད་ནས་བཀྲ་ཤིས་འཁྱིལ་བ་ཚང་གི་ཚབ་བྱས་ནས་ཡར་བཀྲ་ཤིས་ལྷུན་པོར་འགྲོ་དགོས་ཞེས་ཞུས་པ་ན། ཀུན་མཁྱེན་རིན་པོ་ཆེ་ཁོང་ནས་ཁྱེད་ལོ་ཚོད་ནམ་ཚོད་དང་ལྷག་ཏུ་ད་ཐེངས་ཡང་དཀའ་ལས་ཆེན་པོ་བྱུང་སོང་། ཁོང་གི་ཡང་སེམས་མི་བདེ་བས། ཁོང་ངེད་གཉིས་དང་དགོན་པ་གྲྭ་ཚང་གི་ཚབ་བྱས་ནས་ཡར་ཕེབས། ཁྱེད་ཕྱིར་སོང་ནས་གྲྭ་ཚང་ལ་སེམས་གསོ་དང་གདུང་མཆོད་སོགས་ཀྱི་བྱ་བ་ལ་བཀོད་པ་རེ་བྱོས་དང་བཀྲ་ཤིས་ལྷུན་པོ་ཚང་ལ་རྒྱུ་མཚན་ཁོང་གིས་བཤད་ཅེས་གསུངས་པ་ལྟར་ང་དེ་རིང་འདིར་ཡོང་བ་ཡིན།
༤ གྲྭ་ཚང་ལ་སེམས་གསོ་དང་གདུང་རྫོགས་བྱེད་སྟངས་སྐོར། འདི་ནས་ཡང་ཨ་ལགས་སྟག་གེ་ཚང་དང་ཨ་ལགས་རབ་བརྟན་རྒྱ་མཚོ་ཚང་ལ་ལུང་བསྟན་ཞུས་ནས་དགོན་པའི་དོ་དམ་ཁང་གིས་གདུང་འབུལ་གྱི་སྐོར་བཀོད་སྒྲིག་བྱས་པ་ངེད་དཔོན་གཡོག་གཉིས་ཀྱི་སེམས་ལ་ཤར་བ་དང་གཅིག་པ་རེད། ཁ་དར་དང་གློག་འཕྲིན་གྱི་ལམ་ནས་ཡར་བཀྲ་ཤིས་ལྷུན་པོར་ཅུང་རེ་ཞུས་ཡོད། ད་ཅི་ཡིན་ཀྱང་སྔ་མ་ཐམས་ཅད་ཚར་སོང་། པཎ་ཆེན་རིན་པོ་ཆེ་ཁོང་ནི་མི་རང་ག་བ་མ་རེད། སྐྱེས་བུ་དམ་པ་ཟེར་བ་ལ་རྗེས་སུ་སྤྲུལ་སྐུ་མི་འབྱོན་པའམ། ཡང་ན་སངས་རྒྱས་ཀྱི་བསྟན་པ་ཐུགས་ནས་དོར་བའམ་སེམས་ཅན་ལ་སྙིང་མི་བརྗེ་བ་ཡོད་མི་སྲིད། དུས་ཚོད་དང་ཆ་ཐམས་ཅད་ཞིག་ལ་དགོངས་ནས་མཛད་པ་དེ་ལྟ་བུ་ཞིག་གནང་བ་ཡིན་རྒྱུ་རེད། ད་ཐེངས་ཀྱི་ཁོང་གི་མཛད་སྤྱོད་འདི་ལ་བརྟག་པ་བྱས་སོང་ན། ཁོང་གིས་དེ་རིང་ནངས་ཁ་ཀྲུང་དབྱང་གི་བྱ་བ་རྒྱ་ཆེན་པོའི་འགན་ཁུར་ནས་ནམ་ཡིན་ན་པེ་ཅིན་དུ་བཞུགས་ཡོད་པས། གལ་སྲིད་པེ་ཅིན་ཞིག་ནས་ཐུགས་དགོངས་རྫོགས་སོང་ན་སྐུ་གདུང་ཡར་འདྲེན་རྒྱུ་དང་གདུང་འབུལ་སོགས་ཕྱོགས་གང་ཐད་ནས་དཀའ་མོ་རེད། རང་གི་གདན་ས་བཀྲ་ཤིས་ལྷུན་པོར་ཕེབས་ཤིང་རང་གི་གཟིམ་ཁང་ནས་མཐའ་མ་དགོངས་པ་ཆོས་དབྱིངས་སུ་འཐིམ་པའི་ཚུལ་མཛད་ནས་ཆ་ཐམས་ཅད་དུ་སྟབས་བདེ་བོ་གནང་འདུག དེར་བལྟས་ནའང་བསམ་བཞིན་དུ་མཛད་པ་དེ་ལྟ་བུ་སྟོན་དགོས་པ་ཡིན་རྒྱུ་རེད། དེས་ན་ཁྱེད་གྲྭ་ཚང་རིན་པོ་ཆེའི་ཐུགས་ལ་མྱ་ངན་མ་བྱེད། གཙོ་བོ་གདུང་མཆོད་ཀྱི་ཕྱོགས་ནས་ཡང་འཇིག་རྟེན་མིའི་འགྲོ་ལུགས་ལྟར་ན་དགོན་པ་བཀྲ་ཤིས་འཁྱིལ་བ་ཚང་གིས་དེ་བྱས་འདི་བྱས་ཤིག་བཀྲ་ཤིས་ལྷུན་པོ་དང་སྐུ་ཚ་སྐུ་བདག་རྣམས་ལ་ཞུ་རྒྱུ་དགོས་པས། གྲྭ་ཚང་སོ་སོས་བདག་འཇུག་གསུང་བ་དང་། ལྷག་པར་དུ་ཐམས་ཅད་ཀྱིས་ཐེག་པ་ཁུར་ལེན་དགའ་བ་དང་བླང་གི་སྒོ་ནས་སྐྱོར་སྦྱོངས་ལེགས་པོ་གནང་བ་བཀའ་དྲིན་ཤིན་ཏུ་ཆེ་འདུག ཁྱེད་རང་རྣམས་ལ་ཡང་དད་པ་དག་སྣང་དང་དམ་ཚིག་གཙང་བའི་རྟགས་རེད། ཀུན་མཁྱེན་རིན་པོ་ཆེ་ཚང་ཡང་ཐུགས་དགྱེས་རྒྱུ་རེད། ང་ཕྱིར་སོང་ནས་ཁོང་ལ་གནས་ཚུལ་ཡར་ཞུ་འབུལ། ཁྱེད་རྣམས་ཀྱིས་དེ་ལྟར་བྱས་པ་དགོན་པ་གྲྭ་ཚང་ལ་བཟང་བ་དང་རང་རང་གི་བསོད་ནམས་ཀྱི་ཚོགས་རྒྱ་ཆེན་པོ་རེད། བཀྲ་ཤིས་འཁྱིལ་བ་ཚང་ཡིན་ནའང་རྟེན་འབྲེལ་གྱི་གནད་ཅིག་ཡོད་རྒྱུ་རེད། གདུང་འདུན་གྱི་སྐོར་དེ་རིང་ནས་གནས་སྐབས་སུ་མཇུག་མཐར་ཕྱིན་པའི་ཚུལ་བྱེད་དགོས། གནང་ཉིན་ནས་ལོ་སར་རེད། ལོ་སར་ན་ད་དུང་ཡང་གདུང་འདུན་བྱས་ན་རྟེན་འབྲེལ་མི་ལེགས། སྔོན་བདག་ལོ་དགུའི་ཐོག་ཏུ་རྒྱལ་བ་ཐུབ་བསྟན་རྒྱ་མཚོ་ཞལ་མ་བཞུགས་སྐབས་སྔོན་གྱི་སྲོལ་རེད་ཅེས་ཚོགས་ཆེན་འདུ་ཁང་གི་གསེར་ཏོག་གི་སྐེད་པ་ཡན་བཏུམ་པ་རེད། པཎ་ཆེན་སྣང་བ་མཐའ་ཡས་སྐུ་གོང་མ་ཐུབ་བསྟན་ཆོས་ཀྱི་ཉི་མ་ཚང་གིས་བཀྲ་ཤིས་འཁྱིལ་ནས་དུས་འཁོར་དབང་ཆེན་བསྐུར་ཞིང་ཤིན་ཏུ་བཀའ་དྲིན་ཆེ་བས། དགོངས་པ་རྫོགས་སྐབས་ཀུན་མཁྱེན་ལྔ་བ་རིན་པོ་ཆེས་བཀའ་ཕེབས་ནས་འདུ་ཁང་གི་གསེར་ཏོག་ཅུང་ཞིག་བཏུམ་པ་རེད། དེས་ན་ད་ཐེངས་ཀྱང་ཀུན་མཁྱེན་རིན་པོ་ཆེ་ངེད་དཔོན་གཡོག་གཉིས་ཀྱིས་ཁ་པར་རྒྱབ་ནས་གསེར་ཏོག་ཅུང་ཞིག་ཐུམས་ཞེས་པ་སྔོན་ཆད་ཀྱི་ལུགས་སྲོལ་བཟུང་བ་ཡིན། འདི་བསྟན་པ་སྤྱི་ལ་དམིགས་ནས་བྱས་པ་མ་གཏོགས་དགོན་པ་རང་ལ་མཚོན་ན་ཀུན་མཁྱེན་རིན་པོ་ཆེ་སྐུ་ཁམས་བདེ་བཞུགས་ཡིན་པས་གསེར་ཏོག་བཏུམ་ནའང་ཆོག་མ་བཏུམ་རུང་ཆོག དེ་རིང་ནས་ཐུམ་ཁྲོལ། གནས་སྐབས་སུ་དེའི་སྐོར་མཇུག་ རྫོགས་པའི་ཚུལ་ཡིན། ལོ་སར་ཡིན་ནའང་ཁ་སང་ཀན་ལྷོ་ཁུལ་སྲིད་གཞུང་གིས་ལོ་སར་བྱེད་མི་ཆོག་ཅེས་ཡིག་ཆ་ཁྱབ་བསྒྲགས་བྱས་ཡོད་ཟེར། ལོ་སར་བྱེད་མི་ཆོག་ཅེས་ཧ་ཅང་གི་དྲག་པོ་བྱེད་དགོས་དོན་མེད། ལོ་སར་ཞེས་པ་དུས་ཚོད་ཀྱི་སྔ་གཞུག་ལོ་གསར་རྙིང་ཞིག་རེད། ལོ་སར་བྱེད་ཅེས་པ་དགའ་སྟོན་གྱི་ཚེ་སྐྱིད་པོ་བྱེད་པའི་རྣམ་པ་ཞིག་རེད། ངེད་དཔོན་གཡོག་གཉིས་ཀྱི་བསམ་པ་ཡིན་ན་གྲྭ་ཚང་སོ་སོ་ཡིན་རུང་རང་རང་གི་ངོས་ཐད་ནས་ཟ་རྒྱུ་ཞིམ་པོ་དང་བཞེས་རྒྱུ་རེ་ཡོད་ན་བཞེས། ཕར་ཚུར་འགྲོ་འོང་རེ་ཡོད་ན་སོང་། དེ་ལྟར་བྱས་ན་མི་ཆོག་རྒྱུ་ཅི་ཡང་མི་འདུག མྱ་ངན་བྱས་ནས་ལོ་སར་མ་བྱས་ཞེས་འུད་སྒྲོག་བྱེད་དགོས་དོན་མེད། རང་རང་ཚོའི་ཡུལ་ནས་ལོ་སར་བྱོས་དང་ཆོག འོན་ཀྱང་། སྤྱི་ཁྱབ་ཀྱིས་རྡོ་གཅལ་ཐང་ནས་འུར་རྒྱག་པའམ་ཤོག་བོས་རྒྱག་པའམ། ཡང་ན་ལྒང་ལི་འཕེན་པ་སོགས་བྱས་ན་མི་བཟང་། གཙོ་བོའི་ནང་གི་གཙོ་བོ་ནི་བཀའ་བཞིན་སྒྲུབ་པའི་མཆོད་པ་ནི་མཆོད་པ་ཀུན་གྱི་མཆོག་ཡིན་པས་ཁོང་གི་གསུང་བརྩི་རྒྱུ་ནི་ཤིན་ཏུ་གལ་ཆེ། པཎ་ཆེན་རིན་པོ་ཆེས་ནམ་རྒྱུན་ཅི་གསུངས་པ་ཁྱེད་རྣམས་ཀྱི་ཐུགས་ན་ཡོད་ལ། མཛད་པའི་མཐའ་མ་འཇིག་རྟེན་མི་ཡིན་ན་ཁ་ཆེམས་ཀྱི་ཚུལ་དུ་གནང་བ་དགོན་པ་གྲྭ་ཚང་གི་དོན་དུ་ངས་ཁྱེད་རྣམས་ལ་གོང་དུ་ཞུས་ཟིན་པ་དེ་རེད། བླ་མ་གྲྭ་ཚང་ཡིན་ན་ཐུགས་མཐུན་ཁྲིམས་གཙང་གི་སྒོ་ནས་བླ་མ་གོང་མ་རྣམས་ཀྱི་འཆད་ཉན་བཤད་སྒྲུབ་ཀྱི་བྱ་བ་མ་ཉམས་པ་གནང་ན་བཀའ་བཞིན་སྒྲུབ་པའི་མཆོད་པ་རེད། དེ་ལ་བརྟེན་ནས་རང་རང་གི་བསོད་ནམས་ཀྱི་ཚོགས་དང་། སྐྱེས་བུ་དམ་པ་ཆེན་པོ་དེ་ཚོའི་ཐུགས་གསང་གི་དགོངས་པ་ཁྱད་པར་ཅན་མྱུར་དུ་རྫོགས་པའི་རྒྱུར་བསྔོ་བ་དང་། ལྷག་པར་ཏུ་བསྟན་པ་ཉག་ཕྲ་བའི་དུས་འདིར་ཀུན་གཟིགས་པཎ་ཆེན་ཐམས་ཅད་མཁྱེན་པ་རང་གི་མཆོག་གི་སྤྲུལ་བའི་སྐུ་བསམ་གྱིས་མི་ཁྱབ་པ་ཞིག་མྱུར་ཏུ་བྱོན་རྒྱུའི་ཐུགས་སྨོན་དང་སྨོན་ལམ་ཡག་པོ་རེ་གནང་ན། དེ་ལས་ལྷག་པའི་གདུང་མཆོད་མི་དགོས། དེ་ཁྱེད་རྣམ་པའི་ཐུགས་ལ་འཛིན་རྒྱུ་གལ་ཆེ། ངས་འདང་རྒྱབ་ན། སྤྱིར་སངས་རྒྱས་ཀྱི་བསྟན་པ་ལ་ཆག་སྒོ་ཆེན་པོ་རེད། ཡིན་ཡང་ཁོང་པཎ་ཆེན་རིན་པོ་ཆེ་ནས་ལོ་སྔ་མ་རྣམས་སུ་ཐུགས་ཁུར་ཆེ་བཞེས་ཀྱིས་ཀྲུང་དབྱང་ལ་ཡང་དང་ཡང་དུ་ཡར་ཞུ་གྲོས་གསུམ་བྱས་ནས་སྤྲུལ་སྐུ་ཚོ་ཐུགས་བརྟག་གཅོད་རྒྱུ་དང་གྲྭ་བ་ཅུང་ཇེ་མང་དུ་གཏོང་རྒྱུ། དགོན་པ་གྲྭ་ཚང་གི་འགྲོ་ལམ་འདུག་སྟངས་སོགས་ཀྲུང་དབྱང་གིས་ཁས་བླངས་དམ་བཅས་པའི་སྟེང་ནས་འགྱུར་རྒྱུ་མ་རེད། དེ་ཚོ་སེམས་འཛིན་གྱི་ཚིག་ཡིན། པཎ་ཆེན་རིན་པོ་ཆེ་ཁོང་གི་ཡང་གསུང་གི་ཆེས་མཐའ་མ་ནི་ཐམས་ཅད་པོའི་སེམས་བདེ་མོ་བྱོས། སངས་རྒྱས་ཀྱི་བསྟན་པ་དེ་ལྟར་འཇིག་ཐུབ་ནི་མ་རེད། འདི་ཀྲུང་གོ་གུང་ཁྲན་ཏང་གཅིག་བུ་མ་རེད། དེང་སང་སུའུ་ལེན་ནའང་སངས་རྒྱས་ཀྱི་བསྟན་ཡང་བསྐྱར་དར་གྱི་ཡོད་པ་རེད། བསྟན་པ་ཡང་དར་ཞིག་ཡོང་རྒྱུ་རེད་ཅེས་ངེད་ཚོ་ལ་ད་ཐེངས་ཚོགས་འདུ་མཇུག་བསྡུ་སྐབས་སུ་གསུངས་སོང་། དེས་ན་ཁྱེད་རྣམ་པ་ཚོས་ཀྱང་དེ་ལྟར་སེམས་བདེ་མོ་བྱོས།
སྤྱིར་ན་པཎ་ཆེན་ཐམས་ཅད་མཁྱེན་པ་སྐུ་མྱ་ངན་ལས་འདས་པའི་ཚུལ་བསྟན་པ་སངས་རྒྱས་ཀྱི་བསྟན་པ་ལ་ཆག་སྒོ་ཆེན་པོ་ཡིན་མོད། འོན་ཀྱང་དེ་ལ་རྒྱུ་མཚན་དུ་བྱས་ནས་གནའ་དུས་ལྟ་བུ་བྱུང་རྒྱུ་རེད་བསམ་པ་མི་དགོས། ཀྲུང་དབྱང་གི་སྲིད་ཇུས་དེ་ལྟར་དུ་འགྱུར་ཐུབ་པ་མིན་ལ་འགྱུར་རྒྱུ་ཡང་མ་རེད། གཙོ་བོ་གོང་དུ་བཤད་པ་ལྟར་རང་རང་གིས་རང་གི་ཆོས་ལུགས་ལ་གཅེས་སྐྱོང་མ་བྱས་ན་གཞན་སུས་བྱེད། དེས་ན་དགོན་པ་གྲྭ་ཚང་གཞན་དང་མི་འདྲ་བ་ཞིག་ཡོད་པ་འདི་ལ་ཀུན་གྱིས་ཐུགས་ཁུར་ཆེ་བཞེས་གནོངས། ད་ཐེངས་ལྷ་སར་སོང་ནས་གྲྭ་ས་སོ་སོར་མཇལ་ཞིང་གནས་ཚུལ་ལ་བལྟས་པ་ན། གྲྭ་ས་ཐམས་ཅད་ལོ་སྔ་མ་སྔ་མ་ལས་ཡར་རྒྱས་ཆེན་པོ་བྱུང་འདུག གྲྭ་བ་ཡང་ཅུང་ཇེ་མང་དང་གྲྭ་བའི་འཚོ་བའང་ཇེ་ལེགས་སུ་སོང་འདུག ལྷ་ཁང་གསེར་ཁང་དང་སྐུ་གསུང་ཐུགས་རྟེན་ཟེར་བ་རྒྱུན་མི་འཆད་དུ་ཞིག་གསོ་བྱེད་ཀྱིན་འདུག ལྷག་པར་དུ་པཎ་ཆེན་རིན་པོ་ཆེ་ཁོང་བཞུགས་ཡོད་རྒྱུ་ན་ལོ་རྗེས་མར་དགའ་ལྡན་ཉམས་གསོ་བྱེད་རྒྱུ་དང་། དེར་བརྟེན་ཀྲུང་དབྱང་གིས་སྒོར་དུང་འཕྱུར་ཙམ་སྟེར་ནས་ལྷ་སའི་དགོན་པ་སོ་སོ་ཉམས་གསོ་བྱེད་རྒྱུ་ཐག་བཅད་ཡོད། དེ་ལ་བལྟས་ནའང་སངས་རྒྱས་ཀྱི་བསྟན་པ་ལ་ཆག་སྐྱོན་ཆེན་པོ་མི་འདུག་པ་འདྲ། ང་རང་རང་ཡིན་ན་དུས་ནམ་ཡང་བསྟན་འཛིན་གྱི་སྐྱེས་བུ་དམ་པ་དེ་ཚོའི་སྐུ་བགེགས་ང་རང་གི་སྟེང་དུ་བྱུང་ན་ང་དྲུག་ཅུའི་རྟེན་མ་བདུན་ཅུའི་སྔས་མགོ་བྱས་ཡོད་པས་ཤི་ན་འཆི་ཚད་མིན་རྒྱུ་ཅི་ཡོད་ཅེས་ད་བར་དུ་སྨོན་ལམ་དེ་ལྟར་བཏབ་པ་ཡིན། འོན་ཀྱང་། འཇིག་རྟེན་གྲོང་བ་ཡིན་ཡང་མི་གང་བཟང་དང་བྱིས་པ་གང་ལེགས་ཀུན་གྱིས་སྨོན་པ་བྱེད་ས་དེ་ནི་མི་དབང་བ་དང་། འདི་ཤི་སོང་ན་འགྲིག་འདུག་བསམ་པ་འཆི་རྒྱུ་མེད་པ་དཔེ་རེད། ད་ནི་དགོན་པ་འདི་ལ་མཚོན་ན་བླ་མ་འདི་རྣམ་པ་ངེད་ཚོ་ཉུང་ཉུང་ཞིག་མ་གཏོགས་ཨ་ལགས་ཀྱང་ཤུལ་དུ་ལྷག་མེད་པས། ང་རང་ཡིན་ཡང་སངས་རྒྱས་ཀྱི་བསྟན་པ་ལ་ཕན་ཅུང་ཙམ་ཞིག་ཐོགས་ན་མི་འཆི་བའི་སྨོན་ལམ་ཞེས་སྨོན་ལམ་བཏབ་ཡོད། སངས་རྒྱས་ཀྱི་བསྟན་པ་ལ་ཕན་མི་ཐོགས་ཤིང་གནོད་པ་ལས་མེད་ན་མྱུར་བ་མྱུར་དུ་ཤི་ན་བཟང་། ད་དུང་ཡང་གྲྭ་ཚང་རིན་པོ་ཆེ་ལ་སྐུ་གཡོག་ཞབས་ཞུ་རེ་བསྒྲུབ་ནས་ཚོགས་ཆེན་འདུ་ཁང་འདི་ཡང་མཐར་ཕྱིན་པ་དང་། དགའ་སྟོན་རྟེན་འབྲེལ་ཞིག་ལོ་རྗེས་མར་བྱེད་དགོས་པས་དེ་ཚོ་ཡང་མཐོང་ན་འདོད་ཡོད། གུང་ཐང་དཀོན་མཆོག་བསྟན་པའི་སྒྲོན་མེས་མཆོད་རྟེན་མཐོང་གྲོལ་ཆེན་མོ་ཞིག་བཞེངས་ཡོད་པ་མེད་སོང་བས། དེ་ཡང་བསྐྱར་བཞེངས་བྱེད་དགོས། དེ་བར་དུ་མ་ཤི་ན་བསམ་ཡོད། ང་རང་གི་བསམ་པ་འཛིན་ཚུལ་དེ་འདྲ་ཡིན། གྲྭ་ཚང་རིན་པོ་ཆེ་དང་ཀུན་མཁྱེན་བླ་མ་ལ་སྐུ་གཡོག་ཞབས་ཞུ་དང་རོགས་ར་མདའ་ཅི་ཐུབ་བྱེད་རྒྱུ་ཡིན། གུང་ཐང་ཚང་ཟེར་བ་ཞིག་མདོ་སྨད་དུ་ཡོད་པའི་རྒྱུ་མཚན་ཡང་ཀུན་མཁྱེན་འཇམ་དབྱངས་བཞད་པའི་བསྟན་པ་སྤེལ་གྲོགས་ཤིག་ཏུ་སྨོན་ལམ་བརྒྱབ་པས་རེད། ང་དེ་ཚོའི་སྤྲུལ་སྐུ་ཅན་པོ་མ་རེད་དེ། མིན་ན་ཡང་སྔོན་བསགས་ཀྱི་ལས་དབང་ཞིག་ཡོད་པར་འདུག ད་ཐེངས་ལྷ་སར་སོང་ནས་ཉིན་གཅིག་ངེད་དཔོན་གཡོག་རྣམས་མ་བོས་ལྷན་ཅིག་ཏུ་པོ་ཏ་ལའི་རྩེར་འཛོམས་ཤིང་དེར་མཉམ་དུ་དཔར་ཞིག་ལེན་བསམ་པ་ན། ཀུན་མཁྱེན་འཇམ་དབྱངས་བཞད་རྒན་ཚང་གི་ཐུགས་ཀྱི་སྲས་པོ་བསེ་ངག་དབང་བཀྲ་ཤིས་རེད། བསེ་ཚང་ཡང་ཕེབས་འདུག སྡེ་བ་བློ་བཟང་དོན་གྲུབ་རེད། དེའི་སྤྲུལ་སྐུ་སྡེ་བ་ཚང་ཡང་ཕེབས་འདུག ཁྲི་ཆེན་དགེ་འདུན་ཕུན་ཚོགས་ལ་ཀུན་མཁྱེན་འཇམ་དབྱངས་བཞད་པས་ཁོང་འཇིག་རྟེན་ཁམས་སུ་ཁྱེད་ཀྱི་དོན་དུ་བྱོན་པ་ཡིན་ཞེས་བཀའ་གྱོན་འདྲ་གནང་ཞིང་ཁོང་གི་ནང་ཐུགས་ཀྱི་སྲས་ཆེས་གཙོ་བོ་རེད། དེའི་ཁྲི་ཁ་གདན་ས་སྐྱོང་བ་པོ་ང་རེད། དེས་ན་ངེད་ཚོ་ཐམས་ཅད་དེར་ལྷན་གཅིག་ཏུ་འཛོམས་པ་ནི་འདང་རྒྱབ་ན་བླ་མ་གོང་མ་ཚོའི་ཐུགས་སྨོན་དང་སྔོན་བསགས་ཀྱི་ལས་དབང་ཞིག་ཡིན་རྒྱུ་རེད་བསམ་པ་ཤར་སོང་།
༦ ཀུན་མཁྱེན་རིན་པོ་ཆེ་ད་ཐེངས་ལྷ་སར་ཕེབས་བཞུད་གནང་བའི་གནས་ཚུལ། ཀུན་མཁྱེན་རིན་པོ་ཆེ་ལྷ་སར་ཕེབས་པ་ད་ཐེངས་ཐོག་དང་བོ་རེད། ང་སྔོན་ཆད་ལྷ་སར་ཐེངས་འགར་སོང་བས་མི་ཅུང་ཆ་ཡོད་དང་ས་ཅུང་རྒྱུས་ཡོད་ཡིན་པས། ད་ཐེངས་ཁྱེད་ཀྱི་སྐུ་གཡོག་ཞབས་ཞུ་འགོ་སྔ་མ་ཡོངས་སུ་རྫོགས་པར་ངས་བྱེད་རྒྱུ་ཞེས་ཞུས་ནས་ངེད་དཔོན་གཡོག་རྣམས་སོང་བ་ཡིན། ངེད་ཅག་རང་གི་ངོས་ཐད་ནས་བཤད་ན་ཀུན་མཁྱེན་བླ་མ་ད་ཐེངས་སྟོད་དབུས་གཙང་དུ་ཕེབས་ན་འགོ་བཀྲ་ཤིས་རྔ་མ་ཕུན་སུམ་ཚོགས་པ་ཞིག་བྱུང་ན་བཟང་བས་དེ་དག་ཡག་པོ་བྱུང་སོང་། ཁོང་གི་སྐུ་གཟུགས་བདེ་མོ་འཚམས་པོ་དང་ངེད་རྣམས་ལ་ཡང་ན་བ་ཚ་གསུམ་ནི་མ་བྱུང་བར་གྲྭ་ས་སེ་འབྲས་དགེ་གསུམ་དང་ས་སྐྱ། ཞྭ་ལུ། སྙེ་ཐང་སོགས་སུ་མཇལ་ཞིང་ལྷག་པར་གྲྭ་ས་སེ་འབྲས་དགེ་གསུམ་གྱིས་ངེད་དཔོན་གཡོག་རྣམས་ལ་དགའ་བསུ་ཆེན་པོ་བྱས་སོང་། གྲྭ་སའི་བླ་མ་ལས་སྣ་ཚོས་མཆོད་མཇལ་གང་དུ་ཕེབས་ཀྱང་སྤོས་སྣ་འདྲ་བྱས། གསོལ་སྟོན་འདྲ་དྲངས་པ་དང་། ལྷག་པར་དཔལ་ལྡན་འབྲས་སྤུངས་གྲྭ་ཚང་གི་གྲྭ་བ་ཚང་མ་མཇལ་དུ་ཕེབས་ཤིང་ཁོང་གིས་མཇལ་ཁ་དང་སྤྱི་འཇོག་ལེགས་པོ་ཕུལ་ཞིང་སྒོ་མང་གིས་ནན་གྱིས་ཞུས་པ་ལྟར་གསུང་བཤད་ཀྱང་གནང་བ་རེད། དགོན་པ་གཞན་པ་ཚོ་ལ་ཁོང་གིས་དབུས་སྐད་ལེགས་པོ་མི་མཁྱེན་པས་ཁྱོད་ཀྱིས་ཁོང་གི་ཚབ་བྱས་ནས་འགྲིག་པོ་ཞིག་ཤོད་གསུངས་པ་ལྟར་ང་རང་གིས་ཀྱང་ཁོང་གི་ཚེགས་ལེན་ཞིག་ཉན་རུང་ཉན་ནི་རེད་བསམ་སྟེ་ཕལ་ཆེར་ལ་ངས་ཁ་བརྡ་རེ་བྱས་པ་ཡིན། ཁོང་གིས་འདི་ནས་གྲ་སྒྲིག་བྱས་ནས་དགེ་བཤེས་དཔེ་ཆ་བ་འགའ་རེ་ཁྲིད་ཡོད་པས་ངེད་དཔོན་གཡོག་རྣམས་འབྲས་སྤུངས་སུ་ཕེབས་དུས་སྒོ་མང་གྲྭ་ཚང་གི་ཆོས་ར་ནས་རྟེན་འབྲེལ་གྱིས་དམ་བཅའ་ཞིག་ཚུགས་ན་ཞེས་སྒོ་མང་གིས་གསུངས་པ་ལྟར་ངས་ཁོང་གི་ཚབ་བྱས་ནས་གྲྭ་ཚང་ལ་དམ་བཅའ་ཚུགས་སུ་བཅུག་པ་ན། སྒོ་མང་བ་དང་བློ་གསལ་གླིང་བ་བཅས་འབྲས་སྤུངས་ཀྱི་གྲྭ་བ་ཕལ་ཆེར་ཕེབས་ཤིང་རྩོད་པ་འདྲ་བྱེད་སྐབས་ཁོ་ཡར་ལེན་རྒྱུ་ཁྱོད་ཡར་ལེན་རྒྱུ་ཞེས་ནས་དགའ་ཞིང་མགུ་བའི་ངང་ནས་ཕན་ཚུན་ལ་ཧ་ཅང་ཡག་པོ་བྱུང་སོང་། ངེད་དཔོན་གཡོག་ཚོས་དེར་ཐལ་སྐད་རེ་བཏང་། སྔ་མོ་དགེ་ལྡན་བསྟན་འབར་མ་རེ་གསུངས་ནས་བསྟན་པ་ཡུན་རིང་དུ་གནས་པའི་ཐུགས་སྨོན་རེ་ཞུས་པ་ལ། འབྲས་སྤུངས་གྲྭ་ཚང་ཐུགས་ཧ་ཅང་དགྱེས་འདུག་ཅེས་ཚ་རྡོར་ཚང་སོགས་དེར་ཕེབས་པའི་བླ་མ་རྣམས་ཀྱིས་ང་ལ་གསུང་བྱུང་། ཀུན་མཁྱེན་རིན་པོ་ཆེ་ཁོང་ཡང་ཆོས་ར་ནང་སོགས་སུ་ཕེབས་ཤིང་གཟིགས་ནས་ཐུགས་ཧ་ཅང་དགྱེས་དགྱེས་གནང་སོང་། འབྲས་སྤུངས་ལ་གསུང་བཤད་གནང་སྐབས་བཀྲ་ཤིས་འཁྱིལ་བ་བུ་དགོན་རེད། སྒོ་མང་གྲྭ་ཚང་མ་དགོན་རེད། བུ་དགོན་དང་མ་དགོན་གྱི་ཆོས་ལུགས་ཀྱི་དད་པའི་སྟེང་གི་སོང་ན། འཇིག་རྟེན་གྱི་དུང་བའི་སྟེང་གི་སོང་ན་ཕན་ཚུན་འབྲེལ་ཆེ་བས། ད་ཐེངས་འདིར་མཇལ་རྒྱུ་བྱུང་བ་སྐལ་བ་ལྡན་པ་རེད། ཐུགས་དགྱེས་པ་ཡིན། ཁྱེད་རྣམ་པ་ཚོས་འདི་འདྲའི་གྲ་སྒྲིག་དང་སྣེ་ལེན་ཟབ་རྒྱས་གནང་བ་ལ་བཀའ་དྲིན་ཆེ། འཇམ་དབྱངས་བཞད་པ་སྐུ་ཕྲེང་བདུན་པ་དགོན་པ་གྲྭ་ཚང་འདིའི་ནང་གི་ཚོགས་ཆོས་ར་ལ་ཕེབས་མི་ཞིག་བྱུང་རྒྱུའི་ཐུགས་སྨོན་སྐྱབས་འཇུག་ཐུགས་ལ་འཛིན་རོགས་གནོངས། ཁོང་ལ་དེ་མིན་གསུང་རྒྱུ་ཅང་མེད་ཅེས་གསུངས་པ་ལ། ང་རང་གི་བསམ་ཚུལ་ཞིག་ཏུ་ཁོང་ཆོས་ར་སོགས་སུ་ཕེབས་ཤིང་གཟིགས་པ་ན། དགོན་པ་གྲྭ་ཚང་འདི་ནས་ཚོགས་ཆོས་ར་འགྲིམས། བསླབ་པ་སློབ་གཉེར་བྱེད་རྒྱུ་ཞིག་བྱུང་ན་ཨེ་མ་ཧོ་རྨད་བྱུང་སྐལ་བ་བཟང་ཐུགས་ལ་དགོངས་ནས་སྐུ་ཕྲེང་རྗེས་མ་ཞིག་ལ་འདི་འདྲའི་སྐྱེ་བ་ལེན་རྒྱུ་ཞེས་ཐུགས་སྨོན་གནང་བ་ཡིན་མོད་བསམ་བྱུང་། ཡིན་ན་ཡང་ཁོང་ད་རུང་དགུང་ལོ་འདི་འདྲ་ཆུང་བས་སྐུ་ཕྲེང་བདུན་པ་ཞེས་ད་ལྟ་ནས་གསུང་དགོས་དོན་མེད་པ་འདྲ་བ་ཞིག་རེད། དེས་སྟབས་ཀྱིས་ཐམས་ཅད་པོས་ཐུགས་འདང་རེ་གནོངས་ལ་རྗེས་སུ་ཁོང་ཕྱིར་ཕེབས་དུས་བརྟན་བཞུགས་རེ་ཕུལ་དང་བཟང་། ངས་ཨ་ལགས་རབ་བརྟན་རྒྱ་མཚོ་ཚང་ལ་ཡང་ཞུས་ཡོད། དེ་ང་རང་གི་སེམས་ལ་ཤར་ཚུལ་ཡིན། ད་ཐེངས་གྲྭ་ས་སོ་སོར་ཕོག་གཏོང་སྒོ་བཟང་པོ་ཞིག་བྱེད་རྒྱུ་ཟེར་ན་ཁོང་གི་ཕྱག་རྫས་ནོམ་རྫས་ཀྱིས་ཀྱང་དཀའ་མོ་རེད། ཕོག་གཏོང་སྒོ་ཉུང་ཙམ་ཞིག་བྱས་ན་ཆོས་ཆོས་སར་འགྲོ་རྒྱུ་མ་རེད། འཇིག་རྟེན་གྱིས་སོང་ན་འཇམ་དབྱངས་བཞད་པས་གཏོང་སྒོ་བཟང་པོ་མ་བྱས་ཟེར་ནས་བཤད་རྒྱུ་རེད། འདི་ནས་ལྷ་སྡེ་ཚོ་ལ་སློང་མོ་དང་གྲྭ་སྒྲིག་འདྲ་བྱས་ན་རྒྱལ་ཁབ་ལ་ཡང་བཤད་རྒྱུ་མང་བས། དེ་ལས་རང་གི་ངོས་ཐད་ནས་ཚོགས་བསགས་ཏེ་གཏོང་སྒོའི་མིང་མི་ལེན་གསུངས་ནས་གཏོང་སྒོ་མ་གནང་། འོན་ཀྱང་གྲྭ་ས་སོ་སོར་སྤྱི་འཇོག་བཟང་པོ་བྱས་ནས་ཐམས་ཅད་པོའི་ཐུགས་དགྱེས་པ་བྱུང་ཡོད། ཁོང་ལྷ་སར་ཕེབས་པའི་གནས་ཚུལ་གྱི་རིམ་པ་དེ་ལྟར་ཡིན། རང་གི་ངོས་ཐད་ནས་སོང་ན་ཀུན་མཁྱེན་བླ་མ་ད་ཐེངས་ཡར་ཕེབས་ནས་བྱ་བ་དང་ཐུགས་དོན་ཐམས་ཐད་འགྲུབ་པ་ཡིན།
མཇུག་སྡོམ།
སྤྱིར་ན་སངས་རྒྱས་གྱི་བསྟན་པ་ལ་ཆག་སྒོ་ཆེན་པོ་བྱུང་སོང་། ཡིན་ན་ཡང་པཎ་ཆེན་རིན་པོ་ཆེའི་སྤྲུལ་སྐུ་མྱུར་བ་མྱུར་ཏུ་འཁྲུངས་རྒྱུ་དང་སྤྲུལ་སྐུ་འཁྲུངས་ན་བླ་མ་རྣམ་གསུམ་སོགས་ཀྱིས་བཀའ་གྲོས་ཐུགས་བསྡུར་བྱས་ནས་གཅིག་ཐོག་ཏུ་ཞོག་ཉིན་ཀྲུང་དབྱང་གིས་ཆོག་མཆན་བཀོད་ནས་པཎ་ཆེན་རིན་པོ་ཆེའི་སྤྲུལ་སྐུ་རུ་ཁས་ལེན་རྒྱུ་ད་ནས་བཟུང་ཐག་དེ་བཅད་ཡོད། པཎ་ཆེན་རིན་པོ་ཆེ་ཁོང་ལ་ད་ཐེངས་རྒྱ་རིགས་ཚོ་ཡིན་ནའང་དཔེ་མེད་པའི་ཆེ་བརྗོད་དང་བསྔགས་བརྗོད་ད་སྔ་མི་རིགས་གྲངས་ཉུང་གི་མི་སྣ་ཞིག་ལ་ལོ་རྒྱུས་ཐོག་མེད་པ་ལྟ་བུ་བྱས་ཡོད། ཁོང་ལ་དེ་ལྟར་བྱས་པ་སྤྱིར་ངེད་ཚོ་གྲྭ་བ་ཐམས་ཅད་ལ་བཟང་གི་མ་གཏོགས། ལྷག་པར་ལྷ་ས་ནས་ཉེ་སྔོན་གྲྭ་བ་ཚོས་ཆག་སྒོ་འགའ་ཕུད་སྟབས། སི་ཁྲོན་ཕྱོགས་སོགས་ཀྱི་རྒྱ་མི་ཚོས་གྲྭ་བ་ཞིག་མཐོང་ན་ཚིག་པ་ཟ་བའམ་འདི་དག་ལ་གཏོར་བརླག་བྱེད་རྒྱུ་ལས་མེད་ཟེར་བའམ། འདི་ཚོ་ལ་གཉའ་གནོན་མ་བྱས་ན་བཤད་རྒྱུ་ཏག་ཏག་ཟེར་བའམ་གྲྭ་བ་ཞིག་ཡིན་ཕྱིན་གནས་ཚང་ཡང་གཡར་མི་ཕོད་པའི་ཚད་དུ་སླེབས་འདུག དེའི་སྟབས་ཀྱིས་སྲིད་གཞུང་ལ་ཡང་བླ་མ་གྲྭ་བའི་སྟེང་དུ་ལྟ་ཚུལ་ཅུང་ཡོད་པས། ད་ཐེངས་ཁོང་ལ་འདི་ལྟ་བུའི་ཆེ་བརྗོད་བསྔགས་བརྗོད་བྱས་པ་ནི་སྤྱིར་ན་སངས་རྒྱས་ཀྱི་བསྟན་པའི་དགེ་མཚན་ཞིག་དང་། ལྷག་ཏུ་བླ་མ་གྲྭ་བ་ཚོ་ལ་ཕན་ཆེན་པོ་ཐོགས་ཡོད། དེས་ན་པཎ་ཆེན་རིན་པོ་ཆེ་ཁོང་གིས་གསུངས་པ་བཞིན་དུ་ཐམས་ཅད་པོས་ཐུགས་བདེ་མོ་བྱོས་དང་སངས་རྒྱས་ཀྱི་བསྟན་པ་དེ་ལྟར་འཇིག་རྒྱུ་མ་རེད། ཉེ་བའི་ལོ་འགའི་སྔོན་ལྟར་སངས་རྒྱས་ཀྱི་བསྟན་པ་ལ་ཉམས་ཆག་ཆེན་པོ་བྱུང་རྒྱུ་མ་རེད། ཐམས་ཅད་པོས་ལོ་སར་སྐབས་སོགས་སུ་མྱ་ངན་བྱེད་མི་དགོས། གཙོ་བོ་བླ་མའི་བཀའ་བཞིན་སྒྲུབ་པའི་མཆོད་པ་ཅི་ཐུབ་ཐུགས་ལ་བཟུང་ནས་སྨོན་ལམ་གྱི་སྐབས་སོགས་སུ་ངའི་མགོན་དང་དཔུང་གཉེན་དུ་པཎ་ཆེན་རིན་པོ་ཆེའི་མཆོག་སྤྲུལ་ཞིག་མྱུར་ཏུ་བྱོན་རྒྱུའི་ཐུགས་སྨོན་རྒྱ་གང་ཆེ་ཞིག་ཐམས་ཅད་ཀྱིས་གནང་རྒྱུ་བཀའ་དྲིན་ཆེ་ཞུ་བ་ཡིན། ང་ད་ཐེངས་མགྱོགས་མྱུར་གྱིས་ཡར་ཡོང་དོན་གྲྭ་ཚང་ལ་རྒྱུ་མཚན་གནས་ཚུལ་དེ་དག་ཞུ་ཆེད་ཡིན། ནང་ཁ་ང་ཕྱིར་ལན་ཀྲོས་ལ་བུད་འགྲོ། འདི་ནས་བསྡད་དེ་ལོ་གསར་བྱེད་འདོད་ང་རང་ངོས་ནས་བཤད་ན་སེམས་ཀྱི་གཏིང་ནས་མི་འདུག འཇིག་རྟེན་མིའི་ངོས་ཐད་ནས་སོང་ན་པཎ་ཆེན་ཐམས་ཅད་མཁྱེན་པ་སྐུ་ན་གཞོན་དུས་དགུང་ལོ་བཅུ་གཉིས་སྟེང་ནས་ངེད་དཔོན་གཡོག་ངོ་ཤེས་ཤིང་ཕན་ཚུན་བརྩེ་གྲོགས་བཞད་གྲོགས་དང་ང་ཁོང་གི་ནང་མི་ཆེ་བགྲེས་ཀྱི་ཚུལ་ཡིན། སངས་རྒྱས་ཀྱི་བསྟན་པ་བོད་ཁ་བ་ཅན་གྱི་སྤྱི་དོན་བསམ་ན་དེ་རིང་ཁོང་འདི་ལྟར་ལག་ནས་ཤོར་སོང་བས་ལྷག་ཏུ་སེམས་སྐྱིད་རྒྱུ་མི་འདུག ལོ་གསར་མི་བྱེད་ཅེས་འདིར་བསྡད་ན་ཡང་སེམས་ཅན་གྱི་འགྲོ་ཚུལ་ལྟར་མཇལ་བ་ཚོ་ཡོང་ནས་ཀ་ར་སིལ་ཏོག་རེ་ཁྱེར་ཡོང་བ་ལྟ་བུ་བྱུང་ནའང་དཀའ་མོ་རེད། ལོ་གསར་མ་བྱས་ཀྱང་ལོ་གསར་བྱས་པ་ལྟ་བུ་ཞིག་ཏུ་འགྱུར་འགྲོ་བས། ང་ད་ཐེངས་ཕྱིར་བུད་འགྲོ་བསམ་པའི་རྒྱུ་མཚན་དེ་འདྲ་ཡིན། དེ་རིང་ཡང་རང་གི་ངོས་ཐད་ནས་ཚོགས་བསགས་ཞིག་བྱས་ཡོད། ཁ་སྔོན་པཎ་ཆེན་རིན་པོ་ཆེ་ཁོང་གིས་ཤར་བཀྲ་ཤིས་རྣམ་རྒྱལ་མཆོད་ཁང་ལ་རབ་གནས་གནང་སྐབས་ཁོང་དང་ལྷན་དུ་བདག་འཇུག་བླངས། སྦྱིན་སྲེག་སོགས་སུ་འདུག་རྒྱུའི་སྐལ་བ་ལྡན་སོང་། དེ་རིང་ཡང་དེ་ལྟར་དུ་རང་གི་ངོས་ཐད་ནས་གདུང་འབུལ་གྱི་ཚུལ་དུ་སྔ་དྲོ་བདག་འཇུག་ཞིག་བཏོན་ཟིན། ད་ལྟ་གྲྭ་ཚང་རིན་པོ་ཆེ་ལ་ཞལ་བརྡ་བྱས་ཚར་ན་ང་ད་ཐེངས་ཡོང་དོན་འགྲུབ་པ་ཡིན། སྤྱིར་སངས་རྒྱས་ཀྱི་བསྟན་པ་སྒོས་སེམས་ཅན་གྱི་བདེ་སྐྱིད་ཐམས་ཅད་རྒྱལ་བའི་བསྟན་པ་ལ་རག་ལས་སྟེ། ཕན་བདེའི་འབྱུང་གནས་རྒྱལ་བའི་བསྟན་པ་ཞེས་དང་། རྒྱལ་བའི་བསྟན་པ་དར་རྒྱུ་དགེ་འདུན་གྱི་སྡེ་ལ་རག་ལས་པས། ཁྱེད་རྣམ་པ་ཚོས་རྒྱུན་དུ་ཐུགས་མཐུན་ཁྲིམས་གཙང་གི་སྒོ་ནས། ལམ་བསླབ་པ་གསུམ་གྱི་ཉམས་ལེན་དང་ལུང་སྡེ་སྣོད་གསུམ་གྱི་འཆད་ཉན་བྱ་བ་གང་ཐད་ནས་ཐུགས་སྨོན་རྒྱ་གང་ཆེ་རེ་གནང་རྒྱུ་མཁྱེན་མཁྱེན་ཞུ་བ་ལས་གཞན་དེ་རིང་ང་ལ་མང་པོ་ཞུ་རྒྱུ་མེད། ཅེས་གསུངས་སོ། །
རིག་གནས་ཡར་སྤེལ་ལས་བཤུས།
(རྩོམ་འགན། ཞལ་ཤུལ་དགེ་འདུན། )